text:
གནའ་བོའི་ནམ་ཟླའི་ལོ་ཐོ།
[ཟླ་ཚེས། 2018-02-25 09:10:46][རྩོམ་པ་པོ། ཁྱུང་ལུང་ཚུལ་ཁྲིམས་ཕུན་ཚོགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གངས་ཅན་བསིལ་མོའི་ལྗོངས་ཀྱི་ཆེས་གནའ་བོའི་ལུགས་རྙིང་འདུལ་རྒྱུད་དང་ཀླུ་འབུམ་དང་སྨན་འབུམ་བཅས་ཀྱི་ལོ་ཟླ་དང་དུས་གཟེར་རྩི་སྟངས་མེས་པོའི་ཞལ་ལུང་།
དང་པོ་འདུལ་བ་རྒྱུད་དྲུག་ལས་བྱུང་བའི་ལོ་ཟླ་ཉི་མ་དུས་བཟུང་ལེའུ་དང་འབྲེལ་བའི་རྩིས་གཞི།
སྟོན་པ་གཤེན་རབ་མི་བོ་མཆོག་ལ་ཕྱག་འཚལ་ལོ་སྣང་སྲིད་འཇིག་རྟེན་གྱི་ཁམས་འདིར་ཞི་བ་དང་བདེ་ལེགས་སུ་མཛད་དུ་གསོལ་ལོ།།
དང་པོ་མ་དཔེ་ངོས་བཤུས་མ་ནི། དེའང་ཇི་སྐད་དུ། འདུལ་བ་རྒྱུད་དྲུག་ལས། བདེ་བར་གཤེགས་ལ་པ་ཧོ། སྲས་རྒྱུད་དྲང་སྲོང་ཐེག་པའི་བོན། འདུལ་བ་སྤྱི་ལྟོས་འགོག་པ་སྡོམ་བྱེད་རྒྱུད། མཇུག་དོན་བཞི་པ་དོན་འགྲེལ་གྲངས་འབེབས་པ། དཔེ་མཚོན་རྟགས་འབེབས་དོན་ལ་རིག ཅེས་པ། འདབ་ཆགས་རྒྱལ་པོ་བྱ་ཚ་ཀོན་ནེ་བྱ་བ། སྡེ་འདོད་ཁམས་ཀྱི་བྱ་ཡིན། བགྲོད་པ་ནི། སུམ་ཅུ་རྩ་གསུམ་མན་ཆད་འཕུར། གནམ་ས་བར་སྣང་ལ་གནས་ཀྱིན་སྒོ་ང་ཡང་། བར་སྣང་སྟོང་པའི་ཀློང་ནས་གཏོང་བར་བྱེད། བང་མགྱོགས་ཆུ་བུར་མིག་གི་ལྟ་མི་མངོན། གཟན་ཤིང་ཡོངས་སུ་རྡོལ་གྱི་འབྲས་བུ་སྙོགས། བཏུང་བ་ཕྱི་ཡི་རྒྱ་མཚོ་ལ་འགྲོ་བས། མ་གཟན་ལ་སྙིགས་རིང་ལ་ཕས་སྒོ་ང་གནང་། བར་གཏུང་བ་ལ་གཉིས་ཀ་འགྲོ བཏུང་བ་ལ་འགྲོ་བ་ལ་དབྱུག་གུ་བརྩི། མ་བཟན་ལ་སྙོགས་པར་ཚུན་ཆད་བརྩི། སྒོ་ང་གྲུ་བཞི་ལམ་པ་མ་ཡི་གཟུགས་དང་མཉམ། དབྱར་ཉི་མ་རིང་དགུན་མཚན་མོ་རིང་ཡང་། དབྱར་སྒོ་ང་དེ་དང་མཉམ་པའོ་དབྱུག་གུ། སུམ་ཅུ་རྩ་བདུན་ཉིན་ལ་ཡོད། དགུན་སྒོ་ང་གང་བའི་ཆུ་ཚོད་བཅོ་ལྔ་ཉིན་ལ་ཡོད། བཅུ་བདུན་མཚན་མོ་ལ་ཡོད། དབྱུག་གུ་དྲུག་བཅུ་རྩ་བཞི། ཆུ་ཚོད་སུམ་ཅུ་རྩ་གཉིས་སུ་བརྩིས་ནས། མ་གཟན་ལ་སྙོགས་པར་ཕས་སྒོ་ང་མ་གནང་ནས། སྒོ་ང་བར་སྣང་རླུང་གི་ངད་ཀྱིས་འཁྱག ཕ་མ་གཏུང་བའི་བར་ལ་སྒོང་ང་མ་ཡན་ན་འཁྲུལ། དབྱུག་གུ་དང་ཆུ་ཚོད་བར་ལ་འཛོལ་ན། སྒོ་ང་ལ་འཁྱག་གིས་འདུལ་བར་ཚད་ཟིན་བྱེད། མ་གཟན་ལ་ཡོལ་ན་ཕ་འཆི་བས། དཔེ་དེ་བཞིན་དུ་དྲང་སྲོང་ཉི་མ་ཚད་ལ་བསྒྲིམ། དབྱར་དབྱུག་གུ་བཅུ་དྲུག་ཚད་ནས་གུང་གསོལ། དེ་ལས་འདས་ན་ཡོལ་བ་ཡིན་པས་སྤངས། ནམ་ལངས་ཉི་མའི་མདངས་རི་རྩེ་བྱུང་ནས་དྲོ་བཟའ། དགུན་ཆུ་ཚོད་བརྒྱད་ནས་གུང་གསོལ། དེ་ལས་འདས་ན་ཡོལ་བ་ཡིན་པས་སྤངས། སྐྱ་རེངས་དབུ་མ་བྱུང་ནས་དྲོ་བཟའ་བས་ཆོག སྟོན་དཔྱིད་ཉིན་མཚན་མཉམ་བཞིན་པར། ཉིན་མཚན་ཆ་བགོས་ཚད་ཟིན་བྱས་ལ། དྲོ་དང་གུང་གི་ཚད་ཟིན་མ་ཡོལ་གསོལ། དཔྱིད་དང་པོ་སྒྲོག་ལ་ཚེས་ནས་སྟ་རི་ལ་ཉ། དབྱར་དང་པོ་སྨིན་དྲུག་གིས་ཚེས་ནས་ལག་སོར་ལ་ཉ། སྟོན་དང་པོ་ནམ་ཐོང་ལ་ཚེས་སྟོང་དབྱུག་པ་ཉ། དགུན་དང་པོ་དཔུང་པས་ཚེས་སྨིན་དྲུག་ལ་ཉའོ། དཔྱིད་འབྲིང་པོ་སྐམ་མ་བཅུ་བཞིས་ཉ་གོང་། ཉ་འོག་ཕྱེད་དང་བཅོ་ལྔའོ། དཔྱིད་ཐ་ཆུང་སྐར་མ་ཉི་ཤུ་དགུ་ལ་རྫོགས། དབྱར་འབྲིང་པོ་མགོ་ལ་ཚེས་ཏེ་ལག་དབང་བ་འདྲ། སྐར་མ་ཕྱེད་དང་བཅོ་ལྔས་ཉ་རྫོགས། ཉ་འོག་བཅོ་ལྔ་ཅུང་མེད་ཙམ། དབྱར་ཐ་ཆུང་ཉ་གོང་སྐར་མ་བཅུ་དྲུག ཉ་འོག་ཕྱེད་དང་བཅོ་ལྔ་རྫོགས་སོ། སྟོན་འབྲིང་པོ་དཔུང་པ་ཚེས། དབྱིག་པ་ཉ། སྐར་མ་བཅོ་ལྔ། ཉ་འོག་ཕྱེད་དང་བཅུ་བཞི་རྫོགས། སྟོན་ཐ་ཆུང་མཆུ་ལ་ཚེས། རྒྱལ་སྟོད་ཉ། ཉ་གང་སྐར་མ་བཅུ་དྲུག ཉ་འོག་སྐར་མ་བཅོ་ལྔ་རྫོགས་སོ། ལོ་དགུན་འབྲིང་པོའི་ཚེས་ཉི་མ་ཁབ་ན། འབྱིན་པའི་ནང་མོ་ལོ་ཚེས་པར་ངེས་པར་བཟུང་། འདུལ་བ་སྤྱི་ལྟོས་འགོག་པ་སྡོམ་བྱེད་རྒྱུད་ལས། ལོ་ཟླ་ཉི་མ་དུས་བཟུང་ལེའུ་སྟེ་བཅུ་དྲུག་པའོ། ཞེས་གསུངས་སོ། །
གཉིས་པ་རྩིས་གཞི་ནི། ཚང་རྒྱུང་འཇིག་རྟེན་འདི་ཡི་དབུས་མའམ་བརྟན་སྐར་ད་ལྟའི་ས་གོ་ལ་འདི་བཞག་ཅིང་གཟའ་དང་རྒྱུ་སྐར་རྣམས་འཁོར་བགྲོད་བྱེད་པའི་ཚུལ་ནི། དེའང་ནམ་མཁའི་ཁྱོན་དུ་ས་ཡི་གོ་ལ་ནི་རང་བཞིན་ཤུགས་ནས་འཁོར་ལམ་ངེས་གཏན་ཞིག་འཁོར་བཞིན་ཡོད་མོད་ཀྱང་འཁོར་ལམ་དེར་སྐོར་བ་ཆ་ཚང་གཅིག་ལ་དུས་ཡུན་ནི་ལོ་ག་ཚོད་འགོར་མིན་ནི་ཁོ་བོས་མ་ཤེས་ལ། དེ་བཞིན་འཁོར་ཚུལ་ཡང་རྨོག་རྩེགས་དང་ཕྱེད་བསྐྱེད། སྟེང་བསྐྱེད་དང་ལྕགས་སྒྲོག གྲུ་འཛིན་ལ་སོགས་བཞེད་ཚུལ་མང་པོ་ཡོད་པར་གསུངས། མདོར་ན་ལོ་ཧྲིལ་པོ་གཅིག་ལ་ས་ཡི་གོ་ལའི་རང་འཁོར་སུམ་བརྒྱ་དྲུག་ཅུ་རེ་ལྔ་འཁོར་ཞིང་། དེའི་རིང་དུ་རྒྱུ་སྐར་ཉེར་བདུན་ནམ་ཉེར་བརྒྱད་ནི་རེ་རེའི་འཆར་འགྲིབ་ནི་སུམ་བརྒྱ་དྲུག་ཅུ་རེ་དྲུག་རེ་དང་། ཉི་མའི་འཆར་འགྲིབ་ནི་དེ་ལྟར་སུམ་བརྒྱ་དྲུག་ཅུ་རེ་ལྔ་ལྷག་ཙམ་འབབ་པས་དེ་ལ་ཉིན་ཞག་ཅེས་བརྗོད། དེའི་སྐབས་སུ་ཉི་མ་ལྷོ་བགྲོད་བྱང་བགྲོད་ཅེས་ཉི་མའི་ལམ་དང་ས་ཡི་གོ་ལ་དང་དེའི་གཉིས་པོའི་བར་ཐག་ཉེ་གྱང་ཡོང་བས་དེ་ལ་ཆ་བཅུ་གཉིས་བགོས་པ་ཉི་མའི་ཁྱིམ་བཅུ་གཉིས་ཟེར་ཞིང་། ཁྱིམ་རེ་རེ་ལ་ཆ་ཤས་སུམ་ཅུར་བགོས་པའི་སྡོམ་ཆ་ཤས་སུམ་བརྒྱ་སུམ་བརྒྱ་དྲུག་འབབ་པས་དེ་ལ་ཁྱིམ་ཞག་ཅེས་བརྗོད། ལྷོ་བགྲོད་མཐར་ཐུག་གི་རྗེས་སུ་དགུན་ཉི་ལྡོག་ཡིན། དེ་ནས་ལྷོ་ནས་བྱང་བགྲོད་ཅིང་ཁྱིམ་ཞག་དགུ་བཅུ་ཕྱིན་པའི་ཉིན་ལ་དཔྱིད་ཉིན་མཚན་མཉམ་པ་དང་། དེ་ནས་ཁྱིམ་ཞག་དགུ་བཅུའི་ཉིན་ལ་བྱང་བགྲོད་མཐར་ཐུག་དང་དབྱར་ཉི་ལྡོག དེ་ནས་བྱང་ནས་ལྷོ་བགྲོད་ཅིང་ཁྱིམ་ཞག་དགུ་བཅུའི་ཉིན་སྟོན་ཉིན་མཚན་མཉམ་པ་ཡིན། དེ་ནས་ཁྱིམ་ཞག་དགུ་བཅུའི་ཉིན་ལ་དགུན་ཉི་ལྡོག་ཡིན་ཞིང་དེ་ནི་ལོ་ལྟར་རེས་མོས་སུ་ཏག་ཏག་འཁོར་བ་ཡིན།།
དེ་ལྟར་ཉིན་ཞག་སུམ་བརྒྱ་དྲུག་ཅུ་རེ་ལྔའི་རིང་དུ་ཟླ་བའི་འཆར་འགྲིབ་ནི་སུམ་བརྒྱ་ལྔ་བཅུ་ང་བཞི་མ་ཟིན་ཙམ་འབབ་པ་ཡིན་ཞིང། རྒྱུ་སྐར་ཉེར་བདུན་པོ་ནི་རེ་རེ་ལ་ཐེང་བཅུ་གསུམ་རེ་དང་ད་དུང་ཉག་མ་དགུ་ཙམ་ཟླ་བའི་ཐད་དུ་ཁེལ་བས་དེ་ལ་སྡོམ་སུམ་བརྒྱ་དྲུག་ཅུར་ངེས་པའང་ཡིན་པས་ཁྱིམ་ཞག་དང་མཐུན་ཞིང་། ལོ་རེ་ཉི་མའི་འཆར་འགྲིབ་ལས་ཟླ་བའི་འཆར་འགྲིབ་བཅུ་གཅིག་ལྷག་ཙམ་ཉུང་བས་དེ་ལ་ཚེས་ཞག་སུམ་བརྒྱ་བདུན་ཅུ་དོན་གཅིག་ལྷག་ཙམ་རྩི་ནས་ཆོག་སྙམ་སྟེ། མདོར་ན་ཟླ་བ་ཁ་གང་བ་མ་གང་བ་ཆ་སྙོམ་རེ་ལ་ཚེས་ཞག་སུམ་ཅུ་རེ་རྩིས་པའི་ཟླ་བ་བཅུ་གཉིས་ཀྱི་རིང་དུ་ཚེས་ཞག་སུམ་བརྒྱ་དྲུག་ཅུ་ཏག་ཏག་དང་དེའི་ཁ་ལ་ཚེས་ཞག་བཅུ་གཅིག་ལྷག་ཙམ་སྣན་ནས་ཚེས་ཞག་སུམ་བརྒྱ་བདུན་ཅུ་དོན་གཅིག་ལྷག་ཙམ་འབབ་པས་ཚེས་ཞག་ཅེས་བརྗོད། རྒྱུ་མཚན་ནི་དཔེར་ན་འབྱུང་ལྡན་རྩིས་འགོ་ཐོག་མའི་ཤིང་བྱི་ལོ་ལ་དགུན་ཟླ་འབྲིང་པོ་སྟེ་མགོ་ཟླའི་ཚེས་ཉི་ཤུ་བདུན་ཉིན་ལ་དགུན་ཉི་མ་ལྡོག་ནས་ཕྱི་ལོ་སྟེ་ཤིང་གླང་ལོའི་རྒྱལ་ཟླ་ཚེས་བརྒྱད་ལ་དགུན་ཉི་ལྡོག་ཁེལ་བ་ཡིན་པས། མདོར་ན་དེ་ལྟར་ལོ་གཅིག་གི་རིང་དུ་ཉི་མའི་འཆར་འགྲིབ་དང་འབྲེལ་བའི་ཉིན་ཞག་སུམ་བརྒྱ་དྲུག་ཅུ་རེ་ལྔ་ལྷག་ཙམ། ཟླ་བའི་འཕེལ་འགྲིབ་ཀྱི་ཆ་ཤས་བགོས་པའི་ཚེས་ཞག་སུམ་བརྒྱ་བདུན་ཅུ་དོན་གཅིག་ལྷག་ཙམ་འབབ་དོན་ནི། ཉི་མ་དང་ཟླ་བ་དང་གཟའ་དང་རྒྱུ་སྐར་རྣམས་ཕན་ཚུན་འགྲོས་སྣོལ་ཞིང་སྔ་ཕྱི་ཤོར་བའི་ཕྱིར་ན་ཡིན། དེ་བཞིན་ཟླ་ལྷག་འདོན་སྟངས་རག་རྩིས་བྱས་ཏེ་རྩིས་ནས་ལོ་ཧྲིལ་པོ་གཅིག་ལ་ཉིན་ཞག་སུམ་བརྒྱ་དྲུག་ཅུ་རེ་ལྔ་ལྷག་ཙམ་རེ་འགྲོ་དགོས་པས། ཟླ་བ་བཅུ་གཉིས་རིང་དུ་ཟླ་བ་ཁ་གང་བ་མ་གང་གི་དབང་གིས་ཉིན་ཞག་ང་བཅུ་ང་བཞི་མ་ཏོག་འབབ་ཀྱི་མེད་པས་དེའི་འཕྲོ་མ་ལོ་རེ་ཉིན་ཞག་བཅུ་གཅིག་རེ་སྣོན་དགོས་བྱུང་བས། དཔེར་ན་འབྱུང་ལྡན་ཐོག་མའི་ཤིང་བྱི་ལོའི་དཔྱིད་ཟླ་ར་བ་རྟ་པ་ཟླ་བའི་ཚེས་གཅིག་ནས་རྩིས་ནས་ཉིན་ཞག་སུམ་བརྒྱ་དྲུག་ཅུ་རེ་ལྔ་ནི་ཤིང་གླང་ལོའི་དཔྱིད་ཐའི་ཚེས་བཅུ་གཅིག་ལ་ཁེལ་ཞིང་ཚེས་བཅུ་གཉིས་ལ་དཔྱིད་ཐོག་མར་ཚུགས་པ་དང་། དེ་ནས་མེ་སྟག་ལོའི་དཔྱིད་རའི་ཉི་ཤུ་བཞི་ལ་ཁེལ་ཞིང་། དེ་ནས་ཟླ་ལྷག་མ་སྟོན་ནས་མེ་ཡོས་ལོའི་དཔྱིད་འབྲིང་དབོ་ཟླ་འི་ཚེས་ལྔ་ལ་ཁེལ་འགྲོ་བས། དེ་ནས་གོང་དུ་་འབྱུང་ལྡན་ཐོག་མའི་ཤིང་བྱི་ལོ་ནས་རག་རྩིས་བྱས་པའི་ལོ་གཉིས་དང་ཟླ་བའི་བརྒྱད་ཀྱི་ལྷག་ཙམ་ནས་ཟླ་བ་གཅིག་ཁ་གང་བ་སྟེ་ཕར་ཆེར་ཚེས་ཞག་སུམ་བཅུ་ཐིམ་འགྲོ་བས་དེས་ནས་ཟླ་ལྷག་ངེས་པར་འདོན་དགོས་གལ་ཆེ། དེ་ལྟར་ཟླ་ལྷག་མ་སྟོན་ནག་འདེེད་རྐྱང་པ་བྱས་ནས་ལོ་བཅུ་གྲངས་གཅིག་ཙམ་ཕྱིན་ནས་དབྱར་དགུན་གྱི་ནམ་ཟླ་དང་དུས་གཟེར་ཐམས་ཅད་འཁྱུག་འགྲོ་བ་ཡིན་པས་ཟླ་ལྷག་སོགས་འདོན་དགོས་པའི་རྒྱུ་མཚན་དེ་ཡིན། དེ་མིན་ནམ་ཟླ་རྐྱང་པའི་དབང་དུ་བྱས་ནས་ཟླ་ལྷག་དང་ཚེས་ལ་ཆད་ལྷག་བྱེད་དགོས་དོན་གང་ཡང་མེད་ཅིང་སྤྱི་ལོ་ལྟར་རྩི་ཆོག་པ་ཡིན་ནོ།།
གསུམ་པ་འདུལ་རྩིས་ཀྱི་མཆན་འགྲེལ་ནི། འདུལ་རྩིས་ཀྱིས་དཔེ་མཚོན་རྟགས་འབེབ་དོན་ལ་རིག་ཅེས་པའི་དགོངས་དོན་ནི། ༡ དཔེ་མཚོན་ས་ནི། འདབས་ཆགས་ཀྱི་རྒྱལ་པོ་བྱ་ཚ་ཀོན་ནེ་བྱ་བ་ལ་ཕ་མ་གཉིས་དང་སྒོང་ང་གཅིག་དབྱུག་གུའམ་རྒྱུག་པ་དྲུག་ཅུ་རེ་བཞི། ༢ རྟགས་འབེབ་ས་ནི། ཕ་མ་གཉིས་ནི་ཉི་ཟླ་གཉིས་པོ་དང་སྒོང་ང་ནི་སའི་གོ་ལའམ་ཉི་ཟླའི་བགྲོད་ལམ་དང་། ཉིན་མཚན་གྱི་འཆར་འགྲིབ་བམ་གྲིབ་མ་ནི་དབྱུག་གུ་དྲུག་ཅུ་དེ་དུས་ཚོད་དྲུག་ཅུ་རེ་བཞིའི་ཆ་བགོས་པས་དེ་ལ་བརྗོད་པ་ཡིན། དེའང་སྡེ་འདོད་ཁམས་ཀྱི་བྱ་ཡིན་ཞེས་པ་ནི་སའི་གོ་ལར་གཏན་སྐར་ཡིན་པ་དང་དེ་ལ་གནས་འཆའ་མཁན་ནི་ཉི་ཟླ་གཉིས་པོ་ཡིན་ཞིང་བགྲོད་པ་ནི་སུམ་ཅུ་རྩ་གསུམ་མན་ཆད་འཕུར་ཞེས་གོ་སླ་བ་ཡིན་ཞིང་།། གནས་ས་བར་སྣང་ལ་གནས་ཀྱིན་སྒོ་ང་ཡང་། བར་སྣང་སྟོང་པ་ལ་ཀློང་ནས་གཏོང་བར་བྱེད་ཞེས་པ་ནི་གོ་ལ་དང་ཉི་ཟླ་ལ། འདབ་ཆགས་བྱའི་ཚང་བཞིན་མེད་པས་བར་སྣང་གི་ཁམས་སུ་རྒྱུ་བའི་དོན་སོགས་ཡིན་ཞིང་འདི་ཡི་རྒྱུ་མཚན་ངེས་ཅན་ཞིག་ཡོད་མོད་ཡིག་ཚོགས་དོག་པས་དེ་ཙམ་མོ། ༣ དོན་ལ་རིག་པ་ནི། འདུལ་བ་ལས། དབྱུག་གུ་དྲུག་ཅུ་དྲུག་རྩ་བཞི། ནས་། ཉིན་མཚན་ཆ་དགོས་ཚད་ཟིན་བྱས། ཞེས་པའི་བར་གྱི་དོན་མདོར་བསྡུས་སུ་བཤད་ནས། དེའང་ཉི་མ་བྱང་བགྲོད་ཀྱི་མཐར་ཐུག་དབྱར་ཉི་ལྡོག་གི་སྐབས་སུ་ཉིན་མོ་རིང་ཞིང་མཚམ་མོར་ཐུང་བས། ཉིན་རེ་ལ་འབྱུག་གུའི་དུས་ཚོད་དྲུག་ཅུ་རེ་བཞི་ཡོད་པ་དེ་ལ་ཆུ་ཚོད་སུམ་ཅུ་སོ་གཉིས་སུ་བརྩིས་ཏེ་བགོས་ནས། སའི་གོ་ལའི་ཉིན་ཚད་ནི་ཆུ་ཚོད་བཅོ་བརྒྱད་དང་དབྱུག་གུ་གཅིག མཚན་ཚད་ཆུ་ཚོད་བཅུ་གསུམ་དང་དབྱུག་གུ་གཅིག དགུན་ཉི་ལྡོག་གི་མཐར་ཐུག་གི་སྐབས་སུ་སའི་གོ་ལའི་ཉིན་ཚད་ཆུ་ཚོད་བཅུ་བཞི་དང་མཚན་ཚད་ཆུ་ཚོད་བཅུ་བདུན་ཡིན། དེ་ལྟར་དབྱར་ཉི་ལྡོག་ནས་སྟོན་མཚན་མཉམ་པ་དང་དེ་ནས་དགུན་ཉི་ལྡོག་དེ་ནས་དཔྱིད་ཉིན་མཉམ་པ་དང་དེ་ནས་དབྱར་ཉི་ལྡོག་བཅས་ཉིན་ཞག་སུམ་བརྒྱ་དྲུག་ཅུའི་རིང་དུ་ཉིན་མཚན་གྱི་ཆ་བགོས་ཤིང་། སའི་གོ་ལའི་མཐར་སྐོར་ཚངས་ཐིག་ལ་ཉི་ཟླ་གཉིས་པོ་ཕ་མ་བུ་གསུམ་ནང་བཞིན་སྲིད་པ་རང་འབྱུང་གི་བགྲོད་ལམ་ནམ་རྒྱུན་གཏན་ཁེལ་ཞིག་ཡིན་པས། དེ་ལྟར་རིང་ཐུང་མ་ནོར་བ་རིགས་པས་བསྒྲིམ་ཞིང་བརྩིས་ཏེ་ཚད་གཞི་ཟིན་པར་བྱས་དགོས་ཞེས་པའི་དོན་ཡིན། དེའང་ཉི་ལྡོག་ཡོང་ཚུལ་ནི། ཇི་སྐད་དུ། སྨན་འབུམ་དཀར་པོ་ལས། ཉི་མ་གར་ལོག་དབྱར་རྒུན་འབྲིང་པོར་རྩི། ཞེས་གསུངས་པས་ཁོ་བོས་ཐོག་མའི་སྟོང་ཆེན་ནས་རག་རྩིས་བྱས་ཏེ་བཀོད་པའི་་གཤམ་དུ་ >ཞེས་པ་དེར་གཟིགས་ཤིག།
བཞི་པ་ཚེས་གྲངས་ཀྱི་རྩི་སྟངས་ནི། དཔེར་ན་འབྱུང་ལྡན་ཐོག་མའི་རྩིས་གཞི་ཤིང་ཕོ་བྱི་ལོ་ལྟ་བུ་ལ་ཆ་གཞག་ནས། དཔྱིད་དང་པོའམ་དཔྱིད་ཟླ་ར་བའི་ཚེས་གཅིག་ནི་རྒྱུ་སྐར་སྒྲོག་གིས་ཚེས་ཤིང་རྟ་རི་རྟ་པ་ཡིས་བཅོ་ལྔའི་ཉ་སྐར་དུ་འབབ་པ་དང་། དེ་ནས་དཔྱིད་འབྲིང་པོ་སྐར་མ་བཅུ་བཞི་ལ་ཉ་(གོང་)གང་ཞེས་ཚེས་གཅིག་ཁྲུམས་སྨད་ཀྱིས་ཚེས་ཤིང་སྐར་མ་བཅུ་བཞི་སྟེ་དབོ་ཡིས་ཉ་གང་བ་དང་། ཉ་འོག་ཕྱེད་དང་བཅོ་ལྔའོ། ཞེས་རྒྱུ་སྐར་མེ་བཞི་ནས་རྩིས་ན་ནམ་གྲུ་བཅོ་ལྔ་པ་ཡིན་པར་དེའང་གོང་དུ་འདུལ་རྒྱུད་ལས་གསལ་བོར་གསུངས་པ་ལྟར་ཉིན་མཚན་ཆ་གཅིག་དབྱུག་གུའི་དུས་ཚོད་དྲུག་ཅུ་རེ་བཞི་ཡོད་པས། ནམ་གྲུའི་ལོངས་སྤྱོད་ནི་དེ་བགོས་པའི་དུས་ཚོད་སོ་གཉིས་ནི་དཔྱིང་འབྲིང་པོའི་གནམ་གང་ལ་དབང་བ་དང་། དཔྱིད་ཐ་ཆུང་གི་ཚེས་གཅིག་ལ་ནམ་གྲུའི་ཕྱེད་ལ་དབང་ཞིང་ཚེས་ཤིང་ང་ཉ་སྐར་ནི་ནག་པ་ལ་འབབ་པ་དང་། སྐར་མ་ཉི་ཤུ་དགུ་ལ་རྫོགས་ཞེས་དཔྱིད་ཟླ་ཐ་ཆུང་གི་ཉི་ཤུ་དགུ་ཡི་ཟླ་བ་ཡིན་ཞིང་བྲ་ཉེ་ཡིས་ལོངས་སྤྱོད་རྫོགས་པ་ཡིན། དེ་ནས་དབྱར་དང་པོ་སྨིན་དྲུག་གིས་ཚེས་ནས་ལག་སོར་ལ་ཉ་ཞེས་གོ་སླ་བས་དབྱར་ཟླ་ར་བའི་ཚེས་གཅིག་ནས་རྒྱུ་སྐར་སྨིན་དྲུག་གིས་ཚེས་ཤིང་ལག་སོར་ཞེས་ལྷག་མཚམས་ཡིས་ཉ་ལ་འབབ། དབྱར་འབྲིང་པོ་མགོ་ལ་ཚེས་ཏེ་ལག་དབང་བ་འདྲ། སྐར་མ་ཕྱེད་དང་བཅོ་ལྔས་ཉ་རྫོགས། ཞེས་པ་ནི་དཔེར་ན་དབྱར་འབྲིང་པོའི་ཚེས་གཅིག་ལ་རྒྱུ་སྐར་མགོ་ཡིས་ཚེས་མོད་དུས་ཚོད་མང་ཆེ་བ་ནི་དབྱར་རའི་གནམ་གང་དུ་ལོངས་སུ་སྤྱོད་ཅིང་དུས་ཚོད་མང་ཆེ་བའི་ལོངས་སྤྱོད་ནི་ལག་ལ་དབང་བ་འདྲ་བ་ཡིན་ཞིང་། ཕྱེད་ཅེས་གོང་དུ་རྒྱུ་སྐར་མགོ་ཡིས་དུས་ཚོད་སོ་གཉིས་དང་ལག་ནས་རྩིས་ན་བཅུ་བཞི་སྣུབས་ཡིན་པས་དེ་ཉ་སྐར་དུ་འབབ། ཉ་འོག་ལ་བཅོ་ལྔ་ཅུང་མེད་ཙམ། དབྱར་ཟླ་ཐ་ཆུང་ཉ་གོང་སྐར་མ་བཅུ་དྲུག ཉ་འོག་ཕྱེད་དང་བཅོ་ལྔས་རྫོགས་སོ་ཞེས་དབྱར་ཟླ་ཐ་ཆུང་ལ་ནི་དབྱར་འབྲིང་པོའི་ཚེས་བཅུ་དྲུག་ལ་ཆུ་སྟོད་ནས་བཅུ་བཞི་ལག་དང་བཅོ་ལྔ་ནབས་སོ་ཡིན་པས། ཕྱེད་ཅེས་ནབས་སོའི་དུས་ཚོད་སོ་གཉིས་དབྱར་འབྲིང་ལ་ལོངས་སུ་སྤྱོད་ཅིང་། དུས་ཚོད་སོ་གཉིས་ནི་དབྱར་ཟླ་ཐ་ཆུང་གི་ཚེས་གཅིག་ལ་ཚེས་ཏེ་ལོངས་སུ་སྤྱོད་པ་དང་། ནབས་སོ་ནས་དེ་ནས་རྩིས་པའི་བཅུ་དྲུག་པ་གྲོ་བཞིན་ཡིན་མོད་ཀྱང་ཚེས་ལྷག་བྱུང་ན་མ་གཏོགས་གྲོ་བཞིན་ཡོང་ཐབས་མེད་པས་ཆུ་སྨད་ཀྱིས་ཉ་གོང་བ་དང་། དེ་ནས་གྲོ་བཞིན་ནས་བཅུ་བཞི་པ་རྒྱལ་ཡིན་པ་དེའི་དུས་ཚོད་གནམ་གང་དུ་རྫོགས་པ་དང་། སྟོན་དང་པོ་ནམ་ཐོང་ལ་ཚེས་སྟོང་དབྱུག་པ་ཉ་ཞེས་ཡིག་ནོར་ཡིན་ངེས་མདོར་ན་དབྱར་ཐའི་གནམ་གང་དུ་རྒྱལ་གྱིས་ལོངས་སྤྱོད་རྫོགས་ནས་སྟོན་ཟླ་ར་བའི་ཚེས་གཅིག་ནི་སྐག་གིས་ཚེས་ཤིང་མོན་དྲེ་ཡིས་ཉ་གོང་བ་ཡིན་ངེས་མོད། འོན་ཀྱང་སྟོན་འབྲིང་པོ་དཔུང་པས་ཚེས། དབྱུག་པ་ཉ་སྐར་མ་བཅོ་ལྔ། ཉ་འོག་ཕྱེད་དང་བཅུ་བཞི་རྫོགས། སྟོན་ཐ་ཆུང་མཆུ་ལ་ཚེས། རྒྱལ་སྟོད་ཉ། ཉ་གང་སྐར་མ་བཅུ་དྲུག ཉ་འོག་སྐར་མ་བཅོ་ལྔ་རྫོགས་སོ་ཞེས། གསུངས་པས་དེ་རྣམས་ཡིག་ནོར་མང་པོ་ཤོར་ཡོད་ངེས་དེ་མིན་ཡོང་ཐབས་རྩ་ནས་མེད་པ་ཡིན། དཔེར་ན་རྒྱུ་སྐར་མཆུ་ནས་ཚེས་ཤིང་རྒྱལ་སྟོད་དམ་ནབས་སོ་ཡིས་ཉ་ཡོང་ཐབས་མེད་པ་ལྟ་བུའོ། མདོར་ན་གོང་གི་སྟོན་ཟླ་ར་བ་ནས་མར་དགུན་ཟླ་ར་བར་དཔུང་པས་ཚེས་ཤིང་ཉ་གང་ལ་རྒྱུ་སྐར་སྨིན་དྲུག་ཡིན་པ་གསལ་བར་དུ་གསུངས་པ་ལྟར་རིགས་པས་དཔྱད་དེ་ལྟར་མཐུད་ནས། སྟོན་ཟླ་འབྲིང་པོ་ནི་དབོ་ཡིས་ཚེས་ཤིང་ཉ་སྐར་ནི་ཁྲུམས་སྟོད་ལ་འབབ་པ་དང་། སྟོན་ཟླ་ཐ་ཆུང་ནི་ནག་པ་ཡིས་ཚེས་ཤིང་ཉ་སྐར་དབྱུག་པའམ་ཐ་སྐར་ལ་འབབ་པ་དང་། དགུན་དང་པོ་དཔུང་པས་ཚེས་སྨིན་དྲུག་ལ་ཉའོ། ཞེས་སླ་བས་དགུན་ཟླ་ར་བ་ནི་དཔུང་པ་ཞེས་ས་ག་ཡིས་ཚེས་ཤིང་ཉ་སྐར་ནི་སྨིན་དྲུག་ལ་འབབ་པ་དང་། དེ་བཞིན་དགུན་ཟླ་འབྲིང་པོ་ནི་སྣུབས་ཀྱིས་ཚེས་ཤིང་ཉ་སྐར་མགོ་ལ་འབབ་པ་དང་། དགུན་ཟླ་ཐ་ཆུང་ནི་ཆུ་སྨད་ཀྱིས་ཚེས་ཤིང་ཉ་སྐར་ནི་རྒྱལ་ལ་འབབ་པ་བཅས་ནི་ལུང་གི་དགོངས་པ་དང་མཐུན་པའི་རག་རྩིས་སུ་ངེས་པ་ཡིན། མདོར་ན་དེ་ལྟར་ཟླ་བ་སུམ་ཅུ་སོ་གསུམ་གྱི་རིང་དུ་ཟླ་བའི་རེས་གྲོགས་རྒྱུ་སྐར་ཉེར་བདུན་པོ་ཐེང་སུམ་ཅུ་སོ་དྲུག་རེ་འཁོར་བ་ནི་ངེས་པ་ཡིན་ཞིང་ཅི་ལྟར་འཁོར་མིན་དང་རྒྱུ་སྐར་རེ་རེ་བཞིན་ཏུ་དེ་ལ་མིང་དང་དབྱིབ་གཟུགས་སོགས་ནི་རྒན་རབས་ཚོའི་མྱོང་བ་རྟེན་ནས་ངོས་ཆོད་ཀྱིན་ཡོད་པ་ནི་ད་ལྟའི་བར་དུ་མ་ཉམས་པ་གནས་བཞིན་ཡོད། དེ་བཞིན་རེས་བཟའ་བདུན་པོ་ནི་འབྱུང་ལྡན་ཐོག་མའི་ཤིང་བྱི་ལོའི་དཔྱིད་ཟླ་ར་བའི་ཉ་ལ་རེས་གཟའ་ཉི་མ་རེས་གྲོགས་ཟླ་སྐར་ནི་རྟ་པ་འབབ་པས་རེས་གཟའི་ལོངས་སྤྱོད་རག་རྩིས་ནི་ཉི་མའི་འཆར་འགྲིབ་དང་མཐུན་པས་ལོ་ག་ཚོད་ཕྱིན་ཡང་ཆག་ལྷག་མེད་པར་༡ཉི་མ་༢ཟླ་བ་༣མིག་དམར་༤ལྷག་པ་༥ཕུར་བུ་༦པ་སངས་༠སྤེན་པ་ཞེས་ཉིན་ལྟར་ནག་དེད་བྱས་ན་འགྲིག་པ་ཡིན་ནོ།།
གཉིས་པ་གསོ་རིག་སྨན་དཀར་ནག་ཁྲ་གསུམ་གྱི་གསོ་བྱའི་སྨན་འབུམ་དཀར་པོའི་ལེའུ་གཉིས་པ་ལས་ནམ་ཟླ་དུས་བཞི་ཁམས་ལྔའི་སྐོར།
དང་པོ་གསོ་བྱའི་སྨན་འབུམ་དཀར་པོའི་ལེའུ་གཉིས་པའི་མ་ཡིག་དངོས་ནི། གསོ་བྱའི་སྨན་འབུམ་དཀར་པོ་ལས། དུས་བཞིའི་འབྱུང་བ་ཁམས་ལྔར་ཕྱེས་ནས་རྩི་བ་ནི། དང་པོ་དུས་ཚོད་འབྱུང་འཞིན་ཁམས་དང་རྩ་རུ་སྦྱར། མ་བུ་དགྲ་གྲོགས་བཞི་ཡི་སྐོར་འགོ་རྩི། དཔྱིད་དང་དབྱར་དང་སྟོན་དགུན་དུས་བཞི་མཚམས་དང་ལྔ། དུས་ཚོད་འབྱུང་བཞིན་ཟླ་དང་ཞག་ཏུ་བརྟག རྩི་ཤིང་ཁ་འབུས་དུས་ནི་དཔྱིད་ཟླ་གསུམ། བྱ་དང་ས་ག་ལག་སོར་ནམ་ཚོད་འཛིན། བྱིལ་ཆུང་ཐེ་བས་དུས་ཚོད་འཛིན་པའི་དུས། བདུན་ཅུ་རྩ་གཉིས་ཤིང་ཁམས་མཆིན་རྩ་རྒྱུ། འཕྲ་ལ་འཁྲང་སྟེ་ཐེ་བའི་སྐད་ལྟར་འཕར། ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། ཤིང་ལོ་འདབ་རྒྱས་ཆར་འབེབས་དུས་ནི་དབྱར་ཟླ་གསུམ། བྲེ་དང་བོན་པོ་སྒྲོག་གིས་ནམ་སྐྱེལ་ཏེ། ཁུ་བྱུག་གསུང་སྒྲོགས་དུས་ཚོད་འཛིན་པའི་དུས། བདུན་ཅུ་རྩ་གཉིས་མེ་ཁམས་སྙིང་རྩ་རྒྱུ། སྦོམ་ལ་རགས་པ་ཁུ་བྱུག་སྐད་ལྟར་འཕར། ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། རྩི་ཐོག་སྨིན་པའི་དུས་ནི་སྟོན་ཟླ་གསུམ། ཁྲུམས་སྟོད་དབྱུག་པ་སྨིན་དྲུག་ནམ་ཚོད་འཛིན། བྱིལ་ཆུང་ཅོ་གས་དུས་ཚོད་འཛིན་པའི་དུས། བདུན་ཅུ་རྩ་གཉིས་ལྕགས་ཁམས་གློ་རྩ་རྒྱུ། ཅོ་གའི་སྐད་ལྟར་ཐུང་ལ་རྩུབ་པར་འཕར། ལྷག་མ་བཅོ་བརྒྱད་ས་ཁམས་མཚེར་རྩ་རྒྱུ། དགུན་ཟླ་གསུམ་ནི་ས་ཆུ་འཁྱག་སྒང་དུས། མགོ་རྒྱལ་རྟ་དང་གསུམ་གྱི་ནམ་སྐྱེལ་དུས། ཤ་བའི་ངུ་སྐད་འབྱིན་པའི་དུས་ཚོད་དུས། བདུན་ཅུ་དོན་གཉིས་ཆུ་ཁམས་མཁལ་རྩ་རྒྱུ། འཇམ་ལ་འཁྲང་བ་མཐིང་རིལ་སྐད་ལྟར་འཕར། ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། ཉི་མ་གར་ལོག་དབྱར་རྒུན་འབྲིང་པོར་རྩི། ཐ་ཆུང་བཞི་ཡི་ཟླ་མཐའ་བཅུ་གཉིས་མན། དུས་མཚམས་ཞག་གྲངས་བཅོ་བརྒྱད་ཕྲག་བཞི་བདུན་ཅུ་རྩ་གཉིས་ལ། ས་ཁམས་ཕོ་མཚེར་གཉིས་ཀྱི་རྩ་དར་ཏེ། མཆིལ་པའི་སྐད་ལྟར་ཐུང་ལ་རྩུབ་པར་འཕར། དེ་ལྟར་དུས་ཚོད་བཞི་ལ་ཁམས་ལྔར་ཕྱེས། ཤིང་མེ་ས་ལྕགས་ཆུ་དང་ལྔ་ཡིན་ཏེ། ཞེས་གསུངས་པས་འདི་ནི་རྩ་ཡི་འཕར་སྟངས་དང་འབྲེལ་བའི་ནམ་ཟླ་དུས་བཞི་རྩི་སྟངས་ཤིག་ཡིན། དཔྱིད་དང་དབྱར་དང་སྟོན་དང་དགུན་བཅས་བཞི་ནི་ནམ་ཟླ་དུས་བཞི་དང་དེའི་བར་དུ་མཚམས་རེ་རེ་ཡོད་མོད་ཀྱང་སྡོམ་མཚམས་བཞི་པོར་གཅིག་ཏུ་རྩི་པའི་ལྔའོ། དེའང་དུས་ཚོད་འབྱུང་བ་བཞིན་ཏུ་ཟླ་བ་དང་ཞག་ཏུ་བརྟག་པར་བྱས་ཏེ། ཇི་སྐད་དུ། རྩི་ཤིང་ཁ་འབུས་དུས་ནི་དཔྱིད་ཟླ་གསུམ། བྱིལ་ཆུང་ཐེ་བས་དུས་ཚོད་འཛིན་པའི་དུས། བདུན་ཅུ་རྩ་གཉིས་ཤིང་ཁམས་མཆིན་རྩ་རྒྱུ། འཕྲ་ལ་འཁྲང་སྟེ་ཐེ་བའི་སྐད་ལྟར་འཕར། ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། ཞེས་གསུངས་སོ།།
གཉིས་པ་གསལ་བཤད་ཀྱི་མཆན་འགྲེལ་ནི། དཔྱིད་དང་དབྱར་དང་སྟོན་དགུན་དུས་བཞི་མཚམས་དང་ལྔ། དུས་ཚོད་འབྱུང་བཞིན་ཟླ་དང་ཞག་ཏུ་བརྟག་ཅེས་རྩི་ཤིང་ཁ་འབུས་དུས་ནི་དཔྱིད་ཟླ་གསུམ་ཞེས་དེའང་རྩི་ཤིང་ཁ་འབུས་དུས་ནི་དཔྱིད་ཟླ་གསུམ་སྟེ་དཔྱིད་ཟླ་ར་བ་དང་འབྲིང་པོ་ཐ་ཆུང་བཅས་གསུམ་མོ། བྱ་དང་ས་ག་ལག་སོར་ནམ་ཚོད་འཛིན་ཞེས་པ་དཔྱིད་ཟླ་ར་བ་ལ་བྱའམ་དབོ་དང་མེ་བཞི་དང་ནག་པ་ཡིས་ནམ་ཚོད་འཛིན་པ་ཡིན། དཔེར་ན་དབོ་ཟླའི་ཚེས་བཅོ་ལྔ་ཉིན་ཟླ་བ་ནི་རྒྱུ་སྐར་དབོ་དང་མཉམ་པོ་འཆར་འགྲིབ་བྱེད་པས་ང་ཚོས་མིག་དབང་གིས་མཐོང་ཐུབ་པ་ཡིན་པས་དེ་ལ་ནམ་ཚོད་འཛིན་ཞེས་བྱའོ། དེའང་དབོ་ཡིས་དེ་ལྟར་ནམ་ཚོད་ག་དུས་འཛིན་པ་ཡིན་ནམ་ཞེ་ན། རག་རྩིས་ཀྱི་དབང་དུ་བྱས་ན་རྟ་པ་ཟླ་བའི་ཚེས་བཅུ་དྲུག་ནས་དབོ་ཟླའི་ཚེས་བཅོ་ལྔའི་བར་དུ་ཡིན་མོད། ཞིབ་རྩིས་བྱས་ན་༡༠གྲེ་དང་༡༡དབོ་དང་༡༢མེ་བཞི་བཅས་གཉིས་རིམ་བཞིན་འགྲོ་བ་ཡིན། དེ་བཞིན་དཔྱིད་ཟླ་འབྲིང་པོ་ལ་༡༣ནག་པ་དང་༡༤ས་རི་དང་༡༥ས་ག་ཡིས་ནམ་ཚོད་འཛིན་པ་དང་། དཔྱིད་ཟླ་ཐ་ཆུང་ལ་༡༦ལག་སོར་དང་༡༧སྣོན། དབྱར་ཟླ་ར་བ་ནི་༡༨སྣུབས་དང་༡༩བྲེའམ་ཆུ་སྟོད། དབྱར་ཟླ་འབྲིང་པོ་ནི་༢༠ཆུ་སྨད་དང་༢༡བོན་་པོའམ་གྲོ་བཞིན་། དབྱར་ཟླ་ཐ་ཆུང་ནི་༢༢མོན་གྲེ་དང་༢༣མོན་གྲུ། སྟོན་ཟླ་ར་བ་ལ་༢༤ཁྲུམས་སྟོད་དང་༢༥ཁྲུམས་སྨད་༢༦ནམ་གྲུ། སྟོན་ཟླ་འབྲིང་པོ་ལ་༠ཐ་སྐར་དང་༡བྲ་ཉེ། སྟོན་ཟླ་ཐ་ཆུང་ལ་༢སྨིན་དྲུག་དང་༣སྣར་མ། དགུན་ཟླ་ར་བ་ལ་༤མགོ་དང་༥ལག། དགུན་ཟླ་འབྲིང་པོ་ལ་༦ནབས་སོ་དང་༧རྒྱལ། དགུན་ཟླ་ཐ་ཆུང་ལ་༨སྐག་དང་༩རྟ་པའམ་མཆུ་བཅས་ཀྱིས་རིམ་བཞིན་ནམ་ཚོད་འཛིན་པ་ཡིན། འོ་ན་དཔྱིད་ཟླ་ར་བ་ནི་རྒྱལ་ཟླ་ལ་དང་རྟ་པ་ཟླ་བ་ལ་རྩི་སྲོལ་གྱི་ལུགས་གཉིས་ཡོད་པས། གལ་སྲིད་རྟ་པས་དགུན་གྱི་རིང་ལ་ནམ་ཚོད་འཛིན་ན་སྨན་འབུམ་འདིའི་དགོངས་དོན་ལྟར་བྱས་ནས་བྱའམ་དབོ་ཟླ་ནི་དཔྱིད་ཟླ་ར་བར་རྩི་དགོས་པར་འདུག་ཅེས་ཞེ་ན། མིན་ཏེ་ནམ་རྒྱུན་དུ་ཉ་སྐར་དང་འབྲེལ་བའི་རག་རྩིས་ལྟར་ནས། དགུན་ཟླ་འབྲིང་པོའི་ཚེས་བཅུ་དྲུག་ནས་དགུན་ཟླ་ཐ་ཆུང་གི་ཚེས་བཅོ་ལྔའི་བར་དུ་རྒྱལ་གྱི་ཟླ་བ་དང་རྒྱལ་གྱི་ནམ་ཚོད་འཛིན་པ་དང་། དགུན་ཟླ་ཐ་ཆུང་གི་ཚེས་བཅུ་དྲུག་ནས་དཔྱིད་ཟླ་ར་བའི་ཚེས་བཅོ་ལྔའི་བར་དུ་རྟ་པ་ཟླ་བ་དང་རྟ་པས་ནམ་ཚོད་འཛིན་ཞེས་ཤོད་སྲོལ་ནི་ཡོངས་གྲགས་ཡིན་ཞིང་སྨན་འབུམ་གྱི་ལུགས་ལྟར་ནས་རྒྱལ་ཟླ་ནི་དཔྱིད་ཟླ་ཁེལ་ཐབས་མེད་པ་ཞིག་ཡིན་པ་དང་། རྟ་པ་ཟླ་བ་ནི་རྒྱུད་བཞི་ལས། དེ་དག་རིམ་པར་བཀྲོལ་ན་དཔྱིད་ཟླ་སོགས། ཟླ་བའི་ངོས་འཛིན་གནམ་ས་བར་གྱི་རྟགས། རིམ་པར་བརྗོད་ལ་དཔྱིད་ཟླ་གསུམ་གྱི་དུས། ས་ལ་ཤིང་རྩི་ཁ་འབུས་གནམ་རྟགས་ལ། རྟ་པ་དབོ་དང་ནག་པས་ནམ་ཚོད་འཛིན། བར་ལ་བྱིའུ་ཅོ་གས་རང་སྐད་འབྱིན། བདུན་ཅུ་རྩ་གཉིས་ཤིང་ཁམས་མཆིན་རྩ་རྒྱུ། ཅོ་གའི་སྐད་ལྟར་ཕྲ་ལ་གྲིམས་པར་འཕར། ལྷག་མ་བཅོ་བརྒྱད་ས་ཁམས་མཚེར་རྒྱུ། ཞེས་གསུངས་པས་སྨན་འབུམ་དང་རྒྱུད་བཞི་གཉིས་པོའི་ཁྱད་པར་རྒྱུ་སྐར་གཅིག་གིས་ཧེ་བག་ཤོར་དགོས་པའི་རྒྱུ་མཚན་འདི་ཡིན་ཏེ། རྒྱུ་སྐར་རྟ་པ་ནི་དགུན་ཟླ་ར་བའི་ཚེས་བཅུ་དྲུག་ནས་ནམ་ཚོད་འཛིན་ཞིང་དཔྱིད་ཟླ་ར་བའི་ཚེས་བཅོ་ལྔའི་བར་དུ་འཛིན་པ་ནས་དེ་ལྟར་ཟླ་བ་དང་རྒྱུ་སྐར་གཞན་རྣམས་འགྲེས་ཤིང་དོན་དུ་དགོངས་པ་གཅིག་ཏུ་འབབ་པའོ།། དེ་ནས། བདུན་ཅུ་རྩ་གཉིས་ཤིང་ཁམས་མཆིན་རྩ་རྒྱུ། འཕྲ་ལ་འཁྲང་སྟེ་ཐེ་བའི་སྐད་ལྟར་འཕར། ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། ཞེས་པ་དཔེར་ན་དཔྱིད་ཀྱི་ཐོག་མ་ནམ་ཟིན་པའི་ཉིན་མོར་ཤིང་ཁམས་མཆིན་རྩ་རྒྱུ་བ་དང་དཔྱིད་ལ་ཁྱིམ་ཞག་དགུ་བཅུ་ཏག་ཏག་ཡོད་པས་བདུན་ཅུ་རྩ་གཉིས་ནི་མཆིན་རྩ་རྒྱུ་ཞིང་། དཔྱིད་ཟླ་ཐ་ཆུང་གི་ཁྱིམ་ཞག་ཚེས་བཅུ་གཉིས་ནས་དབྱར་དབྱར་ཐོག་མ་མ་ཚུགས་ཀྱི་བར་དུ་ཞག་ལྷག་མ་བཅོ་བརྒྱད་ཡོད་པས་ས་ཁམས་འཚེར་རྩ་རྒྱུ་ཞེས་པ་ཡིན། དེ་བཞིན་དབྱར་ཟླ་གསུམ་གྱི་ཞག་བདུན་ཅུ་རྩ་གཉིས་མེ་ཁམས་སྙིང་རྩ་རྒྱུ་ཞིང་ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ། སྟོན་ཟླ་གསུམ་གྱི་ཞག་བདུན་ཅུ་རྩ་གཉིས་ལྕགས་ཁམས་གློ་རྩ་རྒྱུ་ཞིང་ལྷག་མ་བཅོ་བརྒྱད་ས་ཁམས་མཚེར་རྩ་རྒྱུ། དགུན་ཟླ་གསུམ་གྱི་ཞག་བདུན་ཅུ་དོན་གཉིས་ཆུ་ཁམས་མཁལ་རྩ་རྒྱུ་ཞིང་ཞག་ལྷག་བཅོ་བརྒྱད་ས་ཁམས་མཚེར་རྩ་རྒྱུ་བ་བཅས་ཡིན་ཞིང་། འབྱུང་ལྡན་ཐོག་མའི་དཔྱིད་ཟླ་ར་བ་རྟ་པ་ཟླ་བའི་ཚེས་གཅིག་ཉིན་དཔྱིག་ཐོག་མར་དབུག་ཐོབ་པའ་ཟིན་པས་ཤིང་ཁམས་མཆིན་རྩ་ཐོག་མར་རྒྱུ་བ་དང་མཚུངས་ཤིང་། དེ་བཞིན་དཔྱིད་དབྱར་སྟོན་དགུན་གྱི་དབུག་ཐོབ་པའམ་ཐོག་མར་ནམ་ཟིན་ནི་གོང་གི་རེའུ་མིག་ལྟར་གཟིགས་ཤིག དེ་ལྟར་དུས་བཞིའི་འབྱུང་བ་ཁམས་ལྔ་པོ་རེ་རེར་ཞག་པོ་བདུན་ཅུ་དོན་གཉིས་རེ་རྩི་དགོས་པར་སྡོམ་ཞག་པོ་སུམ་བརྒྱ་དྲུག་ཅུ་ཏག་ཏག་འབབ་པས་ཁྱིམ་ཞག་ལྟར་རྩི་དགོས་པ་ནི་ངེས་པ་ཡིན། དེ་བཞིན་ཉི་མ་གར་ལོག་དབྱར་རྒུན་འབྲིང་པོར་རྩི་ཞེས་ནམ་རྒྱུན་དུ་དགུན་ཉི་ལྡོག་ནི་དགུན་འབྲིང་མགོ་ཟླ་དང་དབྱར་ཉི་ལྡོག་ནི་དབྱར་འབྲིང་པོ་སྣོན་ཟླའི་གཡས་གཡོན་ཞིག་ལྡོག་པ་ནི་རྒྱུན་ལྡན་ཡིན་ཞིང་ཟླ་ལྷག་དབང་གིས་ཁྱད་པར་ཅུང་ཙམ་ཤོར་སྲིད་པ་ཡིན་པས་གོང་རེའུ་མིག་ལྟར་རོ། གཞན་དུ་ན་ཡིག་ཚོགས་མང་དྲགས་པས་དེ་ཙམ་གྱིས་མཐུན་པར་བྱས་པ་ཡིན།།
གསུམ་པ་གཙང་མ་ཀླུ་འབུམ་དཀར་ནག་ཁྲ་གསུམ་གྱི་གཙང་མ་ཀླུ་འབུམ་དཀར་པོའི་ལེའུ་གསུམ་པ་ལས་ནམ་ཟླ་དུས་ཚོད་བཟུང་བའི་སྐོར།
ཀླུ་འབུམ་དཀར་པོའི་ལེའུ་གསུམ་པ་ལས་ནམ་ཟླ་དུས་ཚོད་བཟུང་བའི་སྐོར་གྱི་མ་ཡིག་དངོས་ནི། དང་པོ་ནི་གཙང་མ་ཀླུ་འབུམ་དཀར་པོ་ལས། ཞང་ཞུང་སྐད་དུ། བི་མ་ལ་ཡ་ཏ། སུམ་པའི་སྐད་དུ། ཨུ་ན་ཡ་ལ། བོད་སྐད་དུ། གཙང་མ་ཀླུ་འབུམ་ཞེས་བྱ་བའི་དོན་བསྡུས་ཆུང་ངུ་ལས། ནམ་ཟླ་དུས་ཚོད་བཟུང་བ་སྟེ། སྟོན་པ་གཤེན་རབ་མི་བོ་དང་། གཡུང་དྲུང་སེམས་དཔའ་ཐམས་ཅད་ལ་ཕྱག་འཚལ་ལོ། །འདི་སྐད་བདག་གིས་ཐོས་པའི་དུས་ཅིག་ན། གཤེན་རབ་མི་བོ་དེ། རི་རྒྱལ་ཆེན་པོའི་རྩེ། རྒྱ་མཚོ་ཆེན་པོའི་འགྲམ་རིན་པོ་ཆེའི་ཁྲི་སྟེང་ན། གཤེན་འཁོར་གཉིས་སྟོང་ལྔ་བརྒྱ་དང་ཐབས་གཅིག་ཏུ་བཞུགས་སོ། སེམས་ཅན་ཐམས་ཅད་ཀྱི་དོན་དུ་ནམ་ཟླ་དུས་ཚོད་ཀླུ་ལས་བྱུང་བ་འདི་རྣམས་གསུངས་སོ། དཔྱིད་ཟླ་ར་བ་ལ་ཀླུ་ཞལ་བཞེས་པས་རླུང་ཚུབ་མ་འབྱུང་ངོ་། །དཔྱིད་ཟླ་འབྲིང་པོ་ལ་ཀླུའི་ཞལ་བསྡུས་པས། དྲོད་སྤས་བཅག་ཙམ་པ་ཅིག་བྱུང་ངོ་། །དཔྱིད་ཟླ་ཐ་ཆུང་ལ་ཀླུའི་རྒྱལ་པོའི་སྤྱི་བོ་ནས་རླངས་པ་ཅིག་བྱུང་བས། དྲོད་ལུག་མགོ་ཙམ་ཅིག་བྱུང་ངོ། དབྱར་ཟླ་ར་བ་ཀླུའི་རྒྱལ་པོའི་ཞལ་གྱི་རླང་པ་ཆེ་བ་ལ། དྲོད་རག་དུང་ཙམ་ཅིག་བྱུང་སྟེ། ནམ་ཟླ་ལྟེམས་ཀྱི་གཏོང་ངོ་། དབྱར་ཟླ་འབྲིང་པོ་ལ་ཀླུའི་ཞལ་གྱི་རླང་པ་ཆེ་བ་ལ། ནམ་ཟླ་དུས་ཚོད་ལ་ལྟེམས་ཏེ་ས་ལ་ཞགས་ཆགས་སོ། །དབྱར་ཟླ་ཐ་ཆུང་ལ་ཞལ་གྱི་མཆི་མ་ལས་ཆར་ཟིམ་བབས་སོ། སྟོན་ཟླ་ར་བ་ལ་ཀླུའི་རྒྱལ་པོའི་སྤྱན་གྱི་མཆིས་མ་ལས། ཆར་པ་ཡང་དག་པར་བབས་པས་བདུད་རྩི་ཆེན་པོ་བྱུང་སྟེ། ས་གཞི་ལས་འཁྲུངས་པ་མ་ལུས་པར་སྐྱེས་སོ། །སྟོན་ཟླ་འབྲིང་པོ་ལ་ལྗགས་ཀྱི་མཆིལ་མ་གཏོར་བས། ཆར་གྱི་རིགས་ཐམས་ཅད་སྣ་ཚོགས་པ་བྱུང་སྟེ། ས་ལ་རྩི་ཐོག་མ་ལུས་པ་རྒྱས་སོ། སྟོན་ཟླ་ཐ་ཆུང་ལ་ཀླུའི་རྒྱལ་པོའི་ཞལ་བཙུམ་པ་ལས་སྦྲང་ཆར་ཟམ་ཟིམ་བྱུང་ངོ་། རྒུན་ཟླ་ར་བ་ལ་ཀླུའི་རྒྱལ་པོ་གཟིམས་ཚུལ་བསྟན་པའི་ཆུ་གྲང་ངོ་། །རྒུན་ཟླ་འབྲིང་པོ་ལ་ལྷན་གྱིས་གཟིམས་པས་འཁྱག་ཆག་ཆོམ་དུ་བྱུང་ངོ་། །རྒུན་ཟླ་ཐ་ཆུང་ལ་ཀླུའི་རྒྱལ་པོའི་ཡན་ལག་རྐྱང་པས་མཚོ་ལ་དར་ཆགས་སོ། །དེ་ནས་ཀླུ་ཡི་རྒྱལ་པོའི་དབུགས་ལ་སྲིད་པའི་རླུང་བྱུང་སྟེ། དུས་སུ་དགོངས་པའི་རླུང་ནི་དྲོད་འབེབས་པའི་རླུང་ཞེས་བྱ། ཀླུའི་རྒྱལ་པོས་ཤིང་ཡོངས་སུ་ས་བརྡོལ་དགུས་བས་རླུང་ཆེ་བ་དང་། རླང་པ་ཆེ་བ་བྱུང་ངོ་། །དེ་ནི་དྲོད་འབེབས་པའི་རླུང་ཞེས་བྱའོ། །དེ་དགུལ་བ་དལ་བས་མཁའ་ལ་རྒྱུ་བའི་རླུང་ཞེས་བྱའོ། །དགུལ་བ་དྲག་པས་ནི་འཕུལ་བའི་རླུང་བྱུང་ངོ་། །ཤིང་གི་མེ་ཏོག་འོག་ཏུ་བརླབ་པ་ལས་འདེབས་པའི་རླུང་དང་གནོན་པའི་རླུང་བྱུང་ངོ་། །ཤིང་ལོ་རང་སར་གནས་པ་ལ་རླུང་དལ་བུ་འཇམས་བུ་བྱུང་ངོ་། །དེ་ནས་དབྱར་ཟླ་འབྲིང་པོ་ལ་ཀླུའི་རྒྱལ་པོའི་རྐན་བརྡབ་པས། ནམ་མཁའ་ལ་འབྲུག་སྒྲ་བྱུང་ངོ་། །ཀླུའི་རྒྱལ་པོའི་ཞལ་གྱི་ལྗགས་བརྐྱང་བས་གློག་གྱ་གྱུ་བྱུང་ངོ་། །ཀླུའི་རྒྱལ་པོས་རྐན་སྒྲ་དྲག་ཏུ་བརྡབས་པ་ལ། ནམ་མཁའ་ལ་ཐོག་དྲག་ཏུ་བབས་སོ། །ཀླུའི་རྒྱལ་པོའི་རང་སྣབ་དང་མཆིལ་མ་གཏོར་བས། ནམ་མཁའ་ལས་སེར་བ་བྱུང་ངོ་། །ཀླུའི་རྒྱལ་པོའི་ཞལ་གྱི་རླངས་པ་ལས། སྤྲིན་དང་ན་བུན་དང་ཁུ་རླང་ལ་སོགས་པ་བྱུང་ངོ་། །ཀླུའི་རྒྱལ་པོའི་ནམ་ཟླ་དུས་བཞི་ལ་དང་། འབྱུང་བ་བཞི་ལ་བསིལ་དྲོད་སྙོམས་སོ། དེ་ནས་ཀླུའི་རྒྱལ་པོ་རྣམས་ཀྱི་འབྱུང་བ་ཆེན་པོ་བཞིའི་བསྐལ་པ་དང་། མཚོན་དང་མུ་གེའི་བསྐལ་པ་དང་། མི་བདེ་བ་སྣ་ཚོགས་པ་ཡང་མི་གཏོང་པས་བྱས་སོ། ཀླུའི་རྒྱལ་པོས་སྟོན་པ་གཤེན་རབ་བཀའ་ཉན་ནས། སྲིད་པའི་སེམས་ཅན་རྣམས་ལ་བྱད་གཟུགས་བཟང་བ་དང་། མདོག་ལེགས་ཤིང་དབང་ཐང་ཆེ་བ་དང་། བཙན་ཕྱུག་འཛོམས་པས་དར་བ་ལས་སོགས་པ་ཀྱང་ཐམས་ཅད་བྱས་སོ། སེམས་ཅན་ལ་མགོན་སྐྱབས་ལ་སོགས་པ་ལེགས་པ་ཐམས་ཅད་ཀྱང་ཀླུས་བྱས་སོ། གཙང་མ་ཀླུ་འབུམ་ཞེས་བྱ་བ་དོན་འདུས་ཆུང་ངུ་ལས། ནམ་ཟླ་དུས་ཚོད་དང་ལེགས་ཉེས་ཐམས་ཅད་ཀླུས་བཏང་པའི་ལེའུ་གསུམ་པའོ། ཞེས་གསུངས་སོ།།
གཉིས་པ་གསལ་བཤད་ཀྱི་མཆན་འགྲེལ་ནི། དགུན་ཟླ་ར་བའི་ཚེས་བཅོ་ལྔའི་སྐར་མ་སྨིན་དྲུག་ཉི་མ་ཕྱེད་ཡོལ་ནས་ཀླུ་ཉལ་བའི་དུས་སོ། ཞེས་དང་། དཔྱིད་ཟླ་ར་བའི་ཉ་ལ་སྐར་མ་རྟ་ཆུང་དང་བྱ་སྦོ་ལ་ཀླུ་དར་བའི་དུས་སོ། ཞེས་གསུངས་པས་མཐོ་སྒང་གངས་ཅན་བསིམ་མོའི་ལྗོངས་ཀྱི་ནམ་ཟླ་དུས་ཚོད་དང་ཏག་ཏག་འགོ་ཐུག་ཡོད་པ་ཡིན། དཔེར་ན་མཚོ་ལ་དར་ཆགས་༼འཁྱག༽སྒང་ནི་གོང་དུ་ཟླ་ལྷག་མེད་ནས་རྒྱལ་ཟླའི་ཚེས་བཅོ་ལྔའི་གཡས་གཡོན་དང་ཟླ་ལྷག་ཡོད་ནས་རྟ་ཟླའི་ཚེས་བཅོ་ལྔའི་གཡས་གཡོན་ལ་བོད་ཡུལ་གྱི་མཚོ་ཕར་ཆེ་བ་དེ་དགོང་མ་གཅིག་ལ་དར་ཆགས་༼འཁྱག་༽པ་དང་། དབོ་ཟླ་ཚེས་བཅོ་ལྔ་གཡས་གཡོན་དུས་གཅིག་ཏུ་ཞལ་དབྱེ་བ་ཡིན་ཞེས་བོད་ཡུལ་གྱི་འབྲོག་པ་རྣམས་ཀྱིས་འགྲིན་གཅིག་ཏུ་ལབ་བཞིན་པ་ཡིན་ལ། དེ་བཞིན་ནམ་ཟླ་གཞན་དེ་བཞིན་འགྲེས་ནས་གོ་སླ་བར་འདུག་པས་གསལ་བཤད་འདི་ཙམ་གྱིས་མཐུན་པར་བྱས་པ་ཡིན་ནོ།།
བཞི་པ་ཞར་བྱུང་དུ་ཉེ་བར་མཁོ་བ་ཁག་གཅིག་ནི།
ཇི་སྐད་དུ། དཔྱད་གསུམ་དག་རྩིས་བསྐལ་སྲིད་དུས་འཁོར་ལས། འཁྲུལ་མེད་ཞང་བོད་དུས་གཟེར་བརྟག་ཐབས་ལས། འདིར་ནི་རྒྱུད་གཞུང་ཁུངས་དག་ཞིབ་བསྡུར་ཏེ། ཁྱད་པར་ཞང་ཞུང་རྒན་པོའི་ངག་རྩིས་ཞེས། སྔོན་ཚེ་ཞང་ཞུང་རྒྱལ་བའི་མྱེས་ཡུལ་དུ། གཡུང་དྲུང་བོན་བསྟན་དར་ཞིང་རྒྱས་པའི་དུས། ཞང་རྩིས་རྒན་པོ་བེར་རྒ་ཐོགས་པ་བརྒྱ། དེ་ནང་རྒྱུད་ཁུངས་རྟོགས་པའི་མི་བདུན་ཡོད། དེ་ལས་ཤེས་རབ་ཆེ་བའི་མི་བཞི་ཡིས། རྒྱ་ཞང་བོད་སོགས་རྩིས་རིགས་རྒྱ་མཚོའི་མཐར། བཅད་དེ་བཀོད་པའི་དཔེ་རྙིངས་ཁུངས་བཙུན་ཞིག ཁོ་བོས་ཐོབ་པ་དེ་ཡི་སྡོམ་ཚིག་ལ། དགུན་ཉི་ལྡོག་ནས་ཉི་གཟའ་སོ་ལྔ་བགྲང་། བྱ་གཟའ་སོ་བརྒྱད་སྨལ་ཞག་སོ་བདུན་དང་། ནུར་ཞག་གཉིས་དང་དབྱུག་ཞག་བཅྭོ་ལྔ་དང་། སོན་འཇུག་ཞག་ལྔ་ཁུ་བྱུག་སླེབ་ཞག་བཞི། དེ་ནས་བཅུ་དྲུག་སྣ་རེའུ་སྔ་ཤོས་སྐྱེ། དེ་ནས་བཅྭོ་ལྔར་ཉི་ཁྱིམ་ཟུག་ཅེས་དྲན། དེ་ནས་བཅུ་དྲུག་དབྱར་ཉི་ལྷོ་རུ་ལྡོག དེ་ཡི་ཕྱིར་ཉིན་དབྱར་གྱི་ཆུང་གསུམ་མམ། ལོག་ཞག་ཉེར་གཅིག་སྨལ་ཞག་བཅྭོ་ལྔ་དང་། ནམ་བར་གསུམ་དང་སྲིན་མོའི་གདོང་ཆར་གསུམ། ཕག་བདུན་ནམ་གསུམ་ཝ་ཞག་བཅྭོ་ལྔ་དང་། གཞུང་ཞག་ཉེར་གཅིག་དབྱར་ཤུལ་ཞག་པོ་ལྔ། ལྷོ་སྒོའི་གནམ་སྐས་ཤ་དུས་སུམ་བཅུ་བདུན། མཆེ་ཞག་ཉེར་གཉིས་སྣ་རུའི་འོད་ཞག་བརྒྱད། གཉན་གྱི་རུ་འཕྲག་ཞག་ནི་བཅྭོ་ལྔ་དང་། དགུན་ཉི་ཁྱིམ་ཞུགས་ཞག་བདུན་དེ་རྫོགས་མཚམས། དགུན་ཉི་ལྷོ་ནས་བྱང་ལྡོག་བྱ་གཟའ་སོགས། གོང་ལྟར་བསྒྲང་བས་ལོ་གཅིག་ཉིན་ཞག་གྲངས། སུམ་བརྒྱ་རེ་ལྔ་ཡོད་པ་དེ་གྲངས་འགྲིག དེ་དག་རྒྱས་པར་བཀྲོལ་ན་དགུན་ཡང་། ཞེས་སོགས་རྒྱས་གསུངས་སོ།།
ཟླ་བ་བཅུ་གཉིས་ནི། ༡ དཔྱིད་ཟླ་ར་བའི་ཉ་སྐར་མཆུ་དང་རླུང་ཚུབ་འབྱུང་ཤིང་ས་ལ་དྲོད་སླེབས་པ་ཉ་མཁར་འཇིག་པ་དང་གཅན་གཟན་གྱི་གྲ་སྔར་བཞིན་བཀྲ་བས་སྟག་ཟླ།༼ཟླ་སྟག་ཟླའི་ཚེས་པ་བཅོ་ལྔ་ལ། དྲོད་མེ་སྟག་ཙམ་ཞིག་གནམ་ནས་ལྷུང་། ཆུ་ནང་གི་ཉ་མོ་མ་གཏོགས་དེ་མི་ཚོར། ཞེས་སོ། ༽
༢ དཔྱིད་ཟླ་འབྲིང་པའི་ཉ་སྐར་དབོ་དང་རྩི་ཤིང་མྱུ་གུ་ས་ཁར་འབུས་པ་དང་རི་བོང་གང་སར་འཁྱམས་པས་ཡོས་ཀྱི་ཟླ།
༣ དཔྱིད་ཟླ་ཐ་ཆུང་གི་ཉ་སྐར་ནག་པ་དང་ས་དྲོད་ཆེར་འབེབ་ཅིང་འབྲུག་སྐད་སྒྲོག་པས་འབྲུག་ཟླ།
༤ དབྱར་ཟླ་ར་བའི་ཉ་སྐར་ས་ག་དང་ཁུ་བྱུག་གི་སྐད་སྒྲོག་ཅིང་སྦྲུལ་ལྤགས་བརྗེ་བས་སྦྲུལ་ཟླ།
༥ དབྱར་ཟླ་འབྲིང་པོའི་ཉ་སྐར་སྣྲོན་དང་ས་ལ་ཞགས་ཆགས་ཤིང་རྩི་ཐོག་མགོ་མ་རྒྱས་པ་དང་རྟ་སྤུ་བརྗེ་བས་རྟ་ཟླ།
༦ དབྱར་ཟླ་ཐ་ཆུང་གི་ཉ་སྐར་ཆུ་སྟོད་དང་ཆར་སྟོབས་འཕེལ་ཞིང་ར་ལུག་སོས་ཤིང་སྤང་ལྗོངས་སུ་གྲམ་པས་ལུག་ཟླ།
༧ སྟོན་ཟླ་ར་བའི་ཉ་སྐར་གྲོ་བཞིན་དང་ཆར་བཅུད་ཆེ་བས་རྩི་ཐོག་ཀུན་མ་ལུས་པ་འཁྲུངས་ཤིང་མར་བཅུད་ཆེ་བ་དང་སྤྲེའུ་ཡིས་ཤིང་ཐོག་ཟ་རན་པས་སྤྲེའུ་ཟླ། ༼ཟླ་རམ་ཟླའི་ཚེས་པ་བཅོ་ལྔ་ལ། དྲོད་མེ་སྟག་ཙམ་ཞིག་གནམ་ལ་འཕུར། བྲག་ཐོག་གི་གླ་བ་མ་གཏོགས་དེ་མི་ཚོར། ཞེས་སོ།༽
༨ སྟོན་ཟླ་འབྲིང་པོའི་ཉ་སྐར་ཁྲུམས་སྟོད་དང་རྩི་ཐོག་གི་འབྲས་བུ་མ་ལུས་པ་སྨིན་ཚར་བས་བསྡུ་རན་ཞིང་ཆུ་བོ་རྣམས་དྭངས་ཤིང་གསལ་བ་དང་བྱ་ཕྲུག་མ་དང་མཉམ་པར་འཚར་ལོངས་འབྱུང་ཐུབ་པས་བྱ་ཟླ།
༩ སྟོན་ཟླ་ཐ་ཆུང་གི་ཉ་སྐར་དབྱུག་པ་དང་འཁྱིལ་ཆུ་ཁ་འཁྱག་འོང་ཞིང་བ་མོ་ཆེར་འབབ་པས་ཁྱི་མགོར་བ་མོ་རྒྱག་ཅེས་ཁྱི་འཁྲིག་རྩེ་བས་ཁྱི་ཟླ།
༡༠ དགུན་ཟླ་ར་བའི་ཉ་སྐར་སྨིན་དྲུག་དང་འབྲོག་ཏུ་གྲང་ངར་ཤེད་སྐྱེ་ཞིང་ཡུལ་པར་ཕག་གིས་ས་སློག་པས་ཕག་ཟླ།
༡༡ དགུན་ཟླ་འབྲིང་པོའི་ཉ་སྐར་མགོ་དང་ཆུ་ཆེན་དར་ཆགས་པ་དང་འདབས་ཆགས་འཕུར་རྩལ་རྒྱས་ཤིང་བྱི་བས་བྲུན་བསོགས་པས་བྱི་བའི་ཟླ།
༡༢ དགུན་ཟླ་ཐ་ཆུང་གི་ཉ་སྐར་རྒྱལ་དང་མཚོ་རྣམས་དར་ཆགས་ཤིང་གྲང་ངར་ཆེ་བས་གཅན་ཟན་གྲ་ལོ་རྒྱས་པ་དང་གླང་བྲེས་ན་འཁུན་པས་གླང་གི་ཟླ་བ་བཅས་སོ། །།
རེས་གཟའ་བདུན་ནི། ༡གཟའ་ཡི་ཐུགས་རྗེ་ཉི་མ། ༢གཟའ་ཡི་འོད་གསལ་ཟླ་བ། ༣གཟའ་ཡི་བློན་པོ་མིག་དམར། ༤གཟའ་ཡི་སྐོས་མཁན་ལྷག་པ། ༥གཟའ་ཡི་དགེ་བསྙེན་ཕུར་བུ། ༦གཟའ་ཡི་རྒྱལ་པོ་པ་ཝ་སངས། ༠གཟའ་ཡི་ཕྱག་ཚང་སྤེན་པ་བཅས་སོ།
རྒྱུ་སྐར་ཉེར་བདུན་ནམ་ཉེར་བརྒྱད་ནི། ༠དབྱུག་གུའམ་ཐ་སྐར་དང༌། ༡ བྲ་ཉེ། ༢སྨིན་དྲུག ༣ བེའུ་རྫིའམ་སྣར་མ་། ༤སྨལ་པོའམ་མགོ། ༥ལག ༦ནབས་སོ་རྒྱལ་སྟོད། ༧རྒྱལ། ༨ཝའམ་སྐག ༩རྟ་རིའམ་མཆུ། ༡༠རྟའུ་འམ་གྲེ། ༡༡ཁྲའམ་དབོ། ༡༢བྱ་མའམ་མེ་བཞི། ༡༣བྱའུའམ་ནག་པ། ༡༤ས་རི། ༡༥ས་ག ༡༦ལག་སོར་རམ་ལྷ་མཚམས། ༡༧ལྡེའུའམ་སྣྲོན། ༡༨སོག་པའམ་སྣྲུབས། ༡༩བྲེའམ་ཆུ་སྟོད། ༢༠ཕུལ་ལམ་ཆུ་སྨད། ༢༡བོན་པོའམ་གྲོ་བཞིན་དང་༢༡བྱི་བཞིན། ༢༢གཞུག་གམ་མོན་གྲེ། ༢༣སྒྲོག་གམ་མོན་གྲུ། ༢༤ཁྲུམས་སྟོད། ༢༥ཁྲུམས་སྨད། ༢༦ཤེ་སའམ་ནམ་གྲུ་བཅས་སོ། །
ལོ་རྟགས་སམ་ལོ་རྒན་དྲུག་ཅུ་ནི། ཤིང་བྱི། ཤིང་གླང་། མེ་སྟག མེ་ཡོས། ས་འབྲུག ས་སྦྲུལ། ལྕགས་རྟ། ལྕགས་ལུག ཆུ་སྤྲེལ། ཆུ་བྱ། ཤིང་ཁྱི། ཤིང་ཕག མེ་བྱི། མེ་གླང་། ས་སྟག ས་ཡོས། ལྕགས་འབྲུག ལྕགས་སྦྲུལ། ཆུ་རྟ། ཆུ་ལུག ཤིང་སྤྲེལ། ཤིང་བྱ། མེ་ཁྱི། མེ་ཕག ས་བྱི། ས་གླང་། ལྕགས་སྟག ལྕགས་ཡོས། ཆུ་འབྲུག ཆུ་སྦྲུལ། ཤིང་རྟ། ཤིང་ལུག མེ་སྤྲེལ། མེ་བྱ། ས་ཁྱི། ས་ཕག ལྕགས་བྱི། ལྕགས་གླང་། ཆུ་སྟག ཆུ་ཡོས། ཤིང་འབྲུག ཤིང་སྦྲུལ། མེ་རྟ། མེ་ལུག ས་སྤྲེལ། ས་བྱ། ལྕགས་ཁྱི། ལྕགས་ཕག ཆུ་བྱི། ཆུ་གླང་། ཤིང་སྟག ཤིང་ཡོས། མེ་འབྲུག མེ་སྦྲུལ། ས་རྟ། ས་ལུག ལྕགས་སྤྲེལ། ལྕགས་བྱ། ཆུ་ཁྱི། ཆུ་ཕག་བཅས་དྲུག་ཅུའོ།།
དེ་ལྟར་ཆེས་གནའ་བོའི་གངས་ཅན་བསིལ་མོའི་ལྗོངས་དུ་དར་བའི་སངས་རྒྱས་གཡུང་དྲུང་བོན་གྱི་བཀའ་རིན་པོ་ཆེ་ལས་འདུལ་བ་རྒྱུད་དྲུག་དང་། གཙང་མ་ཀླུ་འབུམ་དཀར་ནག་ཁྲ་གསུ། གསོ་རིག་རྩ་བ་ཐུགས་འབུམ་མཁའ་སྔོན་དང་སྨན་འབུམ་དཀར་ནག་ཁྲ་གསུམ་དང་བཅས་ནི་དཔྱིད་ཟླ་ར་བ་ནས་ནམ་ཟླ་དང་དུས་གཟེར་ནི་ཐམས་ཅད་དགོངས་པ་གཅིག་ཏུ་འབབ་བཞི་འདུག་ཅིང་། མ་ཟད་དུས་གཟེར་འདི་རྣམས་ནི་གངས་ཅན་ར་བས་བསྐོར་བའི་ཡུལ་ལྗོངས་དང་འབྲེལ་བའི་མཐོ་སྒང་གི་ནམ་ཟླའི་དུས་གཟེར་དང་ཆེས་མཐུན་འདུག་པ། ཞང་ཞུང་འོལ་མོ་ལུང་རིང་གི་གནས་དང་དེར་སྐྱེ་བ་བཞེས་པའི་དམུ་རྒྱལ་སྲས་པོ་སྟོན་པ་གཤེན་རབ་མི་བོ་ཞེས་་ས་གནས་གང་ཞིག་ལ་བྱོན་ཡོན་མིན་ནི་འདི་ཡི་ར་སྤྲོད་བྱེད་ཐུབ་པ་ཡིན། སྤྱིར་གཤེན་རབ་མི་བོ་མཆོག་གིས་ཕྱི་རིག་པའི་བོན་སྡེའི་གྲལ་དུ་དུས་འཁོོར་ཕྱི་ནང་གསང་གསུམ་གྱི་རྒྱུད་དང་གཙུག་ལག་དཔལ་འབུམ་ཕྱི་ནང་གི་གཞུང་ཆོག་མང་དག་ཅིག་གསུངས་པའི་ལོ་རྒྱུས་ཡོད་པ་གཞུང་འགག་ཞིག་ད་ལྟ་བཞུགས་བཞིན་པ་ཡིན་ཞིང་། གཞུང་ལུགས་དེ་རྣམས་ལ་འབྱུང་སྲིད་བསྐལ་གསུམ་དང་ལོ་ཟླ་དུས་བཞིའི་སྐོར་གྱི་བཤད་པ་རྒྱ་ཆེན་པོརབཞུགས་ཡོད་པ་ནི་བདེན་མོད་ཀྱང་། འོན་ཀྱང་ཆེས་གནའ་བོའི་དུས་སུ་གང་ས་ཅིའི་ཐད་དུ་ཆ་རྐྱེན་ཞན་པས་ཡུལ་ལུང་བྱེད་བྲག་ཀུན་ལ་དེ་ལྟ་བུའི་རྩིས་གཞུང་རྒྱ་ཆེན་པོ་དར་བའམ་དཔོག་མི་ནུས་པས། ད་ལྟའི་སྐར་རྩིས་དང་འབྱུང་རྩིས་ཁག་གི་རྩིས་གཞུང་ལྟར་གྱིས་ལོ་ཐོ་ནང་བཞིན་མེད་པ་ནི་རིགས་པས་གྲུབ་པ་ཡིན། འོ་ན་ཆེས་གནའ་བོའི་དུས་སུ་གངས་ཅན་བསིལ་མོའི་ལྗོངས་སུ་ལོ་ཐོ་ཡོད་དམ་ཞེ་ན། འདུལ་བ་པ་དང་གསོ་རིག་པ་དང་ཀླུ་མཆོད་གཏོང་མཁན་སོགས་དང་། ཞིང་འབྲོག་པའི་ཁུལ་དུ་སོ་སོའི་འཚོ་བ་དང་འབྲེལ་བའི་ནམ་ཟླའི་དུས་གཟེར་ཧ་ཀྱང་མཁོ་གལ་ཆེ་བས་བློ་ལ་ངེས་ཆོག་གི་ཉུང་བསྡུས་རེ་དང་། ལྷག་པར་དུ་མྱེས་པོ་ནས་མྱེས་པོས་བརྒྱུད་པའི་རྒན་རབས་མྱོང་བ་ཅན་གྱི་ཞལ་ཤེས་ནི་གངས་ཅན་བསིལ་མོའི་ལྗོངས་སུ་ཆེས་གནའ་བོའི་དུས་སུ། ཞིང་པ་དང་འབྲོག་ཁུལ་དུ་ལུང་པ་སོ་སོས་ཤོད་ཚུལ་ཏོག་ཙམ་མི་འདྲ་མ་གཏོགས། ནམ་ཟླ་དུས་བཞིའི་གཟེར་དང་གཟའ་དང་རྒྱུ་སྐར་གྱི་མིང་དང་དབྱིབས་གཟུགས་སོགས་བརྟག་ཐབས་རྒྱ་ཆེན་ཡོད་འདུག་པས། དེའི་རིགས་ཞལ་ཤེས་དང་ལག་ལེན་འགའ་ཞིག་ད་ལྟའང་མ་ཉམས་བཞུགས་བཞིན་པ་འདི་རྣམས་ལ་གཙོར་བཟུང་ཞིང་ལོ་ཟླའི་དུས་གཟེར་སོགས་གཏན་ལ་འབེབ་དགོས་པ་ཡིན་པས། དེས་ན་ཆེས་གནའ་བོའི་དུས་སུ་མ་མཐའ་ཡང་ལོ་ངོ་བཞི་སྟོང་གི་གོང་དུ་ང་ཚོའི་མྱེས་པོ་ལ་འདི་ལྟ་བུའི་ལོ་ཐོ་ཡོད་ཅེས་ལན་འདེབས་རྒྱུ་ཡིན་པ་མ་ཟ། དུས་གཟེར་འདི་རྣམས་དོན་དངོས་དང་མཐུན་ཞིང་དེང་རབས་དང་མི་མཐུན་པ་གང་ཡང་མེད་དོ་ཞེས་མགྲིན་པ་གཟེངས་སུ་བསྟོད་དེ་ཤོད་བར་སྤོབས་སོ།
གནའ་བོའི་གངས་ཅན་བསིལ་མོའི་ལྗོངས་ཀྱི་ཐོ་ལོའམ་ >ཞེས་པ་འདི་ལྟར་ནི་ལོ་ཐོ་རྒྱས་པར་ཡིག་ཚོགས་མང་དྲག་པས་ད་ལན་གསལ་བཤད་མཚམས་སྦྱོར་གྱི་ཚུལ་དུ་དཔྱད་གཞི་ཙམ་ཡིན་ཞིང་། དེའང་གཡུང་དྲུང་བོན་གྱི་བཀའ་མ་འདུལ་བ་རྒྱུད་དྲུག་དང་གསོ་རིག་འབུམ་བཞི་དང་གཙང་མ་ཀླུ་འབུམ་དཀར་པོ་དང་བཅས་ཀྱི་ནམ་ཟླའི་དུས་གཟེར་ལ་རྩིས་ཁུངས་བྱས་ཏེ་རྩིས་གཞི་ལྟ་བུ་ཞིག་ཡིན་ལ་ཁོ་བོས་རག་རྩིས་བྱས་པ་ཙམ་ཡིན་ཁུལ་ཡིན་ཞིང་། དེ་ལྟར་རྒྱུ་མཚན་དང་འབྲས་རྩིས་སོགས་ཞིབ་པར་གཞུང་དེ་རྣམས་ལ་གཟིགས་པར་ཞུ། གཞན་དུ་ན་རྩིས་གཞུང་ཁག་ལ་ཞིབ་རྩིས་གསལ་བར་ཡོད་མོད་ཀྱང་ཁོ་བོས་རྩིས་ཀྱི་སྐོར་ལ་རྒྱུས་མངའ་མེད་པ་དང་། ཀླུ་འབུམ་དང་སྨན་འབུམ་འདུལ་རྒྱུད་བཅས་ཀྱི་ལུང་གི་དོན་ཡང་དག་པར་མ་རྟོགས་ཤིང་ལོག་པར་གོ་བ་སོགས་སྐྱོན་དང་ནོར་འཁྲུལ་མང་པོ་བྱུང་ཡོད་ངེས་པས་སྤྱན་ལྡན་པ་ཚོ་ལ་བཤགས་པ་འབུལ་བ་དང་དགོངས་དག་ཞུ་རྒྱུ་ཡིན། ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས་དཔལ་ཐུགས་བསྟན་གཟི་འབར་མདོ་སྔགས་གྲགས་རྒྱས་གླིང་དུ་དགེ་སྦྱོར་སྒྲུབ་པའི་ཐུན་མཚམས་སུ་མེ་ཁྱི་དཔྱིད་ཟླ་འབྲིང་པོའི་ཚེས་བརྒྱད་ཉིན་གྲུབ་བོ།།


c: text/html

text:
མདོ་སྨད་ཀྱི་ལོ་རྒྱུས་ལས་ཙོང་ཁའི་རྒྱལ་བོའི་སྐོར།
སྤེལ་དུས 2018-03-16
ཡོང་ཁུངས། མཆོད་མེ།
རྩོམ་པ་པོ། དམུ་དགེ་བསམ་གཏན་རྒྱ་མཚོ།
མདོ་སྨད་ཙོང་ཁའི་ཡུལ་དུ། བོད་ཀྱི་རྒྱལ་རྒྱུད་ཙོང་ཁའི་རྒྱལ་བོ་ཟེར་བའི་རྒྱལ་བོ་སྟོབས་ལྡན་ཞིག་བྱུང་ནས། ད་ལྟའི་ཟི་ལིང་མཁར་དུ་རྒྱལ་ས་བཟུང་སྟེ་མཐའ་མཚམས་བརྟན་པོར་སྲུང་། འདི་བ་བོད་ཀྱི་རྒྱལ་རྒྱུད་ཡིན་པ། སུང་གི་ལོ་རྒྱུས་སོགས་རྒྱའི་ཡིག་དེབ་རྣམས་གཅིག་མཐུན་ཡིན་ཞིང་། མཚན་ལའང་ཇོ་སྲས་སམ་རྒྱལ་སྲས་ཞེས་ཟེར། འདིའི་རྒྱུད་པ་ནི་བོད་ཀྱི་རྒྱལ་རྒྱུད་ཅིག་ཡིན་ཟེར་བ་ལས། བྱུང་ཚུལ་ལ་རྒྱའི་དེབ་ཐེར་ལ་ལར་ཤིན་ཅང་ནས་བོད་ཀྱི་རྒྱལ་བོའི་རྒྱུད་པའི་སྲས་ཤིག་སྤྱན་དྲངས་པ་ཡིན་ཟེར་བ་དང་། ཡང་འགའ་ཞིག་གིས་ཡར་ལུང་ཇོ་བོའི་རྒྱུད་པ་ཞིག་ཡིན་ཟེར་བའང་སྣང་མོད། ཕྱི་མ་འདི་ནི་རྒྱལ་རབས་གསལ་བའི་མེ་ལོང་ལས། ཡུམ་བརྟན་གྱི་རྒྱུད་པ་ཡར་ལུང་དུ་ཆགས་པ་ཡར་ལུང་ཇོ་བོར་གྲགས་པ་རྣམས་ཀྱི་རྒྱུད་རབས་བཤད་པའི་སྐབས་སུ། “ཉི་མ་མགོན་གྱི་སྲས་ཉི་འོད་དཔལ་མགོན། འདིའི་བརྒྱུད་རླུང་ཤོད། འཕན་ཡུལ། མདོ་ཁམས་ན་མང་ངོ་’’ཞེས་གསུངས་པ་ཙམ་ལ་བརྟེན་པར་སྣང་། སྔ་མ་ནི་ཤིན་ཅང་ཟེར་མོད། སྟོད་མངའ་རིས་དང་ཤིན་ཅང་ཉེ་ཞིང་། ཤིན་ཅང་ཡང་བར་སྐབས་ཤིག་ཏུ་བོད་ཀྱི་ཆབ་འོག་ཏུ་གཏོགས་པས། མངའ་རིས་དང་ཤིན་ཅང་ཁྱད་མ་ཕྱེ་བ་འདྲ་སྟེ། རྒྱལ་སྲས་འདི་ནི་སྟོད་མངའ་རིས་ཕྱོགས་ནས་འོང་བ་ཡིན་ཏེ། གླང་དར་གྱི་སྲས་རྩོད་མེད་གནམ་ལྡེ་འོད་སྲུང་གི་སྲས་མངའ་བདག་དཔལ་འཁོར་བཙན། དེ་ལ་སྲས་ཁྲི་བཀྲ་ཤིས་བརྩེགས་པ་་དང་། སྐྱིད་ལྡེ་ཉི་མ་མགོན་གཉིས། ཁྲི་བཀྲ་ཤིས་བརྩེགས་པ་ལ་སྲས་དཔལ་ལྡེ། འོད་ལྡེ། སྐྱིད་ལྡེ་གསུམ། འབྲིང་བོ་འོད་ལྡེ་ལ་སྲས་ཕ་བ་ལྡེ། ཁྲི་ལྡེ། ཁྲི་ཆུང་། ཉག་པ་བཞི་ཡོད་པའི་གཉིས་པ་ཁྲི་ལྡེ་ནི་མདོ་ཁམས་སུ་བྱོན་པ་དེ་ཡིན་པར་གསལ། དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས། “ གཉིས་པ་མདོ་སྨད་ཙོང་ཁར་ཡོད་ཅིང’’ཞེས་དང་། དེབ་ཐེར་དམར་བོ་གསར་མ་ལས “ སྲས་གཉིས་པ་ཁྲི་ལྡེའི་རྒྱུད་ནི། ཤར་ཙོང་ཁ་སོགས་མདོ་སྨད་དུ་ཆད་དེ། ད་ལྟའི་ལྷ་དོན་པོ་ཆེ་ས་ཡང་ཁྲི་ལྡེའི་རྒྱུད་དུ་མེ་ལོང་མར་བཤད’’ཅེས་དང་། དེབ་ཐེར་དམར་བོ་ལས“ཁྲི་ལྡེའི་བརྒྱུད་ཤར་ཙོང་ཁའི་རྒྱལ་བོ་སྤྱན་སྔ་དོན་ཆེན་ལ་སོགས་པ་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ’’ཞེས་དང་། རྒྱ་བོད་ཡིག་ཚང་ལས “ཤར་ཙོང་ཁའི་རྒྱལ་བོ། སྤྱན་སྔ་དོན་ཆེན་པ་ལ་སོགས་པ་མདོ་སྨད་ཀྱི་རྒྱལ་རྒྱུད་རྣམས་ཡིན་ནོ”ཞེས་དང་། ཐུའུ་བཀྭན་རྣམ་ཐར་ལས “བྲའི་སྡེ་ཆེ་བ་ཞིག་དབུས་ནས་མདོ་སྨད་དུ་ཆད་པ་ལ་བྲ་སྡེ་ཞེས་འབོད་པ་ཕྱིས་སུ་ཟུར་ཉམས་ནས་བྲ་སྟི་ཞེས་གྲགས་པ་ཡིན་ནོ།། དབུས་ནས་ཆད་ཚུལ་ནི། ཁྲི་སྲོང་གི་སྲས་ཆུང་བ་སད་ན་ལེགས་མཇིང་ཡོན། དེའི་སྲས་དར་མ། དེའི་སྲས་གནམ་ལྡེ་འོད་སྲུང་། དེའི་སྲས་མངའ་བདག་དཔལ་འཁོར་བཙན། དེའི་སྲས་ཁྲི་བཀྲ་ཤིས་བརྩེགས་པ་དཔལ། དེའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་འབངས་ཧ་ཅང་མི་མང་ཙམ་དང་བཅས་མདོ་སྨད་དུ་བྱོན། དེ་དུས་བྲ་སྡེའང་རྒྱལ་བོ་དང་ལྷན་དུ་མདོ་སྨད་དུ་ཐོན་ཅིང་། མཚོ་ཁྲི་ཤོག་རྒྱལ་མོའི་འགྲམ་བོད་ཀྱིས་བཟུང་སྟེ། ཆོས་རྒྱལ་གདུང་རྒྱུད་དེས་ཁྲི་དཔོན་མཛད་ཅིང་། བྲ་ཉང་བཙན་བྱ་བས་རྒྱལ་བོའི་བློན་གྱི་གཙོ་བོ་བྱས་ཚུལ། རུས་མཛོད་ཟ་འོག་མ་ལས་བྱུང་། རུས་མཛོད་དེར་ཆོས་རྒྱལ་གྱི་གདུང་རྒྱུད་ཕྱི་མ་ཇི་ལྟར་བྱུང་ཚུལ་མི་གསལ་ཞིང་། བྲ་སྡེའི་རྒྱུད་པ་བྱུང་ཚུལ་ནི་ཇོ་བོ་རྗེ་བོད་དུ་མ་བྱོན་པའི་གང་ཙམ་དུ་བྲ་སྒོམ་ཆོས་ཀྱི་རྡོ་རྗེ་སྐུ་འཁྲུངས། འདི་མཚོ་སྙིང་མ་ཧཱ་དེ་ཝར་བྱོན་ནས་སྒྲུབ་པ་མཛད་པས་མངོན་ཤེས་དང་རྫུ་འཕྲུལ་ཐོབ”ཅེས་དང་། “དེ་དུས་མཚོ་འགྲམ་གྱི་བོད་སྡེའི་དཔོན་ཀེ་ཁོད་རྒྱ་བྱ་བ་ཡིན་ལ། འདི་ཆོས་རྒྱལ་གྱི་རྒྱུད་པ་ཡིན་མིན་གསལ་ཁ་མི་འདུག ”ཅེས་དང་། “དེས་ཁྲི་དཔོན་ཀེ་ཁོད་རྒྱ་དགའ་ནས། བྲ་སྒོམ་ལ་རྟ་སྟོང་། རི་ཚིལ་དཀར་གྱིས་གཙོས་པའི་འབུལ་ཆེན་ཕུལ་ཏེ་བླ་མར་བཀུར། བོད་འབངས་ཐམས་ཅད་ཀྱིས་བྲ་སྒོམ་ཁོ་ན་བླ་མར་བཀུར་དགོས་པའི་དྲིལ་བསྒྲགས”ཞེས་དང་། “སྐབས་ཤིག་བྲ་སྡེའི་ཚེ་ཕྱུག་འཕན་བྱ་བ་ཞིག་བོད་ཀྱི་ཁྲི་དཔོན་ལ་དབང་བསྒྱུར། མི་རབས་ཁ་ཤས་ཀྱི་མཚམས་ནས་ཁྲི་དཔོན་གྱི་མངའ་ཐང་ཉམས་པས། ཚེ་ཕྱུག་འཕན་གྱི་རྒྱུད་པ་གླེ་ཤིན་བོན་དམར་བ་བོད་ལུགས་ཀྱི་གྲུབ་ཐོབ་ཅིག་བྱུང་བ་དེས་བྲ་སྡེས་གཙོས་པའི་བོད་འབངས་མི་ཉུང་ཙམ་ཁྲིད་ནས་མདོ་སྨད་ཀྱི་མཐའ་རི་བྲག་ནགས་ཚལ་ཡོད་པའི་གནས་བཟུང་”ཞེས་གསུངས།
མདོ་སྨད་ཆོས་འབྱུང་དེབ་ཐེར་རྒྱ་མཚོ་ལས། “ཁྲི་བཀྲ་ཤིས་བརྩེགས་པའི་སྲས་འོད་ལྡེ་ལ་སྲས་བཞི་བྱུང་བའི་གཉིས་པ་ཁྲི་ལྡེ་མདོ་ཁམས་སུ་ཕེབས་ནས། མཚོ་སྔོན་འདིར་གཞིས་བཟུང་སྟེ་ཁྲི་དཔོན་མཛད། ཙོང་ཁ་ཡུལ་ཆེན་བཅོ་བརྒྱད་སོགས་མདོ་སྨད་ཕལ་ཆེར་ལ་མངའ་མཛད་པའི་རྒྱུད་དུ་སྤྱན་དོན་ཆེན་པ་སོགས་བྱུང་པར་བཤད་ལ། ད་དུང་ཡང་ཁྲི་དཔོན་དེའི་རྒྱུད་པ་དཔལ་རིས་ཕྱོགས་སུ་ཡོད་པ་ལ། འཕན་ཡུལ་རང་སྐད་མ་ཉམས་པས་ཁྲི་དཔོན་དུ་འབོད་པ་ཡོད་སྣང་། ”ཞེས་གསུངས་སོ།།
དེས་ན་ཁྲི་ལྡེ་ཙོང་ཁའི་རྒྱལ་བོར་གྱུར་ནས་སོ་མཚམས་བརྟན་སྲུང་བྱས་པའི་ལག་རྗེས་ཆེ། ཝིན་ཐེན་ཀྲིན་ཟེར་བས་བྲིས་པའི་རྒྱ་ཡིག་གི་ལོ་རྒྱུས་ནང་དུ“སྤྱི་ལོ༡༠༤༨ནས༡༠༨༩ལོའི་བར་རྒྱ་བོད་གཉིས་ལན་གྲུ་ཕྱོགས་སུ་འཁྲུགས་ནས་བོད་མི་ཁྲི་དྲུག་ཙམ་བསད། རྒྱའི་དམག་དཔོན་རང་ཉིད་ཀྱང་དམག་ཐོག་ཏུ་བཀྲོངས” ཞེས་པའང་ཙོང་ཁའི་རྒྱལ་བོ་དང་འཐབ་པ་ཡིན་ངེས་ཏེ། སྤྱི་ལོ་དང་སྦྲགས་པ་དེ་ཡང་དག་པ་ཡིན་ན་རབ་བྱུང་དང་བོའི་ས་ཕོ་བྱི་བའི་ལོ་ནས། རབ་བྱུང་གཉིས་པའི་ས་མོ་སྦྲུལ་གྱི་བར་ཁེལ་ཡོད། དེ་དུས་དབུས་གཙང་སིལ་བུར་ཐོར་ཏེ། ལུང་བ་རེ་ལ་སྡེ་དཔོན་རེ། སྡེ་དཔོན་རེ་ལ་བཙན་རྫོང་རེ། རང་སྡེ་སྲུང་བའི་དམག་ཉུང་ཤས་རེ་བསྒྲིགས་ནས་ཡོད་པའི་སྐབས་རེད། ཙོང་ཁའི་རྒྱལ་བོ་འདིས་ཤར་ཕྱོགས་ཀྱི་རྒྱ་དང་བྱང་ཕྱོགས་ཀྱི་མི་ཉག་ལའང་གཡུལ་འགྱེད་དུ་མ་བྱས།
མི་ཉག་ནི་སྤྱིར་བོད་ཡིན་ཏེ། མི་ཉག་དང་། འབྲུག་པ་རྒྱལ་བོ་གཉིས། བོད་རྒྱལ་གྱི་སྤུན་གཉིས་སོ་སོར་ཁམས་ཀྱི་རྒྱལ་བོ་བྱས་པ་ཡིན་པར། འབྲུག་པའི་ལོ་རྒྱུས་འགའ་དང་། རྒྱ་བོད་ཡིག་ཚང་ནང་དུའང་བཤད་ཡོད། མི་ཉག་ཅེས་པ་མི་ནག་ཅེས་སྒྲ་འགྱུར་བ་ཡིན་པར་བཤད། ཙོང་ཁའི་རྒྱལ་བོ་དང་མི་ཉག་རྒྱལ་བོས་ས་ཁོངས་འཕྲོག་རེས་དང་། སོ་སོའི་དར་རྒུད་ཀྱི་དབང་གིས་ས་མཚམས་མཐའ་གཅིག་ཏུ་ངོས་ཟིན་དཀའ་ཡང་མདོ་སྨད་ཆོས་འབྱུང་ལས “ཕྱི་མ་འདིས(བལ་བོའི་བླ་མ་ཕམ་མཐིང་བ)མི་ཉག་རྒྱལ་བོ་ལ་དབང་བསྐུར་བའི་བླ་མ་གནང་། དེའི་དུས་མི་ཉག་གི་ཡུལ་ནི། བྱང་གི་བོད་སོག་གི་མཚམས་སུ་ཆུ་ནག་དང་ཉེ་བའི་སར་མི་ཉག་རྒྱལ་བོའི་ཐོག་མ་སི་ཧུའི་གའི་ཇུ་ཞེས་པ་བྱུང་སྟེ་རྒྱ་ཧོར་ཕལ་ཆེར་གྱི་བདག་པོ་བྱས། ཤར་ན་རྒྱ་ནག ལྷོ་ན་འཇང་།( 南诏 )ནུབ་ན་བོད། བྱང་ན་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་ཏེ”ཞེས་དང་། ཡང་དེ་ལས “གྷ་དང་བྱང་ངོས་སོགས་ནི་ཡུལ་གྱི་དངོས་གཞི་ཡིན་ལ། རབ་སྟོད་ཚར་སྒང་གི་ས་རྣམས་ཀྱང་མི་ཉག་ལ་གཏོགས་ཞེས་བཤད། མི་ཉག་རྒྱལ་རབས་ལྔ་བ་ཐེ་ཧུས་ཀརྨ་དུས་གསུམ་མཁྱེན་པ་གདན་འདྲེན་ཞུས་པ་མ་ཕེབས་པར་དགེ་བཤེས་གཙང་བོ་སྐུ་ཚབ་ཏུ་བཏང་། དེའི་སྲས་མི་ཉག་རྒྱལ་རྒོད་ཡིན་པར་གྲགས”ཞེས་གསུངས། མི་ཉག་གྷ་ཞེས་འབོད་པའི་གྷ་ནི་ཡུལ་གྱི་མིང་ཡིན་པར་བཤད། མི་ཉག་འདི་རྒྱས་ཏུང་ཁུད་དང་། ཏུང་ཤང་ཟེར་ལ་ཕྱིས་སུ་ཤས་ཞ་ཟེར། བོད་ཀྱིས་མི་ཉག་ཟེར་བའི་བརྡ་ལ་བརྟེན་ནས། དེང་སང་གི་རྒྱའི་ལོ་རྒྱུས་འགའ་ཞིག་ཏུ། ཏུང་ཤང་གི་སྤྱང(羌)ལ་བོད་ཀྱིས་མི་འོག་ཟེར།( མི་ཉག་ཟེར་བ་མ་གོ་བ་རེད། ) མིའི་འོག་མ་ཐ་ཆད་དུ་བརྩི་ཞེས་བྲིས་པ་ཁུངས་མེད་ཀྱི་འཆལ་གཏམ་མོ།།
སུང་རྒྱལ་རབས་བྱང་མས(北宋)མི་ཉག་འགོག་ཆེད། ཙོང་ཁའི་རྒྱལ་བོ་ལ་རྒྱུ་ནོར་འབོར་ཆེན་དང་། བྱ་དགའ་མིང་བཏགས་སོགས་ཐེངས་དུ་མར་བྱིན་ཏེ་འབྲེལ་བ་བཟང་བོ་བཙུགས་པར། སུང་གི་ལོ་རྒྱུས་ལས་བཤད། སུང་གི་ལོ་རྒྱུས་ནང་ཙོང་ཁའི་རྒྱལ་པོའི་ལོ་རྒྱུས་བཤད་པའི་ལེའུ་ཞིག་ཡོད་པ་ལ། ཁོམ་ལོང་བྱུང་ཚེ་ཞིབ་འཇུག་བྱ་རྩིས་ཡིན། སུང་གི་ཙོང་ཁའི་རྒྱལ་བོ་ལ་རྒྱལ་སྲས་ཟེར་ཞིང་། འབངས་མི་རྣམས་ལ་བོད(吐蕃)ཟེར་ལ། སུང་གི་འབངས་མི་རྒྱ་རིགས་ཡོངས་ཀྱིས་སྤྱང(羌)ཟེར། ཙོང་ཁའི་རྒྱལ་བོས་ལོ་བརྒྱ་ཡར་མར་ལ་དབང་བསྒྱུར་བར་བཤད། སྐབས་འགར་མི་ཉག་མ་གཏོགས་པའི་མདོ་ཁམས་ཡོངས་ལ་དབང་བསྒྱུར་བ་དང་། སྐབ་འགར་ཙོང་ཁ་ཡུལ་ཆེན་བཅོ་བརྒྱད་ཙམ་ལ་དབང་བསྒྱུར། ཁོའི་མངའ་འབངས་ཀྱི་མི་ནི་གཙོ་བོ་བོད་མི་ཡིན། རྒྱ་དང་སོག་པོའང་མི་ཉུང་བར་བཤད། ཁོ་དར་བའི་སྐབས་སུ་འབངས་མི་ཁྱིམ་ཁྲི་བརྒྱ་སྟེ་འབུམ་བཅུ་ལྷག་ཡོད་པར་བཤད། གང་ལྟར་རྒྱ་བོད་སོ་མཚམས་སྲུང་བའི་ཁམས་རྒྱལ་སྟོབས་ལྡན་ཞིག་ཡིན་པར་མངོན་ནོ།། ཙོང་ཁའི་རྒྱལ་བོའི་སྐབས་སོ།།
༼ བོད་ཀྱི་ལོ་རྒྱུས་ཀུན་དགའི་མེ་ལོང་ཞེས་བྱ་བ ༽ ལས་བཏུས།

robotstxt: allowed

filter: keep


text:
ཁ་སང་སྐབས་བཅུ་དྲུག་པའི་བོད་མི་མང་སྤྱི་འཐུས་རྒྱུན་ལས་ལྷན་ཚོགས་ཐེངས་ ༡༦༡ པའི་ཐོག་གཞུང་ཞབས་དྲུང་ཆེ་ཟུར་པ་ཨརྱ་པདྨ་དགྲ་འདུལ་ལགས་བོད་མིའི་སྒྲིག་འཛུགས་ཀྱི་རྩིས་ཞིབ་སྤྱི་ཁྱབ་པར་མང་མོས་བདམས་ཐོན་བྱུང་ཡོད་འདུག
བཙན་བྱོལ་བོད་མིའི་བཅའ་ཁྲིམས་ལེའུ་བཅུ་པའི་དོན་ཚན་ (༡༠༧) པའི་ནང་གསེས་དང་པོའི་ཀ་པ་དང་ཁ་པའི་དགོངས་དོན་བཞིན། ཁ་སང་ཕྱི་ཚེས་ ༡ ཉིན་གྱི་ཉིན་གུང་སྤྱི་འཐུས་ཀྱི་རྒྱུན་ལས་ཚོགས་ཁང་དུ། སྐབས་བཅུ་དྲུག་པའི་བོད་མི་མང་སྤྱི་འཐུས་རྒྱུན་ལས་ལྷན་ཚོགས་ཐེངས་ ༡༦༡ པ་ཚོགས་པའི་ཐོག བོད་མིའི་སྒྲིག་འཛུགས་ཀྱི་རྩིས་ཞིབ་སྤྱི་ཁྱབ་པ་གསར་འདེབས་ཆེད། ངོ་ཡོད་སྤྱི་འཐུས་རྒྱུན་ལས་ ༡༡ གིས་གསང་བའི་འོས་ཤོག་འཕངས་བ་བརྒྱུད་རྒྱུན་ལས་ངོ་ཡོད་གསུམ་ཆ་གཉིས་ཡན་གྱིས་རྒྱབ་སྐྱོར་ཐོབ་སྟེ། གཞུང་ཞབས་དྲུང་ཆེ་ཟུར་པ་ཨརྱ་པདྨ་དགྲ་འདུལ་ལགས་རྩིས་ཞིབ་སྤྱི་ཁྱབ་པར་བདམས་ཐོན་བསྐོ་གཞག་བྱུང་བ་གསལ་བསྒྲགས་གནང་འདུག
ཐེངས་འདིའི་རྩིས་ཞིབ་སྤྱི་ཁྱབ་པའི་འོས་མི་འདེམས་སྒྲུག་སླད་ཆེད་འཛུགས་གནང་བའི་ཚོགས་ཆུང་གི་ཚོགས་མི་གསུམ་ནི། དབུས་འོས་བསྡུ་ལས་ཁང་གི་འགན་འཛིན་ཟུར་པ་བཀྲས་ཁང་རྣམ་རྒྱལ་རྡོ་རྗེ་ལགས་དང་། དབུས་འོས་བསྡུ་ལས་ཁང་གི་འགན་འཛིན་ཟུར་པ་འཇམ་དཔལ་ཆོས་བཟང་ལགས། རྩིས་ཞིབ་སྤྱི་ཁྱབ་པ་ཟུར་པ་མགོན་པོ་ཕུན་ཚོགས་ལགས་བཅས་ཡིན་པ་དང་། བཙན་བྱོལ་བོད་མིའི་བཅའ་ཁྲིམས་ལེའུ་བཅུ་པའི་དོན་ཚན་ (༡༠༧) པའི་ནང་གསེས་དང་པོའི་ཀ་པའི་ནང་དམིགས་བསལ་མི་གསུམ་ལས་གྲུབ་པའི་ཚོགས་ཆུང་གིས་ལྡབ་གཉིས་ལས་མ་ཉུང་བའི་འོས་འཆར་འབུལ་དགོས་གསལ་བ་ལྟར། གཞུང་ཞབས་དྲུང་ཆེ་ཟུར་པ་སྐུ་ཞབས་ཨརྱ་པདྨ་དགྲ་འདུལ་ལགས་དང་། སྐུ་ཞབས་ལྷག་པ་རྒྱལ་མཚན་ལགས་རྣམ་གཉིས་འཆར་འབུལ་ཞུས་ཡོད་འདུག
བོད་མིའི་སྒྲིག་འཛུགས་ཀྱི་དྲ་རྒྱའི་ནང་བཀོད་པ་ལྟར་ན། གཞུང་ཞབས་དྲུང་ཆེ་ཟུར་པ་ཨརྱ་པདྨ་དགྲ་འདུལ་ལགས་ནི། ཕྱི་ལོ་ ༡༩༥༨ ཟླ་ ༥ ཚེས་ ༤ ཉིན་སྐྱིད་གྲོང་དོལ་པོ་ཡུལ་དུ་སྐྱེས་ཡོད་པ་དང་། ཕྱི་ལོ་ ༡༩༧༦ ལོར་གཞི་རིམ་འཛིན་གྲྭ་བཅུ་གཅིག་ཐོན་རྗེས། ཕྱི་ལོ་༡༩༧༩ ལོར་སྦེང་ལོར་མཐོ་སློབ་ནས་ཚོང་རྩིས་ (B.Com) ཐོག་སློབ་ཐོན་བྱུང་ཡོད་པ་དང་། ཕྱི་ལོ་ ༡༩༨༣ ལོར་སིམ་ལ་ (A.G) ལས་ཁུངས་ནས་དམིགས་བསལ་ཟླ་དྲུག་རིང་རྩིས་སྦྱངས། ཕྱི་ལོ་ ༡༩༨༥ ནས་༡༩༨༦ ལོ་བར་ཅན་རྡི་གྷར་ནས་ཟླ་གསུམ་མཉམ་སྦྲེལ་རྩིས་སྦྱོང་དང་། ཕྱི་ལོ་ ༡༩༩༢ ལོར་སིམ་ལ་ (National Academy of Audit and Accounts) ནས་ཆེས་མཐོའི་བདུན་གསུམ་ཟབ་སྦྱོང་གནང་ཡོད་འདུག
ཕྱི་ལོ་ ༡༩༨༢ ནས་ ༡༩༩༧ བར་བོད་མིའི་སྒྲིག་འཛུགས་ཀྱི་རྩིས་ཞིབ་ལས་ཁང་དུ་རྒན་དྲུང་ནས་ཟུང་དྲུང་བར་ཞབས་ཕྱི་ཞུས་ཡོད་པ་དང་། ཕྱི་ལོ་ ༡༩༩༧ ནས་༢༠༠༡ བར་སྨན་རྩིས་ཁང་གི་འགན་འཛིན་གནང་། ཕྱི་ལོ་ ༢༠༠༡ ནས་ ༢༠༠༢ བར་རྩིས་ཞིབ་ལས་ཁང་གི་དྲུང་ཆེ། ཕྱི་ལོ་༢༠༠༢ ནས་ ༢༠༠༤ བར་མ་སུ་རི་བོད་ཁྱིམ་གྱི་དྲུང་ཆེ་གནང་། ཕྱི་ལོ་༢༠༠༤ ནས་ ༢༠༠༥ བར་ཆེས་མཐོའི་ཁྲིམས་ཞིབ་ཁང་གི་དྲུང་ཆེ། ཕྱི་ལོ་ ༢༠༠༧ ནས་ ༢༠༠༧ བར་བཀའ་ཡིག་ངེས་མེད་སྡེ་ཚན་གྱི་དྲུང་ཆེ། ཕྱི་ལོ་ ༢༠༠༧ ནས་ ༢༠༠༨ བར་འཕྲོད་བསྟེན་ལས་ཁུངས་ཀྱི་དྲུང་ཆེ་གནང་རྗེས། ཕྱི་ལོ་ ༢༠༠༨ ཟླ་ ༣ ཚེས་ ༢༠ ནས་བགྲེས་ཡོལ་སྔ་སྣུར་ཞུས་ཏེ་ད་ལྟ་ཁེ་ན་ཌའི་གྲོང་ཁྱེར་ཊོ་རོན་ཊོ་རུ་གནས་སྡོད་གནང་བཞིན་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
རྡོ་བ་ཉི་ཁྲི།
ཁ་བ། གསེར་རྟ།
རྡོ་བ་ཉི་ཁྲི་མཁར་ཤུལ་སྡེ་བ་རུ་ཡར་འགྲོ་མར་འགྲོ་བྱེད་བཞིན་གླུ་ལེན་དང་རྟ་རྒྱུགས་ཤ་ར་ར་བྱེད། ཁོའི་རྒྱབ་ཀྱི་པུ་ར་དངུལ་ཤན་མའི་སྟེང་ལ་ཉི་འོད་འཕྲོ་དུས་འོད་ལམ་ལམ་བྱེད་ཅིང་ལྷག་ཏུ་གཟི་རྔམ་ཆེ། ཁོས་རང་དང་ཉེ་བོ་མེད་པའི་མི་སུ་ལ་ཐུག་ཀྱང་གཡོན་ལག་གིས་རྟ་ཡི་ཁ་རུ་སྐོར་བཞིན། གཡས་ལག་གིས་པུ་རའི་ཉྭ་རྔ་མཆན་དུ་བླངས་ཏེ། སྤྱང་གྲུང་ཁྲ་འདྲ་བ་དང་། མགོ་འཕངས་གནམ་འདྲ་བ་ཞིག་དགྱེ་སྟེ། མིག་སྐར་ཆེན་འདྲ་བ་གཉིས་ཀྱིས་ནམ་ཡང་མཐོང་ཆུང་གིས་ཁྲེལ་དགོད་བྱེད་བཞིན་ཡོད།
མདང་དགོང་ཉེ་འཁོར་གྱི་རི་སྐོར་ཚོའི་ཆགས་པ་རྒྱས་པའི་ཁྱུ་གཡག་རྣམས་ལྷས་རུ་འདུས་ནས། འབྲུ་མོ་བཞིན་བཟང་མ་དག་ཐོབ་ཕྱིར་རྭ་འཐབ་དྲག་པོ་བྱས་སོང་བས་ནོར་རྡང་རྣམས་ཚལ་བ་ཚལ་བུར་བཏང་འདུགཐང་རྩེས་ཁ་ལྟག་རྒྱབ་ལ་གཏད་ནས“ལྷ་མཚོ། སྐུད་པ་འདི་སྦོམ་དྲགས་ནས་སྟོབས་ཆེན་གྱི་མཛུབ་མོ་འདྲ་འདུག་པས་ཁབ་མིག་ཏུ་ཤོང་ཐབས་མི་འདུགདེ་ལས་ཕྲ་ཙམ་ཨེ་ཡོད་དྲིན་ཆེན་མ”ཞེས་དྲིས།
སྦྲ་ནང་ནས“འོ་ཡ། ད་ཁྱེར་ཡོང”ཞེས་ཕྲ་ལ་དྭངས་པའི་བུད་མེད་ཅིག་གི་སྐད་སྒྲ་མཆེད་ཡོང་།
ཐང་རྩེའི་སྐད་གདངས་ལ་བལྟས་ན་ཅུང་ཙམ་སུན་གྱིན་འདུག་པ་མ་ཟད་ཐང་ཆད་པའི་བཟོ་ལྟ་ཞིག་ཀྱང་འདུག དབྱར་དུས་ཡིན་ན་རྡང་མཐུད་པའམ་བཙེམ་དགོས་པ་ནི་ཡང་ཡང་བསྐྱར་ལས་བྱེད་དགོས་པས་འབྲོག་པ་ཚོར་དེར་སུན་སྣང་ལོས་སྐྱེས། ཡིན་ནའང་རྡང་གཅིག་ཆད་ཡོད་ན་དེར་སྦྲེལ་བའི་ནོར་རྣམས་ཀྱིས་ཕན་ཚུན་རྡུང་འདེད་བྱས་ནས་ནོར་རྡང་གཞན་རྣམས་ཡུག་གཅིག་ཏུ་བཅད་འགྲོ་བ་མ་ཟད། ཕན་ཚུན་གཅུ་ལོག་ཏུ་སོང་ནས་སྟོབས་ཞན་པ་རེ་འགའ་ངན་ཤི་ཐེབས་པའི་ཉེན་ཁ་ཡོད། ཉི་མ་ནུབ་རིར་ཡིབ་སོང་། སྦྲུལ་ཆེན་གྱིས་ལུ་གུ་མིད་པ་བཞིན། དགོང་ཁའི་གྲིབ་ཆེན་གྱིས་བང་དཀར་ལྷ་རི་མདོང་རྩེའི་མདུན་ཐང་ན་བཞུར་བའི་ཟླ་ཆུ་འཁྱུར་མིད་དུ་བཏང་སྟེ། རིམ་བཞིན་ཐང་རྩེ་ཚང་གི་ལྷས་ཞོལ་གྱི་སུམ་མདོའི་ཕྱེད་ཀ་ཟིན་འདུག
སྐབས་དེར་ཉི་མ་དང་ས་ངོས་ཀྱི་སྙོམས་ཐིག་མཚམས་ནས་གཟུགས་སྟོབས་ཆེ་བའི་རྐང་ཐང་གཉིས་མངོན་བྱུང་། གཅིག་གིས་མགོ་བོ་སྒུར་ཞིང་རྒྱབ་ལག་བཅངས་ནས་ཡོང་བཞིན་པ་ནི་ཁྱུ་གཡག་ཅིག་རྭ་འཐབ་བྱས་རྗེས་ཐང་ཆད་དེ་གཡུལ་ས་ནས་ལོག་པ་དང་འདྲ་ལ། གཅིག་ཤོས་དེས་ནི་རུམ་ལག་བྱས་ཤིང་ཕུ་དུང་དྲུད་ནས་གྱོལ་མ་ལྡིང་གིས་འོང་བ་ནི་བྱ་རྒོད་ཀྱི་དིང་རུ་ཆག་པ་དང་འདྲ། ཐང་རྩེས་ཉི་ཡོལ་འཕངས་ནས་བལྟས་པ་ཙམ་གྱིས། ཆ་རྒྱུས་ལྡན་པའི་གཟུགས་བརྙན་དེ་གཉིས་སླ་མོར་ཤེས་ཐུབ། སྔོན་ནས་འོང་མཁན་དེ་ནི་ཁོའི་མག་པ་སྟོབས་ཆེན་ལག་ཆེ་དང་། མཇུག་གི་གྱོལ་བོ་དེ་ནི་སྟོབས་ཆེན་དང་ཁྱིམ་གཅིག་ན་ཡོད་པའི་ཕུ་བོ་སྟེ། ཆུང་མ་བླངས་མེད་པའི་སྡེ་དཔོན་བཙན་རྗེ་སྐྱབས་རེད། མི་ཚོས་ལྐོག་ནས་བཙན་ནག་རྫ་མ་མགོ་ཟེར། སྤྱིར་ན་ཁོ་ཚོ་རུ་སྐོར་ཡིན་པས་ཕན་ཚུན་འགྲོ་འདུག་བྱེད་ཐེངས་མང་ཡང་། དོ་དགོང་སྤུན་གཉིས་པོ་ཧ་ཅང་གཟབ་ནན་གྱིས་ཐང་རྩེ་ཚང་ལ་གཏད་ནས་འོང་བ་ནི་དོན་དག་ཕལ་བ་ཞིག་མིན་པ་ཐག་ཆོད་རེད།
ཁྱི་ཟུག་བྱུང་། ལྷ་མཚོས་བྱང་ཆ་ལྡན་པའི་ངང་སྦྲ་སྒོ་འཕངས་ནས་སྒོར་བུད་བྱུང་། ཁོ་མོས་ཡིད་ཙམ་བལྟས་རྗེས་ཕྱིར་ཁྱིམ་ལ་འཛུལ་སོང་། སྟོབས་ཆེན་དང་བཙན་རྗེ་སྐྱབས་གཉིས་ཐད་གར་ཐང་རྩེ་ལ་གཏད་ནས་འགྲོ་བཞིན་པ་ལས་ཁྱིམ་ལ་འོང་རྩིས་མི་འདུག
“ཕ་བསད་པའི་མི་ཚད་ཕ་བླ་རྡོ་རྡུང་། གཡག་བཤས་པའི་མི་ཚད་གཡག་རྔ་འཕྱར་བ་འདི་ལ་ཟེར་བ་རེད། བཙན་པོའི་བཙན་ཚོད་དང་བརྙས་པའི་བརྙས་ཚད་མེད་པ་འདི་ངོ་མ་བཟོད་ཐབས་མི་འདུག”སྡེ་དཔོན་བཙན་རྗེ་སྐྱབས་ཀྱིས་གདོང་རྫ་རི་འདྲ་བ་གནག་ནས་ཐོག་མར་ཁ་གྲགས་བྱུང་།
ཐང་རྩེས་ཡིན་མིན་གྱི་སྐད་ཆ་ཅི་ཡང་མི་བཤད་པར་ཁོ་གཉིས་ལ་ཅེར་འདུག
“ཐང་རྩེ། ཉི་ཁྲི་མིག་ཅེར་གྱིས་གྱོད་གཞི་རི་རབ་འདྲ་བ་ཡོད་པ་ཤེས་བཞིན་དུ། དུས་རྒྱུན་སྤྲང་གི་ཁྱི་ཁ་མི་ཆོད་པར་ང་ཚོའི་སྡེ་ནང་དུ་རུ་ཉུལ་ལ་འོང་བ་མ་ཟད། ལྷག་ཏུ་ཁྱེད་ཚང་ནས་ཞག་ཉི་མ་ཁྱི་རོ་བྱས་ནས་བསྡད་པ་འདི། ང་ཚོའི་སྐེ་ཐོག་ཏུ་བཞོན་ནས་སྐྱིད་པོ་བྱེད་བསམ་པ་རེད། དོན་དངོས་འདི་ར་ཚེ་ཟད་འཕར་བའི་ཁ་རྩ་དང་། འབུ་ཚེ་ཟད་གྲོག་མའི་ཚང་སྒོ་ལ་སླེབས་པ་རེད། ཁྱི་རྒན་དེར་གསོན་ན་གསོན་མི་ཐུབ་པ་ཞིག་དང་ཤི་ན་ཤི་མི་ཐུབ་པའི་ལག་རྟགས་ཤིག་མ་བཞག་ན། ང་རྒད་པོའི་མགོ་རུས་ས་ལ་འཐོར་ཡང་མིག་བཙུམ་ཐབས་མི་འདུག”ཅེས་ཧ་ཅང་ཁྲོ་བའི་གཏམ་དག་ཤར་མར་བཤད། ཐང་རྩེ་ནི་མི་སྤྱང་གྲུང་ཅན་ཞིག་ཡིན་པས་ཧ་གོ་བ་ལྟར“ཡ་ཡ། འོན་ཀྱང་རྡོ་བ་ཉི་ཁྲི་ལ་དཔའ་ཅི་འདུག་ང་ཚོས་ཤེས་པ་ལྟར་རེད། ཡང་གཅིག་བཤད་ན་ངེད་གཉིས་ཀྱང་ཚོང་ཤག་ཐབས་ཆག་ཅིག་ཏུ་གྱུར་ཡོད”ཅེས་སྨྲས།
དེ་དུས་སྟོབས་ཆེན་གྱི་མིད་ཁར་འཚང་རྒྱག་བྱེད་ཀྱིན་པའི་སྐད་ཆ་གནོན་མ་ཐུབ་པར“ད་ཐེངས་ཁྱོས་རོགས་ཤིག་མི་བྱས་ན་འུ་མག་སྐུད་གཉིས་ཀྱི་ཞེ་འདང་གསེར་སྐུད་འདྲ་བ་དེ་བཅད་པ་དང་ཁྱད་ཡོད་ན་གནམ་འདིའི་ཞབས། ཁོ་རང་དཔའ་རྩལ་ཆེ་ཡང་ང་རྒྱལ་གྱིས་བརྒྱལ་འདུག་པས། ཐད་ཀར་ཤྭ་གསོད་གསོད་བྱེད་རྒྱུ་སླ་མོ་ཡིན་ཡང་། བཟུང་ནས་ལུག་བཤའ་བཤའ་ཞིག་མ་བྱས་ན་སྙིང་ནད་སངས་པ་མི་འདུག དེའི་ཐད་ནས་ཁྱོད་ལ་གསལ། རང་གིས་ཉི་ཁྲི་དང་ང་ཚོ་ལག་པ་གཡས་བརྗེ་གཡོན་བརྗེ་བྱེད་མིན་རང་གིས་ལྟོས། དེ་མིན་སྐད་ཆ་མང་བ་མེད”ཅེས་ཟེར།
བྲེལ་བྲེལ་ངང་ཡོང་བའི་མི་དེ་གཉིས་ནི་ནག་ཡོལ་ཡོལ་ཡོང་བའི་གྲིབ་མ་ཞིག་དང་འདྲ་བར་གང་ཞིག་ལ་ཆས་སོང་། ཡང་ན་ཁོ་གཉིས་ཀྱིས་གཞུག་ན་ཁྲིད་པ་ནི་མུན་ནག་གི་ཡོལ་བ་ཞིག་སྟེ། སྐད་ཅིག་ལ་རྩྭ་ཐང་ཡོངས་སུ་མནན་སོང་།
ཉིན་དེར། མཁར་ཤུལ་སྡེ་བ་དང་རྡོ་འབུམ་སྡེ་བའི་བར་ལ་འཁྲུག་རྩོད་ཅིག་བྱུང་བས། སྟོབས་ཆེན་སོགས་མཁར་ཤུལ་སྡེ་བའི་ལང་ཤོར་ཁ་ཤས་དུད་ཁྱིམ་ཞིག་གི་ཁྱིམ་དུ་བརྒྱུགས་ཏེ། མི་རྡུང་ཁྱི་གཅལ་བྱས་པ་མ་ཟད། དེ་ཚང་གི་བཟའ་མི་རྣམས་སྒོར་བདས་ནས། དེ་ཚང་གི་ལུག་ཅིག་བཤས་དེ་ཁྱིམ་ནས་ཤ་ཟོས་ཁུ་འཐུང་གིས་སྐྱིད་པོ་གཏོང་སྐབས། སྦྲའི་རྣུ་ཤག་གི་བར་ན་མིག་སྐར་ཆེན་ལྟར་གསལ་བའི་བྱིས་པ་ཞིག་གིས་ཁོ་ཚོར་ཅེར་འདུག་པ་སྟོབས་ཆེན་གྱིས་མཐོང་འཕྲལ།
“ཨེ། འདྲེ་ཕྲུག་གན་ལ་ཇི་འདྲའི་མིག་ཆེན་པོ་ཞིག་འདུགརྩ་བ་ནས་འབྲུ་ཨེ་འཇོག”ཟེར་ནས་གྲི་ཚད་དེ་སྟེང་ལ་རྒྱུགས་རྩིས་བྱས་མྱོང་།
དེ་ལྟར་སྡེ་བ་གཉིས་ཀྱི་གྱོད་འདུམ་འགྲིག་བྱུང་ནས་ལོ་ངོ་བདུན་ལྷག་འགོར་སོང་ཡང། ཉིན་ཞིག་མི་རྐྱང་རྟ་རྐྱང་ཡིན་པའི་གཞོན་ནུ་མིག་སྐར་ཆེན་འདྲ་བ་ཞིག་གིས། ཅི་ཆ་མེད་པར་མཁར་ཤུལ་དཔོན་ཚང་གི་རྟ་རྣམས་ཐལ་ཐོག་ནས་དེད་སོང་བ་མ་ཟད། ཁོ་ཚང་གི་ལྷ་རྟ་ཁྲི་སྐྱིད་ཀྱང་བཞོན་ནས་ཤོར་སོང་། དཔོན་བཙན་རྗེ་སྐྱབས་ཀྱིས་ཕ་མེས་ཀྱི་ཤང་ལང་གསེར་གྱི་ཁ་ཕོར་ཅན་བཏོན་ནས་ཞུམ་པ་མེད་པར་རྐང་ཐང་གིས་ར་མདར་བརྒྱུགས་ཏེ་རྫ་དྲེལ་དྲེད་ཕྲུག་གི་འདབས་རོལ་བར་བསྡས་ཀྱང། མཇུག་འབྲས་ནི་གཞོན་ནུ་དེའི་བོད་མདའི་ཁ་ནས་དུ་བ་ཞིག་སྔོ་ལྷོག་གེར་བྱུང་དང་མཉམ་དུ།གཡོལ་ཐབས་མེད་པའི་ཞ་མདའ་ཐོག་དམར་འདྲ་ཞིག་བཙན་རྗེ་སྐྱབས་ཀྱི་བླ་ནང་དུ་ཟུག་ནས་ཐང་ལ་བསྒྱེལ་སོང་། གཞོན་ནུ་དེའི་རྟ་ཁྲི་སྐྱིད་ཀྱི་ཁ་རུ་གྱི་ལི་ལི་སྐོར་བཞིན“བཙན་ནག་རྫ་མ་མགོ་དེ་རིང་སྟོབས་ཆེན་ལག་ཆེ་དོང་འོག་ལ་འཛུལ་སོང་བ་ཨེ་རེད། ང་རང་སྔོན་ཆད་མིག་འབྲུ་དགོས་ཟེར་སའི་རྡོ་འབུམ་སྡེ་བའི་བྱིས་པ་དེ་ཡིན། ད་ལྟ་ཕོ་ལོ་བཅོ་བརྒྱད་ཡིན། མ་ཤེས་ན་རྡོ་བ་ཉི་ཁྲི་ཡིན། ཁྱོད་ཚོ་རྟ་ཤོར་གྱི་ར་མདའ་དང་ཟོག་ཤོར་གྱི་རྩ་ར་མེད་ན་ངེད་རྡོ་བ་ཚང་གི་ཁྱི་ཞོང་ནང་ནས་ཐེངས་མ་དགུ་ལ་འཐུང་བ་དང་ཁྱད་མེད། དེ་རིང་གི་ལྟད་མོ་དེ་ཡིན། བཙན་ནག་རྫ་མ་མགོའི་བརླ་ཤ་གཡས་པ་འདི་ཁྱོད་མཁར་ཤུལ་དཔོན་ཚང་ལ་བྲོ་ཤ་བྱིན་པ་ཡིན”ཞེས་ཁོས་ཀི་སྒྲ་དང་བཅས་སྒ་འགྱུར་བྱེད་གིན་བུད་སོང་། ཀི་སྒྲ་དེ་རི་གསེང་ལ་འཇགས་ཀྱིན་པའི་བོའུ་སྐད་དང་མཉམ་དུ་མཐར་དཔོན་བཙན་རྗེ་སྐྱབས་ཀྱི་གློ་སྙིང་མཆིན་གསུམ་གྱི་རྩ་ལ་ཁྱབ་སོང་།
དེ་ལྟར། གྱོད་རྙིང་ཞིག་གི་རྨ་ཁ་ཡང་བསྐྱར་བསྔོག་སོང་། ཡང་ན་རྡོ་བ་ཉི་ཁྲི་དང་དཔོན་བཙན་རྗེ་སྐྱབས་ཀྱི་དབར་དུ་ཁ་མཆུ་རི་རབ་འདྲ་ཞིག་བསླངས་སོང་།
རྡོ་བ་ཉི་ཁྲི་ཡི་མགོ་རྨོག་དཀར་ཉི་ཟླའི་མཚམས་དང་། སྐེད་འཁོར་གསུམ་བར་སྣང་ཁམས་ན་ཡོད། ཁོས་སུ་ཡང་མིག་ནང་དུ་མི་འཇོག་པར་ཞེ་དཔང་ཞིག་ལོས་ཡོད། དཔའ་འདན་མ་དགུང་ལོ་བཅོ་བརྒྱད་ཐོག་མི་རྐྱང་རྟ་རྐྱང་གིས་ཧོར་སྡེ་དམར་ནག་བཅུ་གཉིས་ཀྱི་ནང་དུ་གློག་བཞིན་བརྒྱུགས་ཏེ། ཧོར་རྒྱལ་པོའི་བླ་རྟའི་གཙོའི་རྟ་ཁྲ་ཁྱུ་དུམ་ཞིག་བཅད་ནས་ཤོར་བ་བཞིན། ཁོས་ཀྱང་ཕོ་ལོ་བཅོ་བརྒྱད་ཐོག་མི་རྐྱང་རྟ་རྐྱང་གིས་མཁར་ཤུལ་བཙན་གྱི་སྡེ་བའི་ནང་དུ་བརྒྱུགས་ཏེ། དཔོན་མཁར་ཤུལ་ཚང་གི་ལྷ་རྟ་ཁྲི་སྐྱིད་གཙོས་རྟ་ཕོ་རི་དྭགས་འདྲ་བ་དུམ་ཞིག་དེད་པ་མ་ཟད། དཔའ་འདན་མས་གཤིན་རྗེ་གདན་ལས་བཞེངས་འདྲའི་ར་མདའ་བ་ཧོར་གྱི་ཤན་མ་རྨེ་རིའི་ཡ་ཐོད་ཀྱི་དུང་ཕོར་བཀོག་པ་བཞིན། ཁོས་ཀྱང་དོམ་ནག་ཁྲག་གིས་བཟི་འདྲའི་ར་མདའ་བ་བཙན་ནག་རྫ་མ་མགོའི་བླ་ཡས་ཐང་ལ་གཡུག་པ་རེད། ཉེ་ལམ་རྒན་པ་མང་པོ་ཞིག་གིས་ཀྱང་དེ་ལྟར་དཔེ་བཞག་ནས་ཁོ་ལ་གདེང་འཇོག་བྱས་པ་མ་ཟད། སྟག་ཤར་ཚོའི་སེམས་ཀྱི་འཛེར་བུ་དང་དང་སྨན་ཤར་ཚོའི་སེམས་ཀྱི་འདན་མ་གསོན་པོ་ཞིག་ཅི་ལ་མིན། གང་ལྟར། ཁོའི་སྐད་གྲགས་ཉེ་ཕྱོགས་གང་སར་གྲགས་སོང་།
རྡོ་བ་ཉི་ཁྲིའི་འགྲོ་འདུག་ལ་ངེས་གཏན་མེད་མོད། དུས་རྒྱུན་དང་བསྡུར་ན་ཉེ་ལམ་མཁར་ཤུལ་སྡེ་བ་རུ་འགྲོ་འོང་བྱེད་ཐེངས་ཇེ་མང་ཡིན་ལ། ཉིན་དཀར་མཁར་ཤུལ་སྡེ་བ་རུ་རུ་ཉུལ་བྱེད་ཞོར་ཚོང་གཏམ་པ་དང་། མཚན་མོ་མཁར་ཤུལ་སྡེ་བ་རུ་ཕོ་ཉུལ་བྱེད་ཞོར་ཁྱི་རྣམས་རྡོ་རྡུང་གིས་འུར་ཟིང་ཟིང་གཏོང་གིན་ཡོད། དེ་བས་ཐང་རྩེ་ཚང་ལ་རྒྱུན་འོང་བྱེད་གིན་ཡོད་ལ། དེ་ནི་གཅིག་ན་ཐང་རྩེ་ལ་གོ་མཚོན་མོད་པ་དང་གོ་མཚོན་གྱི་ཕྱོགས་ནས་ཚོང་གཏམ་རྒྱུར་སྤྲོ་བས་ཡིན་ལ། གཉིས་ནས་བེ་བཟའ་ལྷ་མཚོ་ཟེར་བ། གཟུགས་སྐྱེ་ལུས་ཚོ་ཆེན་གསུམ་གྱི་ཕར་ནང་ཚུར་ནང་ན་གྲགས་ཐག་ཆོད་ཡོད་པས་ཡིན་སྲིད། གང་ལྟར་ཁོ་རང་ཐང་རྩེ་ཚང་གི་རྒྱུན་འོང་རྒྱུན་འདུག་གི་མགྲོན་པོ་དམིགས་བསལ་ཞིག་ཡིན། རྡོ་བ་ཉི་ཁྲིའི་བཞོན་རྟ་ཐང་རྩེ་ཚང་གི་ཐད་ཀྱི་ཐང་ཁུག་ན་ཐག་རྟོད་བྱས་འདུག བཞོན་རྟའི་ལུས་ཡོངས་ནས་བཞུར་བའི་རྔུལ་ནག་གི་རླངས་པ་རུམ་གྱིས་ཡལ་ནའང་། དེའི་སྟེང་ན་ད་དུང་ཤ་སྦྲང་མང་པོས་འཚང་ག་རྒྱག་བཞིན་འདུག་པས། རྩྭ་ཁམ་གང་རེའི་མཚམས་ནས་མགོ་གཡུག་དང་རྔ་ཚུབ་བྱེད་གིན་འདུག ཉི་འོད་ལམ་ལམ་གྱི་སྔ་དྲོ་ནི་ཡོད་ཚད་ལ་མར་ཁུ་བྱུགས་པ་བཞིན་སྣུམ་ཤིག་ཤིག་བྱེད། ཉིན་གུང་ལ་སླེབས་འདུགཉི་འོད་ཤིན་དུ་ཚ། འབའ་འབུ་བྱ་བྱེའུ་དག་གིས་སྐད་ངན་སྒྲོག་གིན་རྩྭ་གསེབ་དང་རྡོ་སྐྱིབས་འོག་ལ་འཚང་གིན་འདུག
ཐང་རྩེ་ཚང་གི་སྦྲ་ནི་ཁྱིམ་རྒན་ཁ་ཤས་བརྒྱུད་ཚར་བའི་ཁྱིམ་རྒྱུད་ཀྱི་སྦྲ་རྒན་ཡིན། སྦྲ་མིག་ཚང་མར་དུད་སྐག་གིས་བཟུང་ནས་གསེར་ནག་ལུམ་རྡུང་བྱས་པ་དང་འདྲ་བའི་སྲ་བརྟན་དུ་ཆགས་ཡོད་པས། དགུན་གྱི་ཙག་ངར་དང་དབྱར་གྱི་ཚད་པ།ཆར་རླུང་སོགས་གང་གིས་ཀྱང་སླ་མོར་སྒུལ་མི་ཚུགས། ཕྱི་རོལ་ན་དབྱར་སྟག་གླང་མཚམས་ཀྱི་ཉི་འོད་མེ་ལྟར་འབར་གྱིན་ནའང་། ཐང་རྩེ་ཚང་གི་ཁྱིམ་ནང་ཧྲིལ་བོ་བསིལ་ཤིག་ཤིག་གི་མཁའ་དབུགས་སྐྱིད་པོ་ཞིག་ཆགས་འདུག
ཕོ་ཁྱིམ་ན་གཟུགས་སྟོབས་ཆེ་ཞིང་རལ་བ་འོད་ཀྲིག་གེར་ཡོད་པ། སྨིན་མ་གཉིས་པོ་གླག་ནག་གི་གཤོག་པ་བརྐྱངས་འདྲ། མིག་ཟུང་གཉིས་སྐར་ཆེན་འདྲ་ཞིག་འདུག་པ་ནི་རྡོ་བ་ཉི་ཁྲི་རེད། ཁོས་རུམ་ནས་བྱུར་ཁྲ་ཅན་གྱི་སྣ་རྭ་ཞིག་བླངས་ནས་ལག་གཡོན་པའི་མཐེབ་སེན་གྱི་སྟེང་དུ་སྣ་ཐ་ཏོག་ཙམ་བླུགས་རྗེས། གཡས་ལག་གིས་སྐེད་ཀྱི་གྲི་ཐུང་ཚེར་མ་འདྲ་ཞིག་བཏོན་ཏེ། གྲི་རྩེས་སེན་སྟེང་གི་སྣ་ཐ་གདུ་བཞིན་ཁ་གཏད་ན་ཡོད་པའི་ཐང་རྩེ་ལ་ཚོང་གཏམ་རེས་དང་ལབ་རྒྱག་རེས་བྱེད་ཀིན་འདུགབཤད་ཀྱིན་བཤད་ཀྱིན་ཚོང་ཁ་དེ་ཉི་ཁྲིའི་མེ་མདའི་སྟེང་དུ་བབས་བྱུང་།
“ཡ་མི་རྡང་། ཚོང་ཤ་བོ་གཉིས་ལེབ་གཅིག་ཡིན་པས་དེ་མིན་མར་ཕབ་རྒྱུ་མེད། ཐུལ་མ་རྩིད་བཏོག་པ་དྲུག་དང་གཡག་སོ་དྲུག་རྭ་ཁ་མ་ཉམས་པ་བརྒྱད་ཡིན། གོང་བདེ་མིན་ན་དགེ་རྩེ་གྲ་ལག་དགོན། བོའུ་ལ་བཤད་རྒྱུ་མེད། ངེད་རྡོ་འབུམ་སྡེ་བའི་ནང་ན་སྟོང་དཔོན་དཔའ་ལོའི་པུ་ར་དང་། ཨ་རྡུག་ཁྱུང་བཟང་གི་པུ་ར། ང་རྡོ་བ་ཉི་ཁྲིའི་པུ་ར་གསུམ་མི་ཤེས་མཁན་ཞིག་མེད”ཅེས་བཤད།
ཉི་ཁྲིའི་ཆེ་ཞིང་དྭངས་པའི་མིག་ཟུང་ལས་ཐག་བཅད་ཟིན་པའི་འོད་ཅིག་འཕྲོས་འདུག འོན་ཀྱང་ཁོས་ཐགས་བཅད་ཚར་ནའང་ད་རུང་གཏམ་ན་བློ་ཁ་སྒུལ་ཐུབ་པའི་མི་ཞིག་ཡིན་པ་ཐང་རྩེས་ཤེས་ཀྱང་། ད་ཐེངས་དེར་དོ་སྣང་མི་བྱེད། ལག་ནང་གི་མེ་མདའ་ཕར་སྒྱུར་ཚུར་སྒྱུར་འགའ་བྱས་རྗེས“ཡ་ཡ་་་དེས་ན་དེ་བྱ། ཨ་རོགས་མཐུན་དགོས། རྩིས་ཞིབ་དགོས་ཟེར་བས། ངས་མེ་མདའ་འདིའི་ནང་ཁོག་ལ་ཞིབ་ལྟ་ཞིག་བྱེད་ན་ཨེ་ཆོག”ཅེས་དྲིས། ཉི་ཁྲི་དགོད་བཞིན་དུ། “ཡ་ཡ། དེ་མི་ཆོག་རྒྱུ་ཅི་ཡོད། རང་གིས་ལྟ་ཡག་བྱོས། རྗེས་ཕྱོགས་སྐྱག་མགོ་རྙང་བཏུམ་གྱི་སྐད་ཆ་འདྲ་ཡོད་ན་གོ་བརྡ་མི་འཕྲོད། ”ཁོས་དེ་ལྟར་ཟེར་ཞོར་སེན་མོའི་སྟེང་གི་སྣ་ཐ་སྣ་སྒོ་ལ་གཏད་དེ་ཤུགས་ཀྱིས་རྔུབ་པ་ན། རང་དབང་མེད་པར་ཁ་ནས་“ཧད”ཅེས་མཆིལ་མའི་ཟེགས་མ་འགའ་པང་ཐོག་ཏུ་འཐོར་སོང་། ཡང་བསྐྱར་སྣ་རྭ་སེན་སྟེང་དུ་རྡེབ་བཞིན“ཨོ་རེད་ཡ། ངའི་ལག་ཏུ་མེ་མདའ་ཞིག་མ་འབྱོར་ཚེ། གནས་སྐབས་ངའི་མེ་མདའ་ངས་འཛིན་རྒྱུ་བྱེད། དེ་འདྲ་བྱས་ན་ཆོག་གམ། འདྲེ་ལའང་བུ་བཅོལ་ན་ཞག་གསུམ་ཡིན་པས། ང་རྡོ་བ་ཉི་ཁྲི་བཤད་མ་དགོས། ཁྱོད་ཀྱིས་གནོང་དོགས་མི་དགོས། ”ཞེས་བཤད། ཉི་ཁྲིས་ཐང་རྩེ་འཐད་མི་འཐད་ལན་ལ་དེ་ཙམ་སྒུག་འདོད་མེད་པ་བཞིན་སྐད་ཆ་ཤར་མར་བཤད་སོང་། “ལོས་ཆོག”ཐང་རྩེས་ལན་སྟབས་བདེ་ཞིག་བཏབས་རྗེས། བྱང་ཆ་ལྡན་པའི་ངང་འཁྱུག་ཙམ་ལ་མེ་མདའི་ལྷུ་ལག་ཡོད་ཚད་གཏོར་ཚར། ཉི་ཁྲིས་མཐེབ་སེན་གྱི་སྟེང་གི་སྣ་ཐ་གྲི་རྩེས་ཡང་ཡང་གདུ་བཞིན་སྣ་གླུ་ལེན་གིན་བསྡད། ཁོ་གཉིས་ལ་ཁ་བརྡ་ཅིའང་མེད་པར་འཇམ་ཅག་གེར་གྱུར་སོང་། ཁྱིམ་ཕུག་ན་ནས་འཐག་བཞིན་ཡོད་པའི་ལྷ་མཚོའི་མཆིག་སྐོར་བའི་འགུལ་སྐྱོད་དང་བསྟུན་ནས་དྲང་ལྡེམ་གྱི་ལུས་པོས་སྟངས་སྟབས་ཡིད་དུ་འོང་བ་རེ་སྒྱུར་བཞིན་འདུག ད་དུང་མོའི་རྒྱབ་གཞུང་ན་ཡང་ཡང་གཡོ་བཞིན་འོད་ཀྲིག་ཀྲིག་གི་སྐྲ་ཡི་ལན་བུ་དག་བྲག་ངོས་སུ་འབབ་བཞིན་པའི་གཙང་བོ་བཞིན་མི་སེམས་ཁྲི་ཕྲག་འཁུར་བའི་སྟོབས་ཤུགས་ལྡན། གལ་ཏེ་སྐབས་དེའི་མོའི་རྣམ་པ་གསལ་བོ་ཞིག་བཤད་དགོས་ན་སླ་མོ་ཞིག་ག་ལ་ཡིན། ཕལ་ཆེར་མཛངས་མའི་ཡོད་དན་བརྒྱད་པོ་ནས་འགོ་བརྩམས་ཏེ་རྒྱ་ཞིང་རྒྱས་པ་ཞིག་བཤད་དགོས་རྒྱུ་རེད། འོན་ཀྱང་དེ་ཤོད་ཐུབ་མཁན་གནས་སྐབས་གཏན་ནས་མེད་པ་དེ་རེད།
གྲིབ་གཟུགས་གཉིས་ཡོར་ཡོར་ངང་སྦྲ་དང་ཐག་ཉེ་བཞིན་འདུག ཁྱི་རྒན་ཚ་གདུགས་ཀྱིས་གཙེས་པས་ལྕེ་འདོམ་པ་གང་དྲུད་ནས་རྔ་མ་བྲེག་སོང་ནའང་མི་གོ་བའི་ཚད་དུ་ཤི་བ་ལྟར་བསྣར་འདུག སྐབས་དེར་ལྷ་མཚོས་ཡོད་ཚད་ལ་དོགས་པ་ཟ་མགོ་ཚུགས་ཏེ་རྣམ་ཤེས་སྐྲ་རྩེ་ནས་འབྲོ་ལ་ཁད་དུ་འདུག ཁོ་མོས་རྣ་བ་སྦྲའི་ཕྱི་རོལ་ལ་གཏད་ཞོར་ལྐོག་མིག་རང་གི་ཁྱོ་བོ་དང་ཉི་ཁྲིའི་གདོང་ལ་འཕེན་གྱིན། སེམས་ཀྱིས་ཐལ་མོ་སྦྱར་དེ་བཀྲ་མི་ཤེས་པའི་དོན་དག་ཅིའང་མི་འབྱུང་བར་གསོལ་བ་འདེབས་ཀྱིན་མཆིས། ཕྱི་རོལ་ན་ཉེ་བའི་གྲིབ་གཟུགས་གཉིས་ལས་ཅིག་ཤོས་རྡོག་སྒྲ་རུ་གྱུར་ནས།ཚུར་ཚུར་ཉེ་བྱུང་། སྟོབས་ཆེན་སྦྲ་ནང་དུ་འཛུལ་བྱུང་། གདོང་ན་མ་རབས་དང་གདུག་རྩུབ་ཀྱི་འཛུམ་མདངས་ཡ་མཚན་ཞིག་མངོན། ཁོས་སྦྲ་ཡི་ནང་ཀ་ལ་བཀལ་བའི་ལུ་གུའི་ཤ་སྐམ་ཕྱི་ནང་སྐོར་བཞིན། “བཀྲ་མི་ཤིས་རྒྱུ་འདི་ཚོ། ལུ་གུར་གྲིབ་ཕོག་ནས་ཤི་བ་རེད་ཟེར་ཡང་དོན་དངོས་རྡོ་མགོ་ལ་བཏང་བ་རེད་འདུག དེང་སང་གི་བྱིས་པ་འདི་ཚོ་རྫུན་ལབ་རྒྱུར་ཇེ་མཁས་རེད།”ཁོས་མགོ་རྔ་མེད་པའི་སྐད་ཆ་འཆལ་མ་འཆོལ་ཞིག་བཤད་བཞིན། ཧ་ཅང་ཟོལ་མེད་ཀྱི་ཚུལ་དུ།
“ཨ་ཙི། ཉི་ཁྲི་ཉི་པོ་དཀའ་ཨེ་ཐལ། ང་འདི་རྒས་བཞིན་པ་འདྲ། ངོ་ཤེས་རྙིང་བ་མདུན་ན་ཡོད་ཀྱང་མཐོང་གིན་མི་འདུག”ཅེས་སྙིང་ཉེ་བའི་འཚམས་འདྲི་བྱས་ཀྱང་། ཉི་ཁྲིས་མ་ཐོས་མ་མཐོང་བ་ལྟར་སྣ་ཐ་གདུ་བཞིན་སྣ་གླུ་ལེན་གིན་བསྡད།ཐང་རྩེས་ཀྱང་སྣང་མེད་ལྟར་མེ་མདའི་ལྷུ་ལག་དག་ལ་ཞིབ་འཇུག་བྱེད་པ་བཞིན་ཕར་སྐོར་ཚུར་སྐོར་སོགས་བཟོ་ལྟ་མང་པོ་སྟོན་གིན་འདུག
སྟོབས་ཆེན་གྱིས་མི་མངོན་པར་དབུགས་རིང་ཞིག་དལ་བར་བཏང་རྗེས། སྙིང་ཁ་མར་མནན་ཏེ་དལ་བར་ཐད་གར་ལྷ་མཚོའི་འགྲམ་དུ་འོང་ཏེ། ནས་ཡོས་ཁྲ་སྤར་གང་བླངས་ནས་ཁ་རུ་འཕེན་བཞིན་ཉི་ཁྲིའི་ཕྱོགས་སུ་དལ་བར་འཁོར་བྱུང་། ཐང་རྩེའི་ལག་མཐིལ་ལ་ཟ་འཕྲུག་ལངས་ཤིང་ཐོད་པ་རུ་རྩ་རྒོད་ཅིག་བྲུག་འདུག་སྐབས་དེར། སྟོབས་ཆེན་གླག་ནག་གིས་རི་བོང་ལ་འཇུམ་པ་བཞིན་གློ་བུར་དུ་མཆོང་བྱུང་། རྩུབ་ཅིང་ནག་པའི་གདོང་། དམར་ཞིང་ཅེར་བའི་མིག་ཆེ་ཞིང་སྦོམ་པའི་སྦར་མོ་སོགས། སྐད་ཅིག་ལ་མངོན་པའི་ཁྲོ་བོ་བཞིན་འཇིགས་རུང་བླ་འཁུམ་པ་ཞིག་རེད་ཨང་།
“ཨ་ཁྱི་རྒན། སྐྱག་ཕྲུགང་མཁར་ཤུལ་སྟོབས་ཆེན་ཟེར་བ། སྟོབས་ཆེ་ནས་འབྲོང་ལ་རྭ་འཇུ་དང་རྩལ་ཆེ་ནས་སྟག་ལ་ཟེ་འཇུ་བྱེད་མཁན་ཡིན། སྡུག་ཁྱོད་འདྲ་བ་རུལ་མིད་བྱས་ཀྱང་མི་འགྲེང་། གནམ་འདིའི་ཞབས། ཧ་ཧ་་་”སྟོབས་ཆེན་གྱི་དཔའ་སྐད་བྲག་རི་བཞིན་ཉིལ་བྱུང་། “ཨ་་་ཁྱོད་ཀྱིས་འདི་ཅི་ཞིག་བྱེད་རྩིས་ཡོད།” རྡོ་བ་ཉི་ཁྲིའི་ཡོད་ཚད་ཧ་གོ་སོང་ཡང་མ་གོ་ལྟར་གཡོ་སྒྱུའི་ངང་དེ་ལྟར་དྲིས། ཁོས་ད་སོ་མར་གྲི་རྩེའི་སྣ་ཐ་གདུ་བཞིན་པ་ཡོད་མོད། སྟོབས་ཆེན་གློ་བུར་དུ་མཆོང་ཐེངས་གཅིག་གིས་བྲང་ཁར་མུན་རུབ་འགྲའི་རྡོག་ཐོ་གཅིག་གཞིས་འཕྲལ། གན་སྐྱལ་དུ་ས་ལ་ནམ་ལངས་འདྲ་ཞིག་བརྡབ་བྱུང་། ཁོའི་རིག་པ་སོར་ཆུད་ནས་ད་གཟོད་ལྟ་སྐབས། སྟོབས་ཆེན་གྱི་རི་ལྟར་ལྕི་བའི་ལུས་ཤུགས་ཀྱིས་སྟེང་དུ་མནན་ཞིང་། ལྕགས་སྐམ་ལྟ་བུའི་ལག་པ་རྩུབ་པོ་གཉིས་ཀྱིས་རང་གི་ལག་པ་གཉིས་དམ་དུ་བཙུར་བས་ལག་ངར་གྱི་རུས་པ་དཀར་ཡོལ་བཞིན་སིལ་བར་གཅོག་ལ་ཁད་རེད། དེ་ནི་མིག་རྡེབ་གཅིག་གི་ཡུན་ལ་བྱུང་བའི་ཅི་ཆ་མེད་པའི་དོན་དག་ཅིག་རེད། གང་ལྟར་ཉི་ཁྲི་ལ་འགུལ་དབང་ཙམ་ཡང་བྱིན་མ་སོང་། སྐབས་དེར་ཕྱི་རོལ་ནས་རྡོག་སྒྲ་ཞིག་ལྕིད་དིག་དིག་གིས་ཧལ་སྒྲ་དང་བཅས་མི་ཞིག་ནང་དུ་འཛུལ་བྱུང་། སྦྲ་སྒོ་ཤེད་ཀྱིས་ཕྱི་ལ་འཕངས་པས་ཨེན་ཙམ་མིན་ན་ཐང་ལ་གཡུག་སོང་། “ཡ་ཁྱི་རྒན། ཅི་ཞིག་གི་ཅི་ཞིག ང་བཙན་རྗེ་སྐྱབས་ཀྱི་བླ་ཤའི་ནང་ན་ཞ་མདའ་གཤོག་དྲུག་ཅིག་ལུས་ཡོད་པ་དྲན་ཨེ་མྱོང་།རོ་རྣ་ལྷམ་འཚང་གིས་འདན་ཞིང་རོ་མིག་ཁྲག་གིས་བཀང་སོང་བ་མིན་ན། སྟག་གི་ཁ་སྤུ་ལ་རེག་ན་མཇུག་འབྲས་མི་ཡག་པ་སྔར་ནས་ཤེས་ན་རེད།དེ་རིང་ལྟད་མོ་ཨ་སྔོན་དགོང་ན་ཡོད། ”སྡེ་དཔོན་བཙན་རྗེ་སྐྱབས་ཀྱི་ངར་སྐད་ནི་སྟོབས་ཆེན་གྱི་དཔའ་སྐད་ལས་ཀྱང་དྲག་ཅིང་རྩུབ། ཐང་རྩེས་སྔོན་ནས་བཀོད་སྒྲིག་བྱས་པ་བཞིན། ཨོང་རྩིག་ཐོག་ནས་འབྲང་ཞགས་འདོམ་དགུ་ཞིག་བླངས་བྱུང་། སྟོབས་ཆེན་གྱི་གྲིབ་མ་ནི་ཕྱི་དྲོའི་གྲིབ་ཆེན་བཞིན། ཟླ་ཆུའི་ཆུ་རྒྱུད་ན་ནག་ཡོར་ཡོར་འགུལ་བཞིན་འདུག ཁོས་སྒུར་སྒུར་གྱིས་ཆུ་ནང་ལས་སྣུམ་ཡུག་ཡུག་གི་ཆུ་རྡོ་རེ་རེ་བླངས་ཏེ། རྡོ་ངོས་ལ་འབྱར་བའི་ཆུ་འབུ་དག་སེམས་ཆུང་ངང་ཆུ་ཡིས་བཤལ་རྗེས་ཆུ་རྡོ་རེ་རེ་བཞིན་ལག་གི་སྒྱོ་བའི་ནང་དུ་གསོག་གིན་འདུག དགོང་རྫི་ལ་འོང་བའི་རྒད་པོ་ཞིག་གིས་དེ་མཐོང་ནས་ཡ་མཚན་ངང“ཨ་རོ་སྟོབས་ཆེན། རྡོ་སྒུམ་ནས་ཅི་བྱེད་རྩིས་ཡིན”ཞེས་དྲིས། སྟོབས་ཆེན་བག་ཕེབས་ཀྱིས་རྡོ་སྒུམ་ཞོར་དུ། “ཨོ། ཉི་ཁྲིའི་མིག་ལེན་གི་ཡོད་པས་རྡོ་སྒུམ་པ་ཡིན། སང་ཉིན་ཤོག་དང་མིག་རྡོ་བཙོ་བཞིན་ཡོད། ཁྱོད་ལ་ཤ་སྐལ་ཆད་ག་ལ་ཉན”ཞེས་སྨྲས། རྒད་པོ་དེས་ཁ་བྲག་ཁུང་འདྲ་ཞིག་གདངས་ནས་དལ་ཅིག་ལ་ཧད་སོང་།
ཉི་མ་ནུབ་རིའི་ཕག་ཏུ་བཞུད་ལ་ཉེ། གྲིབ་ནག་ཆེན་པོ་ཞིག་རྒྱ་མཚོ་བཞིན་འཕྱུར་འོང་གིན་འདུག དེའི་རྗེས་ན་སང་ཉིན་ཡོད། ཉི་ཁྲི་མཚན་གང་བོར་གཉིད་མ་ཁུག ཁོ་རང་འགུལ་ཙམ་བྱས་ན་མཁར་ཤུལ་སྡེ་བའི་ལྟ་སྲུང་བྱེད་མཁན་གྱི་གསར་བུ་ཚོའི་མིག་ལོག་དང་སྡིག་མོ་ཕོག་འོང་། ཁོས་སང་ཉིན་ལ་སྒུག་པ་ནི་འཆི་བ་ལ་སྒུག་པ་དེ་རེད། ཡིན་ནའང་ལུས་ཕྱི་ནང་གྲུ་གུ་བཞིན་བསྡམས་ནས་དབུགས་ཀྱང་གཏོང་དཀའ་བས་ཚད་ན་ཡོད་པས། ཁོ་ལ་མཚོན་ན་གདམས་ཁ་བྱེད་པའི་དབང་ཆ་ཞིག་ག་ལ་ཡོད། ཁོས་སྟོབས་ཆེན་དང་དཔོན་བཙན་རྗེ་སྐྱབས་སྤུན་གཉིས་ཀྱི་མིག་ནང་ལས་མཆེད་པའི་གདུག་རྩུབ་ཀྱི་མཆེ་སྡེར་དང་ཞེ་འཁོན་གྱི་མེ་ལྕེ་སྙིང་ལ་སྒོམ་ཐེངས་རེར། སང་ཉིན་གསོན་པགས་བཤུས་ནས་གློ་སྙིང་དམར་འདོན་བྱེད་པ་ལས་ཀྱང་ཐུ་བའི་མནར་གཅོད་འཁུར་དགོས་པར་ཚོད་དཔག་བྱས་ན་ཤེས་ཐུབ། ཁོའི་སྙིང་ཁུ་ཚུར་འདྲ་བོ་རྡིག་རྡིག་ཏུ་འཕག་ཅིང་སེམས་སྨུག་པ་འདྲ་བོ་ལང་ལོང་གཡོ། ཁོའི་དབུགས་རེ་རེ་ལྷེམ་པ་ནི་དམྱལ་བའི་སྒོ་ཆེན་གྱི་ཕྱོགས་སུ་གོམ་པ་རེ་རེ་སྤོས་པ་དང་གཅིག་མཚུངས་རེད། ཁོས་དཔའ་བོ་གདུང་གཏུག་བྱས་ཏེ་སྟོབས་ཆེན་ལག་ཆེ་དང་བཙན་ནག་རྫ་མ་མགོ་སོགས་ལ་སྟག་རོ་གཡག་རོ་མ་བྱས་པར་འགྱོད་པ་གཏིང་ནས་སྐྱེས་འོང་། དེར་བསྟུན་ཐང་རྩེས་རང་ཉིད་གཡོ་འཚོང་བྱས་པར་ཚིག་པ་གཏིང་ནས་ཟོས། ད་དུང་ལྷ་མཚོ་ཁོ་གཉིས་ལ་གོང་བའི་ནང་ནས་གཏམ་བཤད་རེས་དང་ཕུ་རུང་ནང་ནས་ཟས་སྦྱིན་རེས་བྱེད་པའི་འབྲེལ་བ་ཞིག་མེད་ཀྱང་། ཕན་ཚུན་མིག་འོད་བརྒྱུད་དེ་དྲོད་ལམ་ལམ་གྱི་ཁ་བརྡ་བྱས་མྱོང་ལ། ཁ་མཚར་ཀུ་རེའི་ལམ་ནས་འགྲོག་འདྲིས་ཀྱི་ཞེ་འདང་ཆགས་ཡོད་པས། ཁོ་རང་གནས་བབས་འདི་འདྲ་ཞིག་ཏུ་ལྷུང་བར་བརྡ་ཞིག་བཏང་ན་འགྲིག་སྙམ། ཉི་ཁྲི་རྙི་རུ་ཚུད་པའི་རི་དྭགས་དང་གཤོག་པ་ཆད་པའི་བྱ་རྒོད་བཞིན། འཆི་བདག་གི་རལ་གྲི་སྲོག་རྩ་རུ་ཉེ་བའི་དངངས་སྐྲག་ཚོར་ནའང་། ཁེར་ཧྲེང་དང་མགོན་མེད་ངང་འོ་དོད་འབོད་པ་ལས་ཐབས་ཤིག་གང་ན་ཡོད། ཁོས་ཡང་བསྐྱར་རང་གི་གླེན་ཚུགས་དང་ང་རྒྱལ་ལ་འཁང་ར་བྱས། ཐང་རྩེ་དང་སྟོབས་ཆེན་གཉིས་ནི་གཅིག་རྒྱབ་གཅིག་དང་རྫ་རྒྱབ་གངས་ཡིན་པའི་མག་སྐུད་ཡིན་པ་ཤེས་བཞིན་དུ། ཁོ་དེ་ཚང་ནས་བསྡད་པ་ནི་སྤྱང་ཀིའི་ཚང་སྒོ་ནས་རྭ་མས་ཆར་གཡོལ་བྱས་པ་རང་རེད། ཡང་གཅིག་བཤད་ན་བེ་བཟའ་ལྷ་མཚོ་ནི་ཡག་མོ་སྒོ་ཙམ་མ་ཟད་ཁོག་དཔང་དང་ལ་རྒྱ་ཅན་ཞིག་མིན་ན་ཀུན་གྱིས་གླེང་གཞི་ཞིག་ག་ལ་ཡིན། མོས་ཁོ་དང་རང་གཉིས་ཀྱི་འབྲེལ་བ་ཐན་ཐུན་ཞིག་གི་ཕྱིར་ཚེ་གཅིག་གི་ཚེ་རོགས་བཙོངས་ནས་ཕ་མེས་ཀྱི་གདོང་ལ་དྲི་མག་བགོ་ག་ལ་སྲིད། ཁོས་ཡི་མུག་ངང་དེ་ལྟར་དྲན་ཞོར། ཡི་མུག་གི་ཁྲོད་ནས་ད་ལྟའི་རེ་བ་གཉིས་ལ་རེ་ལྟོས་མི་བྱེད་ཐུ་མེད་དུ་གྱུར་སོང་། རེ་བ་གཅིག་ནི་ཁོས་ཆོས་སྐྱོང་ལ་གསོལ་བ་འདེབས་བཞིན་རང་ཉིད་ཉེན་ཁ་ལས་སྐྱོབ་རྒྱུ་དེ་རེད། ཁོའི་ཕ་མེས་ཡང་མེས་ནས་མཆོད་པའི་ཆོས་སྐྱོང་མྱུར་མགྱོགས་ཅན་དེས་ཁོ་ལ་གདོང་གྲོགས་བྱེད་པར་ཡིད་ཆེས་ཡོད། ཁོ་རང་དཔའ་བོ་ཁེར་རྒྱུག་གིས་མཁར་ཤུལ་དཔོན་ཚང་གི་རྟ་འདེད་པར་འོང་བའི་ལམ་བར་དུ། ཕོ་རོག་གཉིས་དང་སྤྱང་ཀི་གསུམ་ལུས་དང་གྲིབ་མ་བཞིན་ཁོའི་རྗེས་སུ་འབྲལ་མེད་འབྲངས་བ་དེ་དོན་དངོས་ཆོས་སྐྱོང་སྲུང་མའི་ཁ་འཛིན་ལོས་ཡིན། གཞན་གཅིག་ནི་ཁོའི་ཤ་ལས་ཆད་པའི་བུ་ཆུང་དེ་ཁྱུང་སྒོ་ངའི་ནང་ནས་གཤོག་རྩལ་རྒྱས་པ་བཞིན་མྱུར་དུ་མཚར་ལོངས་བྱུང་དེ། མཁར་ཤུལ་དཔོན་ཚང་གི་སྦྲ་ཆེན་སྨུག་འཛོང་བྱམས་ཡག་མེ་མདའི་ཁ་ནས་ཁྲོལ་ཚགས་བཞིན་ཐེར་ཚལ་སྦ་ཚལ་བཞིན་གཏོང་རྒྱུ་དེ་རེད། གང་ལྟར།མཚན་མོ་དེ་ཤིན་དུ་རིང་། ཡང་ན་ཤིན་དུ་ཐུང་།
ཉིན་དེར། གནམ་ངོ་རུབ་འདུག་ལ། འཚུབ་མ་ནག་པོ་ཞིག་གང་སར་སྐོར་རྒྱུག་བྱེད་ཀྱིན་འདུག
“ཚེ་རིང་རྒྱུ་ཚོ། ངའི་མིག་གཉིས་མ་བླངས་ན་ཆོག་གམ”རྡོ་བ་ཉི་ཁྲིས་མཐའ་མཇུག་གི་རེ་བ་བཏོན་བྱུང་།“ང་ཉི་ཁྲི་ས་གྲགས་གནམ་གྲགས་ཡིན་རུང་། འཆར་ནུབ་ཉི་ཟླ་གཉིས་དང་།ཞིག་རལ་རྡོ་རྗེ་བྲག་ལ་ཡོད། ང་གཡུ་འབྲུག་སྔོན་མོ་ཐང་ལ་ལྷུང་བའི་ཉིན་མོ་འདི་རེད། དེ་རིང་གཉོམ་ཆུང་བ་དུད་འགྲོ་དང་སྐེ་ཕྲ་བ་ཡི་དྭགས་རེད། མུག་སྲོག་རྟ་རྔ་འདྲ་བོ་ཁྱོད་ཚོའི་ལག་ན་ཡོད་པ་འདི་རེད། གསོད་རུང་གཏུབ་རུང་ཁྱོད་ཚོའི་ལག་རེད། གལ་ཏེ་གསོན་པོར་བསྐྱུར་ན་མིག་གཉིས་མ་ལེན་རོགས། དེ་མིན་ཅི་བྱེད་ཁྱོད་ཚོར་གསལ། ཁ་ནས་ཨ་ཚ་ཚིག་གཅིག་ཤོར་ན། ངས་ཕ་རྒྱུད་ཀྱི་རུས་པ་ཁྱི་སྔུན་ལ་འཕངས་པ་ཡིན། “ཧ་ཧ། ད་རུང་བཤད་རྒྱུ་མང་གི དམྱལ་བའི་ཁྲིམས་མདུན་ན་ཡར་ཞུ་མེད་པ་དང་། གཤིན་རྗེ་གྲི་ཁ་ན་གྲོས་སྡུར་མེད་པ་མ་ཐོས་སམ།” སྡེ་དཔོན་བཙན་རྗེ་སྐྱབས་ཀྱིས་ཧབ་བགད་རྫ་རི་ཉིལ་ཉིལ་དང་།སྡིག་མོ་རྐོ་མས་རྐོ་རྐོ་བྱས་བྱུང་། “ཁྱོད་ཀྱིས་ངེད་མཁར་ཤུལ་དཔོན་ཚང་གི་རྒྱབ་རི་བྲག་དཀར་གྱི་རྩེ་མོ་ལ་མདའ་རྟགས་བཞགམདུན་ཐང་ན་ཁྲ་ཕྱུག་མོ་ལ་རྟ་ཤར་བཏང་། ངེད་ཚང་གི་རྟ་ཕོ་རི་དྭགས་འདྲ་བ་བརྒྱད་པོ་ཁྲ་ཡིས་བྱེའུ་སྒུམ་སྒུམ་དང་སྤྱང་ཀིས་ལུག་ཁྱུ་བདའ་བདའ་བྱས་སོང་བ་ཨེ་དྲན། དེས་མི་ཚད་ཁྱོད་ཀྱིས་ངེད་དཔོན་ཚང་གི་ལྷ་རྟ་ཁྲི་སྐྱིད་ཀྱི་གོང་ནས་ཡོབ་འགྱུར་རྒྱག་གིན། རྫ་དྲེལ་དྲེད་ཕྲུག་གི་རི་འདབས་ནས་ང་མཁར་ཤུལ་བཙན་རྗེའི་སྐྱབས་ཀྱི་བླ་ཡས་ཐང་ལ་འཕངས་པ་ཨེ་དྲན། ཧ་ཧ། ད་རུང་བཤད་རྒྱུ་མང་པོ་འདུག ངའི་བླ་ཤའི་ནང་གི་ཞ་མདའ་གཤོག་དྲུག་ལོ་དུ་ལ་འཁུར་བ་ཨེ་ཤེས། ན་ནིང་བཏབས་པའི་འབྲས་བུ་ད་ལོ་རང་ལ་སྨིན་པ་རེད། དེ་རིང་གཤིན་རྗེའི་རལ་གྲི་ལ་ཡར་ཞུ་མེད་པ་ཤེས་པར་གྱིས”ཞེས་བཤད་བྱུང་།
རྡོ་བ་ཉི་ཁྲིའི་ཡན་ལག་ཕུར་བ་བཞི་ལ་བཏགས་ནས་ཕྱོགས་བཞིར་བརྒྱངས། བྲང་ཁ་རུ་ཆུ་རྡོ་སྒྱོ་བ་གང་བཞག་ཙ་ན།མིག་སྐར་ཆེན་འདྲ་བ་དེ་ཕྱི་རུ་འབུར་ཞིང་བར་མཚམས་མེད་པར་མིག་ཆུ་བཞུར་གིན་འདུག བྲང་ཐོག་གི་སྒྱོ་བ་ཇེ་ལྕི་ནས་ཇེ་ལྕིར་སོང་བ་དང་བསྟུན། མིག་རྡོ་གཉིས་པོ་རིམ་གྱིས་ཇེ་ཆེ་དང་ཇེ་འབུར་དུ་གྱུར། མཇུག་མཐར་ཆུ་རྡོ་སྒྱོ་བ་གང་བོས་ཉི་ཁྲིའི་བྲང་ཁོག་དང་དབུགས་ཀྱིས་ཐེགས་ཐབས་མེད་པར་མིག་རྡོ་གཉིས་པོ་ངང་ལོག་གེར་ཕྱི་ལ་འཇུར་བྱུང་།
“ཉི་ཁྲིའི་སྒོང་ང་བཏང་བྱུང་། ཧ་ཧ། ”སྟོབས་ཆེན་གྱི་དགོད་སྒྲ་ལ་སྐྱིད་སྣང་གིས་ཁེངས་འདུག
དཔོན་བཙན་རྗེ་སྐྱབས་ཀྱིས་རུམ་ནས་མཐའ་ཁ་བརྡར་ནས་གྲི་ལྟར་རྣོ་བའི་དཔྱ་ཡི་ཁེམ་བུ་ཞིག་བླངས་ཏེ། མར་རྐོག་ལས་མར་བཞར་བ་བཞིན་ཉི་ཁྲིའི་མིག་རྡོ་གཉིས་རེ་རེ་བཞིན་བསྐོར་ཏེ་མིག་སྒམ་གྱི་རྩ་ནས་བལ། དེ་ནི་ནམ་མཁའི་སྐར་ཆེན་གཉིས་ཐང་ལ་ལྷུང་བ་དང་འདྲ། མི་འདྲ་ས་ཞིག་ཡོད་པ་ནི་ནམ་མཁའི་སྐར་མ་ལྷུང་ཤུལ་ན་མི་རྟ་མང་པོའི་ཁྲག་རྗེས་ཡོད་མི་སྲིད་པ་དེ་རེད།
ཉི་ཁྲིས་ཨམ་གཙིགས་ཐམ་ཐམ་བསྡམས་ནས་འཁུན་སྒྲ་སྒྲོག ཁྲག་གིས་གཡོག་པའི་མིག་རྡོ་གཉིས་པོ་ད་རུང་ས་ངོས་ན་ཞེ་སྡང་གིས་འཕག་གིན་འདུག སྟོབས་ཆེན་གྱིས་རླངས་པ་ཐོལ་ཐོལ་གྱིས་གདུ་བཞིན་པའི་མར་ཁུ་ལྕགས་ཐོམ་གང་ཁྱེར་འོང་། “ཧ་ཧ་་་ཉི་ཁྲིས་སྒོང་ང་བཏང་ཚར་བས་ལྟོག་ཡོད་ན་ཐང་། ད་མར་ཁུ་འཐུངས”ཟེར་ནས་མིག་བླངས་ཤུལ་དུ་སྙིང་རྗེ་མེད་པར་མར་ཁུ་བླུགས་བྱུང་། བཤད་སྲོལ་ལྟར་ན། མིའི་མིག་བླངས་ན་ཤུལ་དུ་རྡོག་ལམ་ཆོད་ཐུབ་པའི་མིག་རྡོ་ཆུང་ཆུང་རེ་སྐྱེ་ཐུབ། འོན་ཀྱང་མིག་བླངས་རྗེས་དེའི་ཤུལ་དུ་མར་ཁུ་ཚ་མོ་དེ་བླུགས་ན་ཕྱིས་འབྱུང་མིག་སྐྱེ་མི་སྲིད་པར། མ་ཤི་བར་དུ་རྡོག་ལམ་ཙམ་ཡང་མི་ཆོད་པར་ནག་དུབ་བེར་འདུག་དགོས་ཟེར།
རྡོ་བ་ཉི་ཁྲི་བརྒྱལ་བ་ལས་སོས་རྗེས། ཁོང་ཁྲོ་དང་ན་ཟུག་བཟོད་མེད་ངང་མ་ཁམ་སོ་ལ་བརྡབས་ནས་ཁྲག་ཀྱང་བཞུར་གིན་འདུག མིག་སྒམ་གཉིས་ཀྱི་ནང་སྣུམ་བསྲག་བྱས་ཚར་བས་ནག་དོང་ངེར་འདུག་པ་ལས་ཁྲག་བཞུར་འཚམས་ཆད་འདུག ས་ངོས་ན་དབུགས་ཀྱི་རྒྱུ་བ་ཆད་པ་ལྟ་བུའི་མིག་རྡོ་གཉིས་འགུལ་མེད་དུ་གྱུར་འདུག རྟ་ལུང་ལ་ནུབ་རུབ་ན་ཁྱི་ལུང་ལ་ནམ་མཁའ་གསལ་ཞེས་པའི་དཔེ་བཞིན། ཤ་སྦྲང་མང་པོས་ཟིར་སྒྲ་དང་བཅས་མིག་རྡོ་ལ་ཧབ་ཐོབ་བྱེད་གིན་འདུག
“ཧ་ཧ། ཇི་འདྲའི་མིག་ཆེན་པོ་ཞིགའདི་ཉི་ཁྲིའི་མགོ་ལྐོག་ནང་ཇི་ལྟར་ཤོང་བ་རེད། ངས་གནའ་ཟིག་ནས་མིག་འདི་གཉིས་ལེན་ན་འདོད་ཡོད། མི་འདི་ལ་མིག་གསུམ་ཡོད་ན་ཐབས་རྡོ་བྱས་ཀྱང་ཆུང་མི་འདུག དེའི་སྟེང་དུ་ཁོའི་ཀླད་ཀོག་བཀོག་ནས་བསྐྱོན་ཞིང་། དེའི་ནང་དུ་ཁོའི་མི་རབས་མི་རྒྱུད་ཀྱི་ཀླད་ཞོ་བསྐོལ་ན་མཚར་རྒྱུ་རེད”ཅེས་སྙིང་ཁ་ཚལ་བ་དགུ་རུ་གས་པར་བྱེད་པའི་སྐད་ཆ་དེ་དག་གིས་ཉི་ཁྲི་མ་ཤི་གསོན་པོར་དམྱལ་བར་གཡུག་པ་དང་འདྲ། ལྷག་པར་དུ་“ངས་གནའ་ཞིག་ནས་མིག་འདི་གཉིས་ལེན་ན་འདོད་ཡོད”ཅེས་པའི་སྐད་ཆ་དེ་དག་ནི་གཏན་ནས་བཟོད་ཐབས་བྲལ་བ་ཞིག་རེད། རྡོ་བ་ཉི་ཁྲིའི་ཁ་རུ་སུ་ཡིན་མི་ཤེས་པའི་མི་ཞིག་གིས་རྩམ་ཁུ་ཞིག་ལྡུད་གིན་འདུག ཁོས་རྩམ་ཁུ་ཁམ་བུ་གང་རེ་སྒོག་སྒོག་གིས་མིད་ཀིན་པ་ལས་མི་དེ་སུ་ཡིན་པར་དོ་སྣང་བྱེད་འདོད་མི་འདུག་ལ། མི་དེས་ཀྱང་སྐད་ཆ་ཚིག་གཅིག་ལབ་པར་འདོད་ཀྱིན་མེད་པ་འདྲ། ཕྱི་དྲོ་ཡོལ་ཚར། ཁོའི་སེམས་ལ། འཇིག་རྟེན་གྱི་ལ་སྐེད་ན་ནུད་ཀྱིན་པའི་ཉི་མ་ནི་ཁྲག་ཟད་ནུས་མེད་གྱུར་ཏེ་དམར་ལམ་ལམ་གྱིས་ཁོ་ལ་གྱེས་བརྡ་གཏོང་བཞིན་ཡོད། གང་ལྟར།ཉི་མ་ལ་ཕྱིར་ལྡོག་མེད་པ་ཁོས་གསལ་བོར་ཚོར་ཡོད། ལོ་འགའི་ཡར་སྔོན་དུ་ཁོས་གྱོད་རྙིང་ཞིག་གི་རྨ་ཁ་ཡང་བསྐྱར་སྔོག་པའི་དུས། རྨ་ཁ་དེ་ལས་ཁྲག་དམར་ལྷོག་ལྷོག་བཞུར་བ་ལྡོག་ཐབས་མེད་པར་བསམ་གཞིག་གཏོང་མ་མྱོང་ལ། དེ་ནི་རྩྭ་ཐང་གི་མི་སུ་ཡིན་ཡང་བསམ་གཞིག་གཏོང་མི་སྲིད། ཡིན་ནའང་། ཁྲག་དྲོན་དེ་རྡོ་བ་ཉི་ཁྲིའི་སྐར་ཆེན་འདྲ་བའི་མིག་ཟུང་ལས་བཞུར་དགོས་བྱུང་སོང་།
རྩོམ་ཡིག་འདི་ཐེངས། 221 བཀླགས་འདུག


text:
སྲིད་གཞུང་གི་ལས་དོན་སྙན་སྒྲོན་སྐོར་གྱི་གྲོས་ཆོད།
བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་ཚོགས་འདུ་ཐེངས་དང་པོའི་ཐོག་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་གནང་བའི་སྲིད་གཞུང་གི་ལས་དོན་སྙན་སྒྲོན་གསན་ནས་གྲོས་ཞིབ་གནང་བ་རེད། ཚོགས་འདུའི་ཐོག་འདས་ཟིན་པའི་ལོ་ལྔའི་རིང་གི་རང་ལྗོངས་ཀྱི་འཕེལ་རྒྱས་དང་། བརྟན་ལྷིང་། སྐྱེ་ཁམས་བཅས་ཀྱི་ཐད་གྲུབ་འབྲས་ཆེན་པོ་ཐོབ་པར་ཚད་མཐོའི་གདེང་འཇོག་གནང་བ་དང་། རང་སྐྱོང་ལྗོངས་མི་དམངས་སྲིད་གཞུང་གི་འདས་ཟིན་པའི་ལོ་ལྔའི་རིང་གི་ལས་དོན་ལ་གདེང་འཇོག་གང་ལེགས་གནང་ཐོག་སྙན་ཞུའི་ནང་བཏོན་པའི་སླད་ཕྱིན་ལོ་ལྔའི་དམིགས་ཚད་ལས་འགན་དང་2018ལོའི་ལས་དོན་བཀོད་སྒྲིག་ལ་མོས་མཐུན་བྱས་ནས་སྙན་ཞུ་འདིར་ཆོག་མཆན་སྤྲོད་རྒྱུའི་གཏན་འབེབས་བྱས་ཡོད།
ཚོགས་འདུའི་ཐོག་ནན་བཤད་གནང་དོན། རང་སྐྱོང་ལྗོངས་མི་དམངས་སྲིད་གཞུང་གིས་རང་ལྗོངས་ཀྱི་འགལ་ཟླ་གཙོ་བོ་དང་དམིགས་བསལ་འགལ་ཟླར་དམིགས་ནས་མི་དམངས་ལྟེ་བར་འཛིན་པའི་གོང་འཕེལ་གྱི་བསམ་བློ་མཐའ་འཁྱོངས་དང་། གོང་འཕེལ་གྱི་འདུ་ཤེས་གསར་པ་མཐའ་འཁྱོངས། བརྟན་ཐོག་ཡར་འཕེལ་དང་ཡར་ཐོག་ཡག་བརྩོན། ཞན་ཆ་གསབ་པ་བཅས་ཀྱི་ལས་ཀའི་སྤྱིའི་དགོངས་གཞི་མཐའ་འཁྱོངས་བྱས་ཏེ“ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་དང“ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་སྐུལ་འདེད་བཏང་སྟེ། སྤུས་ཚད་མཐོ་བའི་འཕེལ་རྒྱས་ཀྱི་བླང་བྱ་གཞིར་བཟུང་། “འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱས་ནས། རྒྱལ་ཁབ་བདེ་འཇགས་དང་བོད་ལྗོངས་ཡུན་རིང་བདེ་འཁོད་ཡོང་བའི་འགན་ལེན། དཔལ་འབྱོར་དང་སྤྱི་ཚོགས་རྒྱུན་མཐུད་སྐྱོན་བྲལ་ངང་འཕེལ་རྒྱས་ཡོང་བའི་འགན་ལེན། སྐྱེ་ཁམས་ཁོར་ཡུག་བཟང་པོ་རྒྱུན་འཁྱོངས་ཐུབ་པའི་འགན་ལེན། མི་རིགས་ཁག་གི་མི་དམངས་ཀྱི་འཚོ་བའི་ཆུ་ཚད་ཟམ་མི་ཆད་པར་གོང་མཐོར་འགྲོ་བའི་འགན་ལེན་བཅས་བྱེད་དགོས།
ཚོགས་འདུའི་ཐོག་འབོད་སྐུལ་གནང་དོན། ལྗོངས་ཡོངས་ཀྱི་མི་རིགས་ཁག་གི་མི་དམངས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས་ལྗོངས་ཏང་ཨུད་ཀྱི་ཞུམ་མེད་སྟོབས་ལྡན་གྱི་འགོ་ཁྲིད་འོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་ལག་བསྟར་དོན་འཁྱོལ་གཏིང་ཟབ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་མཚམས་སྐྱོང་བར་སྔོན་ལ་བོད་ལྗོངས་བརྟན་ལྷིང་ཡོང་བ་བྱེད་དགོས་པའི་འཐབ་ཇུས་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་སྟེ་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་མཛུབ་སྟོན་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ཐོག རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་འཐབ་ཇུས་བཀོད་སྒྲིག་གཞིར་བཟུང་། བློ་བརྟན་འགྱུར་མེད་ཀྱིས་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་སྤེལ་བ་དང་། བློ་བརྟན་འགྱུར་མེད་ཀྱིས་དཔལ་འབྱོར་དང་སྤྱི་ཚོགས་གོང་འཕེལ་ལ་སྐུལ་སྤེལ་གཏོང་བ། བློ་བརྟན་འགྱུར་མེད་ཀྱིས་དམངས་འཚོ་འགན་སྲུང་དང་ལེགས་སུ་གཏོང་བ། བློ་བརྟན་འགྱུར་མེད་ཀྱིས་མི་རིགས་ཁག་ཕན་ཚུན་འགྲོ་འོང་སྤེལ་རེས་མཉམ་འདྲེས་ལ་སྐུལ་སྤེལ་གཏོང་བ། བློ་བརྟན་འགྱུར་མེད་ཀྱིས་སྐྱེ་ཁམས་ཁོར་ཡུག་སྲུང་སྐྱོང་དང་འཛུགས་སྐྲུན་མགྱོགས་སུ་གཏོང་བ་བཅས་བྱས་ནས་ཐོག་མའི་བསམ་འདུན་མི་བརྗེད་པར་འགན་འཁྲི་བློ་ལ་བརྟན་པོ་འཆང་བ་དང་། གསར་གཏོད་ཡར་བརྩོན་དང་འབད་འབུངས་ཡར་བརྩོན་བྱས་ཏེ་སེམས་ཐག་གཙང་བཅད་ཀྱིས་དབུལ་གྲོལ་འགག་སྒྲོལ་གྱི་ལས་ཀར་རྒྱལ་ཁ་ཐོབ་པ་བྱེད་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་མཐའ་མའི་རྒྱལ་ཁ་ལེན་པ། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་མགྱོགས་སུ་གཏོང་བ་བཅས་བྱས་ཐོག་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཡག་པོ་རྩོམ་ཕྱིར་འབད་བརྩོན་ལྷོད་མེད་བྱེད་དགོས།
བོད་རང་སྐྱོང་ལྗོངས་ཀྱི་2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞི་ལག་བསྟར་བྱས་ཚུལ་དང་2018ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞིའི་སྐོར་གྱི་གྲོས་ཆོད།
བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་ཚོགས་འདུ་ཐེངས་དང་པོའི་ཐོག་རང་སྐྱོང་ལྗོངས་མི་དམངས་སྲིད་གཞུང་གིས་བཏོན་པའི《བོད་རང་སྐྱོང་ལྗོངས་ཀྱི་2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞི་ལག་བསྟར་བྱས་ཚུལ་དང་2018ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞིའི་འཆར་ཟིན་སྐོར་གྱི་སྙན་ཞུ》དང་། བོད་རང་སྐྱོང་ལྗོངས་ཀྱི་2018ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞིའི་འཆར་ཟིན་ལ་ཞིབ་བཤེར་བྱས་ནས་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་ནོར་སྲིད་དཔལ་འབྱོར་ཨུ་ཡོན་ལྷན་ཁང་གི་ཞིབ་བཤེར་བྱས་འབྲས་ཀྱི་སྙན་ཞུར་མོས་མཐུན་བྱས་ཡོད། ཚོགས་འདུའི་ཐོག《བོད་རང་སྐྱོང་ལྗོངས་ཀྱི་2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞི་ལག་བསྟར་བྱས་ཚུལ་དང་2018ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞིའི་འཆར་ཟིན་སྐོར་གྱི་སྙན་ཞུར》ཆོག་མཆན་སྤྲོད་རྒྱུ་དང་། བོད་རང་སྐྱོང་ལྗོངས་ཀྱི་2018ལོའི་རྒྱལ་དམངས་དཔལ་འབྱོར་དང་སྤྱི་ཚོགས་གོང་འཕེལ་གཏོང་ཕྱོགས་ཀྱི་འཆར་གཞིར་ཆོག་མཆན་སྤྲོད་རྒྱུའི་གཏན་འབེབས་བྱས་ཡོད།
བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད།
བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་ཚོགས་འདུ་ཐེངས་དང་པོའི་ཐོག་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་པའི་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར་ཀྲུའུ་རེན་བློ་བཟང་རྒྱལ་མཚན་གྱིས་གནང་བའི་ལས་དོན་སྙན་སྒྲོན་གསན་ནས་གྲོས་ཞིབ་གནང་བ་རེད། ཚོགས་འདུས་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་པའི་རྒྱུན་ལས་ཨུ་ཡོན་ལྷན་ཁང་གི་འདས་ཟིན་པའི་ལོ་ལྔའི་རིང་གི་ལས་དོན་ལ་ཚད་མཐོའི་གདེང་འཇོག་གནང་བ་དང་། སྙན་སྒྲོན་ནང་བཏོན་པའི་སླད་ཕྱིན་ལོ་ལྔའི་རིང་གི་ལས་དོན་གྱི་བསམ་གཞི་དང་2018ལོའི་ལས་དོན་བཀོད་སྒྲིག་ལ་མོས་མཐུན་གནང་སྟེ་སྙན་སྒྲོན་ལ་ཆོག་མཆན་སྤྲོད་རྒྱུའི་གཏན་འབེབས་བྱས་པ་རེད།
ཚོགས་འདུས་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་རྒྱུན་ལས་ཨུ་ཡོན་ལྷན་ཁང་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ཏེ་ལྗོངས་ཏང་ཨུད་ཀྱི་ཞུམ་མེད་སྟོབས་ལྡན་གྱི་འགོ་ཁྲིད་འོག ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱེད་རྒྱུ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་མཚམས་སྐྱོང་བར་སྔོན་ལ་བོད་ལྗོངས་བརྟན་ལྷིང་ཡོང་བ་བྱེད་དགོས་པའི་གལ་ཆེའི་འཐབ་ཇུས་དགོངས་པ་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་སྟེ་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་གལ་ཆེའི་མཛུབ་སྟོན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ཐོག ཏང་གི་འགོ་ཁྲིད་དང་། མི་དམངས་རང་ཁྱིམ་རང་བདག ཁྲིམས་ལྟར་རྒྱལ་སྐྱོང་བཅས་གཅིག་གྱུར་ནུས་ལྡན་ཡོང་བ་རྒྱུན་འཁྱོངས་བྱས་ནས་རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་འཐབ་ཇུས་བཀོད་སྒྲིག་གཞིར་བཟུང་། རང་ལྗོངས་ཀྱི་སྤྱི་ཚོགས་ཀྱི་འགལ་ཟླ་གཙོ་བོ་དང་དམིགས་བསལ་འགལ་ཟླར་དམ་པོར་དམིགས་པ་དང་། འཕེལ་རྒྱས་དང་། བརྟན་ལྷིང་། སྐྱེ་ཁམས་བཅས་དོན་ཆེན་གསུམ་ལ་དམིགས་ཏེ“འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱེད་རྒྱུ་དང་། རྩ་ཁྲིམས་དང་བཅའ་ཁྲིམས་ཀྱིས་དཀྲིས་པའི་འགན་འཁྲི་ཁག་འཁུར་ཐོག་མི་དམངས་འཐུས་ཚོགས་ཀྱི་འཐུས་མིའི་ནུས་པ་གང་ལེགས་འདོན་སྤེལ་བྱས་ནས་རང་ངོས་འཛུགས་སྐྱོང་ལ་ཤུགས་སྣོན་ཏན་ཏིག་བརྒྱབ་སྟེ་ཁྲིམས་སྐྱོང་བོད་ལྗོངས་འཛུགས་སྐྲུན་གྱི་འཕེལ་རིམ་ལ་སྐུལ་སྤེལ་དང་། ཐོག་མའི་བསམ་འདུན་མི་བརྗེད་པར་འགན་འཁྲི་བློ་ལ་བརྟན་པོར་བཅངས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་མཐའ་མའི་རྒྱལ་ཁ་ལེན་རྒྱུ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་མགྱོགས་སུ་གཏོང་རྒྱུ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བའི་བོད་ལྗོངས་ཀྱི་ལེའུ་ཡག་པོ་བརྩམ་ཆེད་ལེགས་སྐྱེས་དེ་བས་ཆེ་བ་འབུལ་དགོས་ཞེས་བླང་བྱ་བཏོན་ཡོད།
བོད་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད།
བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་གཅིག་པའི་ཚོགས་འདུ་ཐེངས་དང་པོའི་ཐོག་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་ཡོན་ཀྲང་བསོད་དར་གྱིས་གནང་བའི་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་ལས་དོན་སྙན་སྒྲོན་གསན་ནས་གྲོས་ཞིབ་གནང་བ་རེད། ཚོགས་འདུས་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་འདས་ཟིན་པའི་ལོ་ལྔའི་རིང་གི་ལས་དོན་ལ་ཚད་མཐོའི་གདེང་འཇོག་གནང་བ་དང་སྙན་སྒྲོན་ནང་བཏོན་པའི་སླད་ཕྱིན་གྱི་ལས་དོན་བཀོད་སྒྲིག་ལ་མོས་མཐུན་གནང་ནས་སྙན་སྒྲོན་ལ་ཆོག་མཆན་སྤྲོད་རྒྱུའི་གཏན་འབེབས་བྱས་ཡོད།
ཚོགས་འདུས་བླང་བྱ་བཏོན་པར། རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ཏེ་ལྗོངས་ཏང་ཨུད་ཀྱི་ཞུམ་མེད་སྟོབས་ལྡན་གྱི་འགོ་ཁྲིད་འོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པ་དང་། སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱེད་རྒྱུ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་གལ་ཆེའི་འཐབ་ཇུས་ཀྱི་དགོངས་པ་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་སྟེ་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”པའི་གལ་ཆེའི་མཛུབ་སྟོན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ཐོག རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་འཐབ་ཇུས་བཀོད་སྒྲིག་གཞིར་བཟུང་། རང་ལྗོངས་ཀྱི་སྤྱི་ཚོགས་ཀྱི་འགལ་ཟླ་གཙོ་བོ་དང་དམིགས་བསལ་གྱི་འགལ་ཟླར་དམ་པོར་དམིགས་པ་དང་། འཕེལ་རྒྱས་དང་བརྟན་ལྷིང་། སྐྱེ་ཁམས་བཅས་དོན་ཆེན་གསུམ་ལ་དམིགས་ཏེ་རྩ་ཁྲིམས་དང་བཅའ་ཁྲིམས་ཀྱིས་དཀྲིས་པའི་འགན་འཁྲི་ལེགས་པར་བསྒྲུབས་ཐོག་ཁྲིམས་འཛིན་སྒྲིག་གཞིར་ཕྱོགས་བསྡུས་ཐོག་སྒྱུར་བཅོས་གཏིང་ཟབ་བྱས་ནས་ཉམས་སད་ཐེག་ཐུབ་པའི་མི་དམངས་ཁྲིམས་ཁང་གི་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་རྒྱུ་དང་། རྒྱལ་ཁབ་ཀྱི་ཆབ་སྲིད་བདེ་འཇགས་སྲུང་སྐྱོང་དང་སྤྱི་ཚོགས་ཡོངས་བརྟན་ལྷིང་ཡོང་བར་འགན་སྲུང་། སྤྱི་ཚོགས་དྲང་གཞག་དྲང་བདེན་ལ་སྐུལ་འདེད། མི་དམངས་བདེ་འཁོད་ལས་བརྩོན་ཡོང་བར་འགན་སྲུང་བཅས་བྱས་ཏེ་ཐོག་མའི་བསམ་འདུན་མི་བརྗེད་པར་འགན་འཁྲི་ཡིད་ལ་བརྟན་པོར་བཅངས་ཐོག ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བའི་བོད་ལྗོངས་ཀྱི་ལེའུ་ཡག་པོ་བརྩམ་ཆེད། ཁྲིམས་འཛིན་གྱི་འགན་སྲུང་མཁོ་འདོན་བྱེད་དགོས།


text:
སྤྱི་ལོའི་དུས་རབས་༡༩ མགོ་སྟོད་ནས་བཟུང་མན་ཇུ་རྒྱལ་རབས་ཉམས་མགོ་ཚུགས་ཤིང༌། དེ་ཡང་དཔོན་རིགས་ཁྲོད་ལྐོག་ཟ་རུལ་སུངས་ཉིན་རེ་བཞིན་ཚབས་ཆེར་འགྲོ་བཞིན་པ་དང༌། ནང་པའི་རྗེས་འཇུག་ཏུ་སྒྲོག་མཁན་པེ་ལེན་ཅའོ་དང་ཐེན་ལི་ཅའོ་སོགས་ཆོས་ལུགས་ཁ་ལ་འཁྱེར་བའི་ཞིང་པའི་གྱེན་ལངས་ལས་འགུལ་གཞི་རྒྱ་ཆེ་བ་སྔ་རྗེས་སུ་ལངས་པ་མ་ཟད། དབྱིན་ཇི་དང་ཧོ་ལནཌ། པོར་ཅི་གྷལ་སོགས་ཀྱིས་རྒྱ་ནག་ལ་བཙན་ཤེད་ཀྱིས་ཚོང་འབྲེལ་བྱེད་དགོས་པའི་གནོན་ཤུགས་སྤྲད་པ་དང༌། ལྷག་པར་དུ་དབྱིན་ཇིའི་ཚོང་པ་ཚོས་སྤྱི་ལོ་༡༧༨༧ ལོ་ནས་ཚོང་ཟོག་གཞན་དང་མཉམ་དུ་རྒྱ་ནག་ནང་ཉལ་ཐ་འདྲེན་ཚོང་ཤུགས་ཆེར་བྱས་པས། རྒྱ་ནག་ལ་ཚོང་འབྲེལ་གྱི་གྱོང་གུད་ཆེན་པོ་ཕོག མན་ཇུ་གཞུང་གིས་སྤྱི་ལོ་༡༨སྤྱི་ལོ་༡༥ ལོར་ཉལ་ཐ་འགོག་སྡོམ་གྱི་ཁྲིམས་ཡིག་བཟོས་ཏེ་ཕྱི་རྒྱལ་གྱི་གྲུ་གཟིངས་ལ་སྔོག་བཤེར་བྱེད་དུ་བཅུག་ཀྱང༌། ཉལ་ཐའི་ཚོང་ལམ་གཅོད་མ་ཐུབ། སྤྱི་ལོ་༡༨༣༩ ལོར་མན་ཇུ་གཞུང་གིས་བཏང་བའི་སྐུ་ཚབ་ཀྱིས་ཀོང་ཀྲོའུ་རུ་དབྱིན་ཇིའི་ཚོང་པའི་ལག་ནས་བཙན་འཕྲོག་བྱས་པའི་ཉལ་ཐ་རྒྱ་མ་ཁྲི་༢༣༧ ལྷག་སྡེབ་གཅིག་ལ་མེར་བསྲེགས་པས། ལོ་ཕྱི་མར་དབྱིན་གཞུང་གིས་དགྲ་སྐྱིན་ལེན་རྒྱུའི་དམག་འཐབ་བསླངས། ཉལ་ཐའི་དམག་འཁྲུག་དེ་ལོ་གཅིག་ལྷག་ཙམ་ལ་རྒྱུན་མཐུད་པ་དང༌། སྤྱི་ལོ་༡༨༤སྤྱི་ལོ་༡ ལོར་དབྱིན་ཇིའི་དམག་དཔུང་རྒྱ་ནག་གི་གྲོང་ཁྱེར་ནན་ཅིན་དུ་སླེབས་ཏེ། ཧོང་ཀོང་བཅད་བཟུང་དང༌། ཧྲང་ཧེ་དང་ཀོང་ཀྲོའུ་སོགས་སུ་ཚོང་འབྲེལ་འགག་སྒོ་གསར་འབྱེད་དང༌། གུན་གསབ་ཀྱི་ཆད་དངུལ་འབོར་ཆེན་སྤྲོད་དགོས་པའི་" ནན་ཅིན་ཆིངས་ཡིག་" བཞག དེར་མཐུད། ཨ་རི། ཧཕ་རན་སི། ར་ཤི་ཡ། ཇ་པན་བཅས་ནས་སྔ་རྗེས་སུ་རྒྱ་ནག་ལ་བཙན་འཛུལ་གྱིས། རྒྱ་ནག་དེ་" ཕྱེད་བཀས་བཀོད་རྒྱུད་འཛིན་དང་ཕྱེད་མི་སེར་སྤེལ་ཡུལ་" གྱི་ཡུལ་ལུང་ཞིག་ཏུ་བསྒྱུར། སྤྱི་ལོ་༡༨༥༡ ནས་སྤྱི་ལོ་༡༨༦༤ བར། རྒྱ་ནག་ནང་ཁུལ་དུ་མན་ཇུ་གོང་མར་ངོ་ལོག་གི་དྲག་ཟིང་རྒྱུན་མཐུད་བྱུང་བ་དང༌། ཡེ་ཤུ་ཆོས་ལུགས་ཀྱི་རྗེས་འཇུག་པ་ཧོང་ཞིའུ་ཆོན་ཟེར་བ་ཞིག་གིས་གྱེན་ལོག་གིས། ནན་ཅིན་རྒྱལ་ས་བྱས་པའི་རྒྱ་ནག་ལྷོ་རྒྱུད་ཀྱི་ཞིང་ཆེན་སྐོར་ཞིག་ཏུ་ཞི་བདེ་གནམ་རྒྱལ་ཟེར་བའི་རྒྱལ་ཁབ་བཙུགས་པ་དང༌། དེ་བཞིན་ཧཕུ་ཅན་སོགས་སུ་མན་ཇུར་ངོ་རྒོལ་དང༌། མཱིང་རྒྱལ་རབས་བསྐྱར་གསོའི་ལས་འགུལ་རྩོམ་མཁན་" ཐེན་ཏི་ཧོས། " ཨན་ཧོས་དང་ཧོ་ནན་སོགས་བྱང་རྒྱུད་ཀྱི་ཞིང་ཆེན་བརྒྱད་ཙམ་ནས་མི་འབོར་འབུམ་གཉིས་ཙམ་ཡོད་པའི་" ཉན་ཅུན་" གྱི་ངོ་ལོག་དང༌། སྤྱི་ལོ་༡༨༦༢ ནས་༡༨༧༣ བར། ཧྲའན་ཞི་དང༌། ཀན་སུའུ། ཉིན་ཞ། ཟི་ལིང་བཅས་སྐོར་ཁག་བཞིའི་ཧོས་རིགས་ཀྱི་དྲག་པོའི་གྱེན་ལོག ཧྲང་ཧེ་རུ་" ཏ་མིན་གོ་" འཛུགས་མཁན་" ཞའོ་ཏའོ་ཧོས་" སོགས་ཀྱིས་མན་ཇུ་གཞུང་ལ་སུན་གཙེར་དྲག་རྒོལ་མཚམས་མ་ཆད་པར་སྤེལ་ཡོད། སྤྱི་ལོ་༡༨༩༤ ལོར་ཉི་ཧོང་དང་མན་ཇུའི་དབར་ཀོ་རི་ཡ་ཕྱེད་གླིང་གི་བདག་ཐོབ་རྩོད་ཆེད་" ལྕགས་ཕག་ལོའི་གསར་བརྗེ་" ལངས་ཏེ། ཐའེ་ཝན་དང་ཉེ་སྐོར་གླིང་ཕྲན་ཤོར་བ་མ་ཟད། ཉི་ཧོང་ལ་དངུལ་སྲང་དུང་ཕྱུར་༢་༣ ལྷག་གི་གུན་གསབ་སྤྲོད་དགོས་པའི་ཆིངས་ཡིག་བཞག སྤྱི་ལོ་༡༨༩༩ ལོར། རྒྱ་ནག་ཧྲན་ཏུང་དང་ཧོ་པེ་སོགས་སུ་ཐོག་མར་མན་ཇུར་ངོ་རྒོལ་དང༌། མཱིང་རྒྱལ་རབས་བསྐྱར་གསོའི་འབོད་ཚིག་སྒྲོག་མཁན་གྱི་ཚོགས་པ་" དབྱི་ཧོ་ཐོན་" ཟེར་བ་ཞིག་རིམ་གྱིས་མན་ཇུར་རོགས་འདེགས་དང༌། ཕྱི་གླིང་བ་རྩ་གཏོར་གྱི་དགོས་འདུན་འདོན་མཁན་ཞིག་ཏུ་གྱུར་ཏེ། རྒྱ་ནག་གི་རིག་གཞུང་རྙིང་བར་ཞེན་ཁོག་འཆང་བའི་སྟོབས་ཤུགས་རྙིང་བའི་སྐུལ་སློང་འོག པེ་ཅིང་དུ་བཅའ་སྡོད་ཕྱི་རྒྱལ་གཞུང་ཚབ་ཁག་ལ་བསྐོར་རྒོལ་བྱསཔ་དང༌། ཡེ་ཤུའི་ཆོས་སྤེལ་མཁན་ཕྱི་རྒྱལ་བ་༢༤༠ དང༌། རྒྱ་རིགས་ཡེ་ཤུའི་རྗེས་འཇུག་པ་ཁྲི་གཉིས་ལྷག་བསད་པ་མ་ཟད། ཆོས་ཚོགས་དང་འབྲེལ་བ་གང་ཡང་མེད་པའི་རྒྱ་རིགས་དཀྱུས་མ་དེ་ལས་མང་བ་ཞིག་དམར་བསད་དང༌། ས་གནས་ཁག་གི་ཡེ་ཤུའི་ལྷ་ཁང་མེར་བསྲེགས། ཕྱི་རྒྱལ་ཀྱི་དངོས་ཟོག་དང་ལྟ་གྲུབ་ལ་ཕྱོགས་ཡོངས་ནས་འགོག་རྒོལ་གྱི་དོན་རྐྱེན་བསླངས། ནུབ་ཕྱོགས་པས་དོན་རྐྱེན་འདིར་(Boxer Rebellion) ཟེར་གྱི་ཡོད། ཛ་དྲག་གི་གནས་སྟངས་དེའི་ཐད། རྒྱལ་མོ་ཚི་ཞི་ཡིས་ཕྱི་རྒྱལ་ཁག་གི་ཕྱི་འབྲེལ་མི་སྣས་གནད་དོན་ཞི་འཇགས་ཡོང་ཐབས་ཀྱི་འབྲེལ་གཏུགས་ལ་བཟང་ཕྱོགས་ཀྱི་བརྡ་ལན་སྤྲད་མེད་པར་མ་ཟད། དེ་ལས་ལྡོག་སྟེ། སྤྱི་ལོ་༡༩༠༠ ལོའི་ཟླ་༡ ནང་" དབྱི་ཧོ་ཐོན་" ལ་གཞུང་འབྲེལ་རྒྱབ་རོགས་བྱེད་དགོས་པའི་བཀའ་རྒྱ་བཏང་སྟེ། ས་གནས་འགའ་ཤས་སུ་ཚོགས་པ་དེར་དམག་ཕོགས་རྒྱགས་སྤྲོད་དང༌། གཞུང་གི་དམག་དཔུང་སྐོར་ཞིག་དེའི་ནང་འཛུལ་དུ་བཅུག་པས། དྲག་ཟིང་གི་གཞི་རྒྱ་སྔར་བས་ཇེ་ཆེར་ཕྱིན་ཏེ། པེ་ཅིན་དུ་ས་ཁག་སོ་སོ་ནས་ཡོང་བའི་ཚོགས་པ་དེའི་མི་སྣ་འབུམ་གཅིག་ལྷག་འཛོམས། ཕྱི་འབྲེལ་གྱི་གྲོས་མོལ་ལ་ཕན་འབྲས་མ་ཐོན་པ་དང༌། དྲག་ཟིང་གི་རྣམ་པ་ཉིན་རེ་བཞིན་ཇེ་ཐུར་འགྲོ་བཞིན་ཡོད་པར་བརྟེན། ཉི་ཧོང་དང་ཨུ་རུ་སི། དབྱིན་ལནྜ། ཧྥ་རན་སི། འཇར་མན། ཨ་རི། དབྱི་ཊ་ལི། རྒྱལ་པོ་གཅིག་གི་དབང་བསྒྱུར་འོག་ཡོད་པའི་ཨོ་སི་ཊོ་ལི་ཡ་དང་ཧང་གྷ་རི་མནའ་འབྲེལ་(Austro-Hungarian Empire) བཅས་རྒྱལ་ཁབ་བརྒྱད་མཉམ་འབྲེལ་བྱས་པའི་དམག་དཔུང་གིས་གཞུང་ཚབ་ཁང་སྲུང་སྐྱོབ་ཀྱི་མིང་ཐོག་ནས་རྒྱ་ནག་ཏུ་དཔུང་འཇུག་བྱས་ཤིང༌། ཟླ་༦ ཚེས་༢༡ ཉིན། མན་ཇུ་གཞུང་གིས་ཀྱང་དམག་འཐབ་ཀྱི་ཁྱབ་བསྒྲགས་དང་མཉམ་དུ། ཕྱི་རྒྱལ་བ་ཕོ་གསོད་མཁན་ལ་དངུལ་སྲང་ལྔ་བཅུ་དང༌། ཕྱི་རྒྱལ་བ་མོ་གསོད་མཁན་ལ་དངུལ་སྲང་བཞི་བཅུ། ཕྱི་རྒྱལ་བའི་ཕྲུ་གུ་གསོད་མཁན་ལ་དངུལ་སྲང་སུམ་ཅུ་གཟིགས་གསོལ་སྤྲོད་རྒྱུའི་ཐ་ཚིག་བཀྲམ། མཉམ་འབྲེལ་དམག་གིས་ཟླ་༧ ཚེས་༡༤ ཉིན་ཐེན་ཅིན་བཟུང་བ་དང༌། ཟླ་༨ ཚེས་༡༦ ཉིན་པེ་ཅིན་བཟུང༌། རྒྱལ་མོ་ཚི་ཞི་དང་ཕོ་བྲང་གི་སྐུ་འཁོར་རྣམས་ཞི་ཨན་དུ་བྲོས། སྤྱི་ལོ་༡༩༠༡ ལོའི་ཟླ་༩ ཚེས་༧ ཉིན། བཙན་ཤེད་ཀྱིས་མན་ཇུ་གཞུང་གིས་དངུལ་སྲང་དུང་ཕྱུར་༤་༥ གུན་གསབ་སྤྲོད་དགོས་པའི་" ལྕགས་གླང་ཆིངས་ཡིག་" བཞག ལོ་དེ་ནས་བཟུང༌། སུན་ཀྲུང་ཧྲན་གྱིས་མགོ་འཁྲིད་པའི་གསར་བརྗེ་ཚོགས་པས་གོ་མིང་ཏང༌།གྱེན་ལངས་ཀྱི་ལས་འགུལ་གཅིག་རྗེས་གཉིས་མཐུད་དུ་སྤེལ་བ་དང༌། གྱེན་ལངས་ཕམ་ཉེས་ཐེངས་བཅུ་བྱུང་བའི་རྗེས་ཀྱི་སྤྱི་ལོ་༡༩༡༢ ཟླ་༡ ནང༌། ཀྲུང་ཧྭ་མི་སེར་རྒྱལ་ཁབ་དངོས་སུ་བཙུགས། སུན་ཀྲུང་ཧྲན་གྱིས་གོང་མ་ཁྲི་ལས་འབབ་དགོས་པའི་ཆ་རྐྱེན་འོག འཕྲལ་སེལ་སྲིད་འཛིན་གྱི་གོ་གནས་དགོངས་ཞུ་གནང༌། ཟླ་༢ ཚེས་༡༢ ཉིན། མན་ཇུ་རྒྱལ་རབས་མཇུག་བསྒྲིལ་བའི་བསྒྲགས་གཏམ་སྤེལ། དེ་མ་ཐག་མན་ཇུའི་ཁོངས་སུ་ཞིང་ཆེན་༢༢ ཡོད་པའི་ཁྲོད་ནས་༡༧ ཙམ་རང་བཙན་ཡིན་པའི་ཁྱབ་བསྒྲགས་བྱས། མན་ཇུའི་བཀའ་བློན་ཁྲི་བ་ཡོན་ཧྲི་ཁེ་སྲིད་འཛིན་དུ་བསྐོས་རྗེས་གོང་མའི་ལམ་ལུགས་བསྐྱར་གསོའི་ཐབས་ཤེས་སྣེ་མང་སྤྱད་པར། སུང་ཀྲུང་ཧྲན་གྱིས་ངོ་རྒོལ་ལས་འགུལ་མཚམས་མ་ཆད་པར་སྤེལ། ༡༩༡༦ ལོར། ཡོན་ཧྲི་ཁེ་གོང་མའི་ཁྲི་ལ་འཁོད་ནས་ཉིན་གྲངས་༨༣ རྗེས་འདས་གྲོངས་སུ་གྱུར། དེ་ནས་བཟུང་མི་སེར་རྒྱལ་ཁབ་དེ་ཡོན་ཧྲི་ཁེ་ཡི་ཕྱོགས་གཏོགས་པེ་ཡང་དམག་ཤེད་ཅན་གྱིས་དབུས་གཞུང་སྟངས་འཛིན་དང༌། ས་གནས་སྲིད་གཞུང་ཁག་དམག་ཤེད་ཅན་གཞན་ཚོས་བཅད་བགོས་ཀྱི་དུས་རིམ་དུ་སླེབས། སུང་ཀྲུང་ཧྲན་གྱིས་ལྷོ་རྒྱུད་ཀྱི་དམག་ཤེད་ཅན་ལ་བརྟེན་ནས་ཀོང་ཀྲོའུ་རུ་དྲག་དམག་གི་སྲིད་གཞུང་ཐེངས་གཉིས་ཙམ་བཙུགས་པ་དང༌། བུས་གཞུང་འཛིན་ཐབས་ལན་མང་བྱས་ཀྱང་དོན་སྨིན་མ་བྱུང༌། ཡོ་འཁྱོམ་གྱི་དུས་སྐབས་དེ་དག་ཏུ། ཕྱི་རྒྱལ་ལ་སློབ་གཉེར་དུ་བསྐྱོད་མྱོང་མཁན་ཁྲིན་ཏུའུ་ཞིའུ་དང༌། ལི་ཏ་ཀྲའོ། ཧུའུ་ཧྲི། ལུའུ་ཞུན་སོགས་རྒྱ་རིགས་ཤེས་ཡོན་ཅན་སྐོར་ཞིག་གིས་སྣེ་འཁྲིད་དེ། ཚགས་དེབ་ཁག་ཏུ་རྒྱ་ནག་གི་སྲོལ་རྒྱུན་རིག་གཞུང་ལ་སྐྱོན་བརྗོད་དང༌། དམངས་གཙོ་དང་ཚན་རིག་དར་སྤེལ་གཏོང་དགོས་པའི་སྐུལ་སློང༌། རྒྱ་ནག་གི་གནའ་བོའི་ཡི་གེ་དེ་ཁ་སྐད་དུ་བསྒྱུར་རྒྱུའི་ནང་དོན་གཙོ་བོར་བྱེད་པའི་རིག་གནས་གསར་བའི་ལས་འགུལ་དང༌། དེ་བཞིན་འཛམ་གླིང་དམག་ཆེན་དང་པོ་མཇུག་བསྒྲིལ་རྗེས། གཡུལ་འཁྲུག་གི་ཁེ་གྱོང་བགོ་འགྲེམས་བྱེད་སྐབས། དེ་སྔ་འཇར་མན་གཞུང་ལ་ཡོད་པའི་རྒྱ་ནག་ཧྲན་ཏུང་གི་ཁེ་ཕན་ཁག་ཉི་ཧོང་ལ་རྩིས་སྤྲོད་བྱས་པས། པེ་ཅིང་དུ་སློབ་མ་གཙོ་བོར་གྱུར་པའི་མང་ཚོགས་ཀྱིས་མན་ཇུ་གཞུང་ལ་ངོ་རྒོལ་མཚོན་པའི་ཁྲོམ་སྐོར་སྐད་འབོད་དང༌། ལས་ཀ་དང་སློབ་ཁྲིད་མཚམས་འཇོག་སོགས་" བཙན་རྒྱལ་རིང་ལུགས་ལ་ངོ་རྒོལ་དང་བཀས་བཀོད་རྒྱུད་འཛིན་ལ་ངོ་རྒོལ་" བྱེད་པའི་" ལྔ་བཞི་ལས་འགུལ་" གྱི་ཤུགས་རྐྱེན་རྒྱ་ནག་ཧྲིལ་པོར་ཁྱབ་འཕེལ་བྱུང་སྟེ། ཤེས་ཡོན་ཅན་ཚོས་རྒྱ་ནག་རྒྱལ་ཁབ་དཀའ་ཉེན་ལས་སྐྱོབ་ཐབས་ལ་བསམ་གཞིགས་བགྲོ་གླེང་རྒྱ་ཆེར་བྱས། ཁྲིན་ཏུའུ་ཞིའུ་དང་ལི་ཏ་ཀྲའོ་སོགས་མཁས་པ་སྐོར་ཞིག་གིས་རྒྱ་ནག་རྗེས་ལུས་དང་དབུལ་ཕོངས་ལས་སྐྱོབ་བྱེད་ནི་གུང་ཁྲན་རིང་ལུགས་ཁོ་ན་ཉིད་ཡིན་པའི་དྲིལ་བསྒྲགས་བྱས་པ་དང༌། ས་གནས་སོ་སོར་གུང་ཁྲན་རིང་ལུགས་ལ་ཞིབ་འཇུག་བྱེད་པའི་ཚོགས་ཆུང་ཡང་མང་དུ་དར། དམར་ཤོག་ཚོགས་པ་གསར་འཛུགས། (རྒྱ་ནག་དམར་ཤོག་གསར་འཛུགས་བྱེད་མཁན་གྱི་མི་སྣ།) སྤྱི་ལོ་༡༩༢༠ ལོའི་ཟླ་༤ ནང༌། རྒྱལ་སྤྱིའི་གུང་ཁྲན་སྒྲིག་འཛུགས་ཀྱིས་ཝེཀ་ཊོ་རེཡ། ཝོའི་ཏིན་སི་ཀེ་Victoria Voitinsky རྒྱ་ནག་ཏུ་དམར་ཤོག་ཚོགས་པ་འཛུགས་རྒྱུར་ཆེད་གཏོང་བྱས། དེས་པེ་ཅིན་དུ་ལི་ཏ་ཀྲའོ་དང༌། ཧྲང་ཧེ་རུ་ཁྲིན་ཏུའུ་ཞིའུ་གཉིས་ལ་འབྲེལ་གཏུགས་ཀྱིས། ཟླ་༨ ནང་ཧྲང་ཧེ་གྲོང་ཁྱེར་དུ་མི་བདུན་ལས་གྲུབ་པའི་" ཀྲུང་གོ་གུང་ཁྲན་ཏང་" རྒྱ་ནག་དམར་ཤོག་ཚོགས་པ།བཙུགས། ཁྲིན་ཏུའུ་ཞིའུ་ཚོགས་གཙོར་བདམས། ཉི་ཧོང་གི་གྲོང་ཁྱེར་ཊོག་ཀྱོ་དང་ཧྥ་རན་སིའི་གྲོང་ཁྱེར་ཕ་རེ་སི། རྒྱ་ནག་གི་གྲོང་ཁྱེར་ཁག་དུ་" མཱར " ་ཡན་ལག་སྒྲིག་འཛུགས་བཙུགས། སྤྱི་ལོ་༡༩༢༡ ཟླ་༧ ཚེས་༢༣ ཉིན། རྒྱལ་སྤྱིའི་གུང་ཁྲན་སྒྲིག་འཛུགས་ཀྱི་མཐུན་འགྱུར་འོག ཚོགས་མི་༥༧ ལས་གྲུབ་པའི་རྒྱ་ནག་དམར་ཤོག་ཚོགས་པའི་རྒྱལ་ཡོངས་ཚོགས་ཆེན་ཐེངས་དང་པོ་ཧྲང་ཧེ་རུ་ཚོགས། རྒྱ་ནག་གཞུང་འབྲེལ་གྱིས་ངོས་ལེན་ཡོད་པ་འདི་རང་ཡིན་ལ། ཚོགས་འདུ་སྔ་མ་དེར་" ཧྲང་ཧེ་གུང་ཁྲན་རིང་ལུགས་ཚོགས་ཆུང་" ཞེས་འབོད། སྤྱི་ལོ་༡༩༢༧ ཟླ་༧ ནང་འཚོགས་པའི་རྒྱལ་ཡོངས་ཚོགས་ཆེན་ཐེངས་གཉིས་པའི་སྟེང༌། རྒྱ་ནག་དམར་ཤོག་ཚོགས་པ་རྒྱལ་སྤྱིའི་གུང་ཁྲན་སྒྲིག་འཛུགས་སུ་འཛུལ་ཞུགས་དང༌། སུའུ་ལན་གྱི་ལམ་སྟོན་ངོས་ལེན་བྱ་རྒྱུའི་གྲོས་ཆོད་བཞག རྒྱ་ནག་གི་དམར་ཤོག་ཚོགས་པར་བཏང་འཛིན་ཡོང་ཆེད། སྤྱི་ལོ་༡༩༢༢ ནས་༡༩༢༧ ལོ་བར། སུའུ་ལན་དབུས་དམར་ཤོག་ཚོགས་པས་རྒྱ་ནག་གསར་བརྗེའི་སྐོར་ལ་ཚོགས་འདུ་ཐེངས་༡༢༢ ཚོགས་པ་དང༌། གྲོས་ཆོད་༧༣༨ ཙམ་བཞག་ཡོད། གོ་གུང་མཉམ་འབྲེལ་ཐེངས་དང་པོ། ༡༩༢༣ ལོའི་ལོ་སྟོད་དུ། གོ་མིན་ཏང་འདི་" ལེ་ཉིན་ནང་བཞིན་གྱི་སྲིད་དོན་ཚོགས་པ་" ཞིག་འཛུགས་རྒྱུར་བློ་མོས་ཡོད་མཁན་གྱི་སུང་ཀྲུང་ཧྲན་གྱིས་སུའུ་ལན་སྐུ་ཚབ་མཉམ་ཧྲང་ཧེ་རུ་འཛོམས་ཏེ། རྒྱ་ནག་དམར་ཤོག་ཚོགས་པ་དང་མཉམ་འབྲེལ་བྱེད་ཕྱོགས་སྐོར་གྲོས་བསྡུར་བྱས་པ་དང༌། གུང་ཁྲན་ཏང་ལ་མཐུན་གཤིབ་བྱེད་ཕྱོགས་ཀྱི་བསྒྲགས་གཏམ་སྤེལ། རྒྱལ་སྤྱིའི་གུང་ཁྲན་གྱིས་སློབ་སྟོན་པ་ཆེད་གཏོང་གིས། སུའུ་ལན་ནང་བཞིན་གོ་མིན་ཏང་བཅོས་སྒྲིག་བྱེད་ཕྱོགས་གྲོས་བསྡུར་བྱས། ༡༩༢༤ ལོར་སུན་ཀྲུང་ཧྲན་གྱིས་གོ་མིན་ཏང་གི་རྒྱལ་ཡོངས་ཚོགས་ཆེན་ཐེངས་དང་པོའི་སྟེང་སུའུ་ལན་དང་མཉམ་འབྲེལ་བྱས་ཏེ། གུང་ཁྲན་ཏང་ལ་གུ་བཤངས་བྱ་རྒྱུའི་སྲིད་ཇུས་བཏོན་པ་དང༌། གུང་ཁྲན་ཏང་གི་ཚོགས་མི་རྣམས་སྒེར་གྱི་མིང་ཐོག་ནས་གོ་མིན་ཏང་ནང་འཛུལ་ཞུགས་བྱེད་དུ་བཅུག ཚོགས་ཐོག་ཏུ་ལི་ཏ་ཀྲའོ་དང་མའོ་ཙེ་ཏུང་སོགས་དམར་ཤོག་ཚོགས་མི་བཅུ་ཙམ་གོ་མིན་ཏང་དབུས་རྒྱུན་ལས་ལྷན་ཚོགས་སུ་འདེམས་ཐོན་བྱུང་བ་དང༌། བློན་ཆེན་གྱི་གོ་གནས་ཀྱང་དུ་མ་ཞིག་སྤྲད། ༡༩༢༥ ལོའི་དཔྱིད་ཀར། སུང་ཀྲུང་ཧྲན་པེ་ཅིན་དུ་འདས། ༡༩༢༦ ལོར། གོ་མིན་ཏང་ནང་ཁུལ་དུ་ཆབ་སྲིད་ལངས་ཕྱོགས་ཐད་རྩོད་གླེང་གིས་དུམ་བུ་གཉིས་སུ་གྱེས་པ་དང༌། ཅང་ཅེ་ཧྲི་ཡིས་གོ་མིན་ཏང་གི་དམག་སྤྱིའི་གོ་གནས་བཟུང་སྟེ། འབྲི་ཆུ་བྱང་རྒྱུད་ཀྱི་དམག་ཤེད་ཅན་འདུལ་འཇོམས་ཀྱི་དམག་འཁྲུག་བསླངས་པས་སྒེར་གྱི་གྲགས་པ་རྒྱས། གོ་མིན་ཏང་གི་ནང་ཁུལ་དུ་གུང་ཁྲན་ཏང་གིས་ལྐོག་ཇུས་གཤོམ་གྱི་ཡོད་ལུགས་ཀྱི་རྩོད་གླེང་བྱུང་བ་དང༌། དམར་ཤོག་ཚོགས་པས་ཧུའུ་ནན་སོགས་སུ་ས་ཞིང་བཅོས་བསྒྱུར་གྱིས་ཞིང་བདག་ལ་འཐབ་རྩོད་དང་ཁྲག་སྦྱོར་གྱི་དོན་རྐྱེན་བསླངས་པར།གོ་མིན་ཏང་གི་ས་གནས་ལས་བྱེད་ཚོས་བཟོད་སྒོམ་བྱེད་ཐབས་མེད་སྟབས། དམར་ཤོག་ཚོགས་མི་དང་འབྲེལ་ཡོད་ཆིག་སྟོང་ཙམ་བསད། ༡༩༢༧ ལོར་ཧྲང་ཧེ་དང་ཝུའུ་ཧན་སོགས་ནས་ཀྱང་དམར་ཤོག་ཚོགས་མི་གཙང་སེལ་གྱི་བྱེད་སྒོ་སྤེལ་བས ། གོ་གུང་མཉམ་འབྲེལ་གྱི་རྨང་གཞི་ཐོར་ཞིག་ཏུ་སོང༌། ཟླ་༧ ཚེས་༡༣ ཉིན། གུང་ཁྲན་ཏང་གིས་ཏང་ཡོན་རྣམས་གོ་མིན་ཏང་ལས་ཕྱིར་འཐེན་བྱེད་དགོས་པའི་གསལ་བསྒྲགས་སྤེལ་བ་དང༌། གོ་མིན་ཏང་གིས་ཀྱང་ཟླ་༧ ཚེས་༡༥ ཉིན་གོ་མིན་ཏང་གི་དམག་དཔུང་ནང་ལས་གནས་བཀོད་སྒྲིག་བྱས་ཡོད་པའི་གུང་ཁྲན་ཏང་ཡོན་ཚོས་དམར་ཤོག་ནས་རྩ་དགོངས་ཞུ་དགོས་པའི་གསལ་བསྒྲགས་སྤེལ། གོ་གུང་མཉམ་འབྲེལ་དང་པོ་དེ་མཇུག་བསྒྲིལ། ༡༩༢༨ ལོར་ཀྲོའུ་ཨིན་ལེ་སོགས་ཀྱིས་མགོ་འཁྲིད་པའི་ཀྲུང་གོ་བཟོ་ཞིང་དམར་དམག་གིས་ནན་ཁྲང་ནས་དྲག་པོས་གྱེན་ལངས་བྱས་པ་དེར་རྒྱལ་ཁ་ཐོབ་་མེད་ཀྱང༌། དམར་ཤོག་ཚོགས་པར་ཐོག་དང་པོར་རང་ཉིད་ཀྱི་དམག་དཔུང་ཡོད་པར་གྱུར། རྒྱ་ནག་གི་དམག་བཙུགས་དུས་ཆེན་ཟླ་༨ ཚེས་༡ ལ་ཆ་འཛིན་བྱེད་པའང་རྒྱུ་མཚན་འདིས་ཡིན། ཟླ་༨ ཚེས་༧ ཉིན། རྒྱ་ནག་དབུས་དམར་ཤོག་ཚོགས་པས་རྒྱལ་སྤྱིའི་གུང་ཁྲན་གྱི་བཀོད་བྱུས་འོག་ཧན་ཁོའུ་རུ་ཛ་དྲག་ཚོགས་ཆེན་ཞིག་བསྐངས་ཏེ། ས་ཞིང་བཅོས་བསྒྱུར་དང༌། དྲག་ཤུགས་ལ་བརྟེན་ནས་སྲིད་དབང་འཕྲོག་ལེན་བྱེད་རྒྱུའི་སྲིད་ཇུས་གཏན་འབེབས་བྱས། ཚེས་༨ ནས་བཟུང་གོ་མིན་ཏང་གིས་གུང་ཁྲན་ཏང་ཡོན་འཛིན་བཟུང་ཁྲིམས་གཅོད་བྱེད་མགོ་ཚུགས་པ་དང༌། ཚེས་༡༤ ཉིན་ཅང་ཅེ་ཧྲི་ཕྱི་ནང་གི་གནོན་ཤུགས་འོག་སྲིད་སྟེགས་ལས་བབས། ཟླ་༩ ནང༌། མའོ་ཙེ་ཏུང་གིས་ཧུའུ་ནན་དང་ཅང་ཞི་རུ་སྟོན་བསྡུའི་འོས་ལངས་སྐུལ་སློང་བྱས་པ་དང༌། ཟླ་༡༢ ནང་ཡེ་ཐིན་སོགས་ཀྱིས་ཀོང་ཀྲོའུ་རུ་དྲག་པོའི་གྱེན་ལངས་བྱས། དེ་བཞིན་༡༩༣༡ ལོའི་ཟླ་༡༡ ནང༌། ཅང་ཞི་རོས་ཅིན་དུ་དམར་ཤོག་ཚོགས་པའི་ས་གནས་སྲིད་གཞུང་ཐོག་མ་ཀྲུང་ཧྭ་སོ་ཝེཊ་Soviet སྤྱི་མཐུན་རྒྱལ་ཁབ་ཅེས་པའང་བཙུགས། ༡༩༣༠ ལོའི་༡༢ ནས་༡༩༣༣ ཟླ་༡༠ ཟླ་༡༠ བར། གོ་མིན་ཏང་གིས་སྔ་རྗེས་སུ་དམར་ཤོག་ཚོགས་པའི་རྟེན་གཞིར་བསྐོར་བཅོམ་ཐེངས་ལྔ་བྱས་ཤིང༌། དམར་དམག་གིས་བསྐོར་བཅོམ་ཐོག་མ་བཞིར་འགོག་རྒོལ་བྱས་པ་དང༌། ཐེངས་ལྔ་བའི་སྐབས་བཀོད་འདོམས་ཏག་ཏག་མ་བྱུང་བར་ཕམ་ཉེས་སུ་ཕྱིན་ཏེ་བྲོས་བྱོལ་མི་བྱེད་ཀ་མེད་བྱུང༌། ༡༩༣༤ ལོའི་ཟླ་༡༠ ནས་བཟུང༌། དམར་དམག་རྣམས་" ལེ་དབར་ཉིས་ཁྲི་ལྔ་སྟོང་གི་རྒྱང་བསྐྱོད་" བྱེད་མགོ་ཚུགས། ༡༩༣༥ ལོའི་ཙུན་དབྱི་ཚོགས་འདུའི་སྟེང༌། མའོ་ཙེ་ཏུང་ལ་དམར་ཤོག་གི་དབང་ཆ་ཐོབ། དམར་དམག་རྣམས་ཅང་ཞི་དང་ཀོས་ཀྲོའུ། སི་ཁྲོན། མདོ་ཁམས་གཉིས་ཀྱི་ས་ཐོག་ཏུ་སླེབས་ཏེ་འཕྲོག་བཅོམ་གྱི་སྤྱོད་ངན་ཚབས་ཆེ་བརྩམས་ཡོད་ཚུལ་མའོ་ཙེ་ཏུང་གིས་ཨ་རིའི་གསར་འགོད་པ་སི་ནོ་ལ་ཁས་ལེན་བྱས་ཡོད། ཀན་སུའུ། ཧྲའན་ཞི་བཅས་བརྒྱུད་དེ། མཐར་ཧྲའན་ཞི་བྱང་རྒྱུད་དུ་ལིའུ་ཀྲི་ཏན་གྱི་དམག་དཔུང་དང་བསྡོངས་ཏེ། ཧྲའན་ཀན་ཉིན་རྟེན་གཞི་བཙུགས་པ་དང༌། རྒྱང་བསྐྱོད་ཀྱི་མཐའ་འབྲས་སུ་དམར་དམག་བརྒྱད་ཁྲི་དྲུག་སྟོང་ལྷག་ཙམ་ནས་ཁྲི་གཅིག་ཡས་མས་ལས་ལྷག་མེད། དེ་ལྟར་གོ་གུང་མཉམ་འབྲེལ་ཐེངས་དང་པོ་ནི་དམར་ཤོག་ཚོགས་པ་རྦད་དེ་ཕམ་ཉེས་སུ་ཕྱིན་ཏེ་མཇུག་བསྒྲིལ། རི་འགོག་དམག་འཁྲུག་དང་གོ་གུང་མཉམ་འབྲེལ་གཉིས་པ། སྤྱི་ལོ་༡༩༣༡ ཟླ་༩ ནང༌། ཉི་ཧོང་རྒྱ་ནག་གིས་ཉི་ཧོང་ལ་རི་པིན་ཟེར།གིས་རྒྱ་ནག་ཤར་བྱང་གི་ས་ཆ་བཙན་བཟུང་བྱས། ༡༩༣༦ ལོ་མཇུག་ཏུ། གོ་གུང་གཉིས་མཉམ་འབྲེལ་གྱིས་ཉི་ཧོང་འགོག་རྒྱུར་གྲོས་མཐུན་བྱུང༌། སྤྱི་ལོ་༡༩༣༧ ཟླ་༧ ཚེས་༧ ཉིན། ཉི་ཧོང་དང་རྒྱ་ནག་དབར་ཕྱོགས་ཡོངས་ནས་དམག་འཐབ་མགོ་ཚུགས། གོ་གུང་མཉམ་འབྲེལ་གྱི་ལས་རིམ་ཐོག་མར། ཡན་ཨན་དུ་ཡོད་པའི་དམར་ཤོག་ཚོགས་པའི་སྲིད་གཞུང་དེ་གོ་མིན་ཏང་སྲིད་གཞུང་གི་ཐད་གཏོགས་ཡན་ལག་ལས་ཁུངས་སུ་བསྒྱུར་བ་དང༌། དམར་དམག་ཁྲི་བརྒྱད་ཙམ་ཡོད་པ་དེ་གོ་མིན་ཏང་གི་དམག་སྡེ་ཨང་བརྒྱད་པར་པ་ལུའུ་ཅུན།མིང་བསྒྱུར་བྱས། རྒྱང་བསྐྱོད་རྗེས་རང་སར་འཇབ་དམག་རྒྱག་མཁན་གྱི་འཇབ་དམག་རུ་ཁག་བརྒྱད་སྟོང་ཙམ་ཡོད་པ་དེ་དག་" གོ་མིན་གསར་བརྗེ་དམག་དཔུང་སྐམ་དམག་གསར་བཙུགས་ཅུན་ཤོག་བཞི་བ་" ཞིན་སི་ཅུན།ཞེས་པར་བཅོས་སྒྲིག་བྱས། སྤྱི་ལོ་༡༩༣༧ ཟླ་༨ ནང་ཧྲའན་ཞི་ལོ་ཁྲོན་དུ་དམར་ཤོག་ཚོགས་པས་ཉི་ཧོང་ལ་འགོག་རྒོལ་གྱི་འཐབ་ཇུས་གཏན་འབེབས་བྱེད་པའི་ཚོགས་འདུའི་སྟེང༌། མའོ་ཙེ་ཏུང་གིས་དམར་དམག་གི་གཞི་རྩའི་ལས་འགན་ནི། རྟེན་གཞི་གསར་འཛུགས་དང༌། མཐུན་གྲོགས་དམག་གི་གཡུལ་འཐབ་ལ་མཉམ་རུབ་བྱས་ཏེ། དམར་དམག་ཉར་གསོག་དང་རྒྱ་བསྐྱེད་བྱ་རྒྱུ་ཞེས་དང༌། དམར་ཤོག་ཚོགས་པ་འདིས་ཆབ་སྲིད་དང་སྒྲིག་འཛུགས་སྟེང་རང་ཚུགས་བཟུང་སྟེ། གོ་མིན་ཏང་ལ་ཚད་མཐོ་བའི་དོགས་ཟོན་བྱེད་དགོས་པའི་རྩ་དོན་གསར་འདོན་བྱས་ཡོད། ཅང་ཅེ་ཧྲི་ཡིས་མགོ་འཁྲིད་པའི་ལོ་བརྒྱད་ཀྱི་" རི་འགོག་དམག་འཁྲུག་" ཁྲོད། གཡུལ་འཐབ་ཆེ་བ་༢༢ དང༌། ཆུང་བ་སྟོང་ཕྲག་དུ་མ་བྱུང་ཡོད་པ་དང༌། ཉི་ཧོང་འགོག་རྒོལ་གྱི་དུས་རིམ་ནང༌། གོ་གུང་དབར་མཉམ་འབྲེལ་ཡིན་བཞིན་དུ་ནང་འཁྲུག་ཀྱང་ཐེངས་དུ་མར་བྱུང་ཡོད། དེ་དག་ལས་སྐད་གྲགས་ཆེ་ཤོས་ནི་༡༩༤༡ ལོར་བྱུང་བའི་ཝན་ནན་དུས་འགྱུར་ཡིན། ཞིན་སི་ཅུན་དང་གོ་མིན་ཏང་གི་དམག་དཔུང་གཉིས་ཅང་སུའུ་ལྷོ་རྒྱུད་ནས་འབྲི་ཆུའི་བྱང་ཕྱོགས་སུ་བསྐྱོད་སྐབས། དམག་དཔུང་གི་བཀའ་རྒྱ་ཁས་བླངས་མིན་གྱི་རྩོད་གཞི་ཇེ་ཆེར་སོང་སྟེ། གོ་མིན་ཏང་གིས་ཞིན་སི་ཅུན་དམག་དཔུང་དགུ་སྟོང་ལས་བདུན་སྟོང་ཙམ་གཏོར་ཕམ་བཏང་ཡོད། སྤྱི་ལོ་༡༩༤༥ ཟླ་༨ ཚེས་༦ ཉིན། ཨ་རིས་ཉི་ཧོང་གི་ཧི་རོ་ཤི་མར་རྡུལ་ཕྲན་མཚོན་ཆ་མ་རྡུལ་འབར་མདེལ།དང་པོ་གཡུག་སྟེ། ཉི་ཧོང་ཕམ་ཉེས་སུ་འགྲོ་རྒྱུར་གཏན་འཁེལ་བ་དང༌། ཚེས་༨ ཉིན་སུའུ་ལན་གྱིས་ཀྱང་ཉི་ཧོང་ལ་དམག་འཁྲུག་གི་ཁྱབ་བསྒྲགས་བྱས་ཤིང༌། རྒྱ་ནག་གི་ཤར་བྱང་ས་ཐོག་ཏུ་སླེབས། ཚེས་༡༥ ཉིན་ཉི་ཧོང་གིས་ཆ་རྐྱེན་གང་ཡང་མེད་པའི་སྒོ་ནས་མགོ་བཏགས་ཞུས། འཛམ་གླིང་དམག་ཆེན་གཉིས་པ་མཇུག་བསྒྲིལ། གོ་མིན་ཏང་རྒྱལ་ཁ་ཐོབ་མཁན་མཐུན་གྲོགས་རྒྱལ་ཁབ་ཀྱི་ཁོངས་སུ་ཚུད་དེ། ཉི་ཧོང་གི་ལག་ནས་ཐའེ་ཝན་གྱི་བདག་དབང་རྩིས་ལེན་བྱས། ཅང་ཅེ་ཧྲི་ཡིས་མའོ་ཙེ་ཏུང་དང་མཉམ་དུ་སྔ་རྗེས་སུ་གྲོས་ཆིངས་གཉིས་ཙམ་བཞག་ཀྱང༌། གོ་གུང་གཉིས་ཀས་ཉི་ཧོང་གི་ལག་ནས་ཐོབ་པའི་ས་གནས་ཁག་ཏུ་སྲིད་གཞུང་འཛུགས་ཕྱོགས་ལག་གང་སྔ་བརྩད་དེ་ནང་འཁྲུག་གཞི་རྒྱ་ཆེ་བ་བྱུང༌། ཨ་རིའི་རྒྱལ་དོན་དྲུང་ཆེ་ཇོར་ཇི། ཀཊ་ལེཊ། མར་ཤལ་George Catlett Marshall གྱི་བར་འདུམ་འོག མཉམ་འབྲེལ་གྱི་སྲིད་གཞུང་འཛུགས་རྒྱུར་ནང་མོལ་མོས་མཐུན་བྱུང་ཡང༌། དངོས་སུ་དབང་ཆ་བགོ་འགྲེམས་བྱེད་པའི་རྒྱལ་ཡོངས་ཚོགས་ཆེན་བསྡུ་སྐོང་བྱེད་ཕྱོགས་ཐད་གོ་མིན་ཏང་གིས་རང་ཤེད་བཙོང་ལུགས་རྩོད་གླེང་བྱུང་སྟེ། མཉམ་འབྲེལ་གྱི་འཆར་སྣང་དེ་སྐད་ཅིག་གི་རིང་ལ་ཡལ་བརླགས་སུ་ཕྱིན། ༡༩༤༦ ལོའི་ཟླ་༦ ནང༌། གོ་མིན་ཏང་གིས་དམར་ཤོག་ཚོགས་པའི་རྟེན་གཞིར་གློ་བུར་དུ་འཇབ་རྒོལ་བྱས་ཤིང༌། ཕྱོགས་གཉིས་ནས་དོན་རྐྱེན་སློང་མཁན་སུ་ཡིན་ཁག་དཀྲི་བྱེད་ཞོར་དུ་གོ་གུང་གཉིས་ནང་འཁྲུག་གི་མགོ་ཚུགས། ཨ་རིས་གོ་མིན་ཏང་ལ་དམག་དོན་གྱི་རོགས་རམ་མཚམས་འཇོག་བྱས་པས། གོ་མིན་ཏང་ཉམས་རྒུད་ཀྱི་ཐུར་ལམ་དུ་དེད། ལོ་མཇུག་ཏུ་གོ་མིན་ཏང་གིས་མགོ་འཁྲིད་པའི་སྲིད་དོན་ཚོགས་པ་ཁག་ཅིག་གིས་ཁྲིམས་བཟོའི་ཚོགས་ཆེན་བསྐངས་ཏེ། རྒྱ་ནག་མི་སེར་རྒྱལ་ཁབ་ཀྱི་རྩ་ཁྲིམས་གཏན་འབེབས་དང༌། སྲིད་འཛིན་འོས་འདེམས་བྱས་པར། གུང་ཁྲན་ཏང་གིས་མཐའ་གཅིག་ཏུ་ངོ་རྒོལ་བྱས་པས། གོ་གུང་གཉིས་རྦད་དེ་དགྲ་ཟླར་གྱུར། རྒྱལ་ཡོངས་སུ་ནང་འཁྲུག་གི་རྐྱེན་པས་དངུལ་ལོར་འགྲེམས་ཐལ་ཤོར་བ་དང༌། དཔལ་འབྱོར་དང་དངུལ་ལོར་གྱི་སྒྲིག་སྲོལ་རྨང་ནས་འཇིག་ལ་ཉེ་བའི་གནས་སྟངས་ལ་གཞིགས་ཏེ། སྤྱི་ལོ་༡༩༤༧ ཟླ་༧ ནས་བཟུང༌། གུང་ཁྲན་ཏང་གིས་སློབ་མའི་རྔམ་སྟོན་ཁྲོམ་སྐོར་ལས་འགུལ་ལ་སྐུལ་སློང་དང༌། མི་སེམས་འགུག་ཐབས་ཀྱི་དྲིལ་བསྒྲགས། སོ་མྱུལ་འབོར་ཆེན་བཏང་ནས་དམག་དོན་གསང་གནས་ལོན་ཐབས། གྲོང་གསེབ་ཀྱིས་གྲོང་ཁྱེར་བསྐོར་བསྐྱིལ་སོགས་ཀྱི་འཐབ་ཇུས་སྤྱད་དེ་གོ་མིན་ཏང་ལ་ཕྱོགས་ཡོངས་ནས་ཕར་རྒོལ་བྱེད་མགོ་བརྩམས། ༡༩༤༨ ལའི་ཟླ་༡༠ ཚེས་༡༠ ཉིན། གུང་ཁྲན་ཏང་གིས་ཀྲུང་གོ་མི་དམངས་བཅིངས་འགྲོལ་དམག་གི་མིང་ཐོག་ནས། " ཅང་ཅེ་ཧྲི་ཕམ་པར་རྒྱོབས། རྒྱལ་ཡོངས་བཅིངས་འགྲོལ་གཏོང་" ཞེས་སོགས་ཀྱི་འབོད་ཚིག་བསྒྲགས། ཅང་མ་འགོར་བར། བཅིངས་འགྲོལ་དམག་གིས་རྒྱལ་ཕམ་ཐག་གཅོད་ཀྱི་གཡུལ་བཤམས། སྤྱི་ལོ་༡༩༤༨ ཟླ་༩ ཚེས་༡༢ ནས་ཟླ་༡༡ ཚེས་༢ བར། ལིན་པེའོ་ཡིས་སྣེ་འཁྲིད་པའི་བཅིངས་འགྲོལ་དམག་ཤར་བྱང་ཐང་འཐབ་དམག་དཔུང་གིས་རྒྱ་ནག་ཤར་བྱང་དུ་ཡོད་པའི་གོ་མིན་ཏང་གི་དམག་དཔུང་ལ་ཕར་རྒོལ་བྱས་ཏེ། ཉིན་གྲངས་༥༢ རིང་གོ་མིན་ཏང་གི་དཔོན་དམག་ཁྲི་༤༧་༢ གཏོར་ཕམ་བཏང་བ་དང༌། བཅིངས་འགྲོལ་དམག་ཁྲི་༦་༩ བསད་རྨས་བྱས། ཤར་བྱང་གི་ཞིང་ཆེན་གསུམ་པོ་བཟུང༌། དེར་" ལེའོ་ཧྲིན་གཡུལ་འགྱེད་" ཟེར་བ་དང༌། སྤྱི་ལོ་༡༩༤༨ ཟླ་༡༡ ཚེས་༢༩ ནས་༡༩༤༩ ཟླ་༡ ཚེས་༣༡ བར། ལིན་པེའོ་ཡིས་སྣེ་འཁྲིད་པའི་གོང་གསལ་དམག་དཔུང་དེས་གོ་མིན་ཏང་ལ་ཕར་རྒོལ་བྱས་ཏེ། ཉིན་གྲངས་༦༤ རིང་མི་ཁྲི་༥༢་༡ ལྷག་གཏོར་ཕམ་བཏང་བ་དང༌། པེ་ཅིང་དང་ཐེན་ཅིན་སོགས་བྱང་རྒྱུད་ཀྱི་ས་ཁུལ་རྒྱ་ཆེན་ཞིག་བཅད་བཟུང་བྱས། བཅིངས་འགྲོལ་དམག་ཁྲི་༣་༩ བསད་རྨས་ཤོར། དེར་" ཕིན་ཅིན་གཡུལ་འགྱེད་" ཟེར། ལེའུ་པོ་ཁྲིན་དང་ཏིན་ཞའོ་ཕིན་གྱིས་སྣེ་ཁྲིད་པའི་ཧྭ་ཏུང་ཐང་འཐབ་དམག་དཔུང་དང༌། ཀྲུང་ཡོན་ཐང་འཐབ་དམག་དཔུང་གིས་སྤྱི་ལོ་༡༩༤༨ ཟླ་༡༡ ཚེས་༦ ནས་༡༩༤༩ ཟླ་༡ ཚེས་༡༩ བར་ཧྲན་ཏུང་ལྷོ་རྒྱུད་དང༌། ཅང་སུའུ་དང་ཨན་ཧོས་བྱང་རྒྱུད་ཀྱི་གོ་མིན་ཏང་གི་དཔོན་དམག་ཁྲི་༥༥་༥ གཏོར་ཕམ་བཏང་བ་དང༌། བཅིངས་འགྲོལ་དམག་ཁྲི་༡༣་༤ བསད་རྨས་བྱས། འདི་ནི་ནང་འཁྲུག་ཁྲོད་གཞི་ཁྱོན་ཆེ་ཤོས་དང༌། གདུག་རྩུབ་ཆེ་ཤོས་ཀྱི་དམག་འཐབ་ཅིག་ཡིན་ལ། དེར་" ཧའེ་ཧེ་གཡུལ་འཁྲུག་" ཟེར། དམག་འཐབ་ཆེ་ཁག་འདི་གསུམ་བརྒྱུད། གུང་ཁྲན་ཏང་གིས་འབྲི་ཆུའི་བྱང་རྒྱུད་ཀྱི་རྒྱ་ནག་གི་ས་སྡེ་ཕལ་མོ་ཆེ་བདག་ཏུ་བཟུང༌། གོ་མིན་ཏང་གི་དམག་དཔུང་རི་ལུག་པ་ལྟར་ཕམ། ༡༩༤༩ ལོའི་ཟླ་དང་པོར། ཅང་ཅེ་ཧྲི་སྲིད་ཁྲི་ལས་བབས། ལི་ཙུང་རིན་གྱིས་སྲིད་འཛིན་ལས་ཚབ་ཀྱི་མིང་ཐོག་ནས། འབྲི་ཆུའི་ལྷོ་བྱང་གི་ས་ཁོངས་བགོ་བཤའ་བརྒྱབ་སྟེ་འཛིན་སྐྱོང་བྱ་རྒྱུའི་གྲོས་མགོ་བཏོན་པར་གུང་ཁྲན་གིས་ཁས་མ་བླངས་པ་དང༌། ཟླ་༤ ནང༌། མི་དམངས་བཅིངས་འགྲོལ་དམག་འབྲི་ཆུ་བརྒལ་ཏེ་དཔུང་བཏེག ཚེས་༢༣ ཉིན་ནན་ཅིན་བླངས། གོ་མིན་ཏང་གིས་རྒྱ་ནག་ལ་དབང་བསྒྱུར་བའི་དུས་རབས་དེ་མཇུག་བསྒྲིལ། །
གུན་ཁྲན་ཏང་གི་བྱུང་རིམ།
མཆན།
- གནས་སྐབས་སུ་མཆན་མི་འདུག


text:
མར་ཁེ་སི་རིང་ལུགས་ཀྱི་གོ་རྟོགས་གསར་པ་ཟམ་མི་ཆད་པར་གཏོད་དགོས།
སྤེལ་དུས 2018-05-10
ཡོང་ཁུངས། བོད་ལྗོངས་ཉིན་ཚགས།
རྩོམ་པ་པོ། མི་དམངས་ཉིན་རེའི་ཚགས་པར་གྱི་དཔྱད་གཏམ་མཁན་གྱིས།
—— སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་སྐུ་འཁྲུངས་ནས་ལོ་200འཁོར་བར་ དྲན་གསོ་ཞུ་བའི་ཚོགས་ཆེན་ཐོག་གནང་བའི་གསུང་བཤད་སྐོར་གྱི་གླེང་ཐེངས་བཞི་པ།
རིགས་པའི་གཞུང་ལུགས་ཀྱི་གསོན་ཤུགས་ནི་གསར་གཏོད་ཟམ་མི་ཆད་པ་བྱ་རྒྱུར་ཐུག་ཡོད། མར་ཁེ་སི་རིང་ལུགས་ཟམ་མི་ཆད་པར་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ་ནི་ཀྲུང་གོ་གུང་ཁྲན་ཏང་མིའི་བླ་ན་མེད་པའི་འགན་འཁྲི་རེད།
“ང་ཚོས་མར་ཁེ་སི་རིང་ལུགས་སྤྱད་དེ་དུས་རབས་ལ་ལྟ་ཞིབ་དང་། དུས་རབས་ལ་གསལ་འགྲེལ། དུས་རབས་ལ་སྣེ་ཁྲིད་བཅས་བྱ་རྒྱུ་མཐའ་འཁྱོངས་བྱས་ནས་གསོན་ཉམས་ལྡན་ལ་ཕུན་སུམ་ཚོགས་པའི་དེང་སྐབས་ཀྲུང་གོའི་ལག་ལེན་ཐོག་ནས་མར་ཁེ་སི་རིང་ལུགས་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས” “དེང་དུས་ཀྲུང་གོའི་མར་ཁེ་སི་རིང་ལུགས་དང་དུས་རབས་21པའི་མར་ཁེ་སི་རིང་ལུགས་ཀྱི་གོ་རྟོགས་གསར་པ་ཟམ་མི་ཆད་པར་གཏོད་དགོས”མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ལ་འཛིན་པའི་ཚན་རིག་དང་མཐུན་པའི་རྣམ་འགྱུར་རྒྱས་བཤད་གནང་བར་བརྟེན། དུས་རབས་གསར་པའི་རྒྱབ་ལྗོངས་འོག་མར་ཁེ་སི་རིང་ལུགས་སློབ་སྦྱོང་དང་ལག་བསྟར་བྱ་རྒྱུར་ཁྲིད་སྟོན་ཁ་གསལ་གནང་ཡོད་ལ། མར་ཁེ་སི་རིང་ལུགས་ཀྲུང་གོ་ཅན་དང་། དུས་རབས་ཅན། མང་ཚོགས་ཅན་བཅས་སུ་འགྱུར་རྒྱུར་མུ་མཐུད་སྐུལ་འདེད་གཏོང་ཆེད་སྒུལ་ཤུགས་ཆེན་པོ་ཞིག་ཀྱང་བསྣན་ཡོད།
མར་ཁེ་སི་རིང་ལུགས་ནི་ཐོག་མཐའ་བར་གསུམ་དུ་ང་ཚོའི་ཏང་དང་རྒྱལ་ཁབ་ཀྱི་མཛུབ་ཁྲིད་དགོངས་པ་ཡིན། ཀྲུང་གོ་གུང་ཁྲན་ཏང་དཀའ་ངལ་སྣ་ཚོགས་ལས་རྣམ་པར་རྒྱལ་ཏེ་ཟམ་མི་ཆད་པར་འཕེལ་རྒྱས་དང་སྟོབས་ཆེར་ཕྱིན་པའི་རྒྱུ་རྐྱེན་གལ་ཆེན་ཞིག་ནི་རང་རེའི་ཏང་གིས་ཐོག་མཐའ་བར་གསུམ་དུ་དགོངས་པར་བརྟེན་ནས་ཏང་འཛུགས་སྐྱོང་དང་རིགས་པའི་གཞུང་ལུགས་ལ་བརྟེན་ནས་ཏང་སྟོབས་ཆེར་གཏོང་རྒྱུར་མཐོང་ཆེན་བྱས་པ་དེ་ཡིན། ཤར་ཕྱོགས་ཀྱི་གནའ་བོའི་རྒྱལ་ཁབ་ཆེན་པོ་ཞིག་ཡིན་པའི་ཀྲུང་གོས་མིའི་རིགས་ཀྱི་ལོ་རྒྱུས་ཐོག་སྔར་བྱུང་མྱོང་མེད་པའི་འཕེལ་རྒྱས་ཀྱི་ངོ་མཚར་བཏོད་པ་དེ་མར་ཁེ་སི་རིང་ལུགས་ཀྱིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ལ་སྟོབས་དང་ལྡན་པའི་བསམ་བློའི་མཚོན་ཆ་མཁོ་འདོན་བྱས་པ་ལས་བྱུང་བ་ཞིག་རེད། མིག་སྔར་སྒྱུར་འཕེལ་བརྟན་གསུམ་གྱི་ལས་འགན་ལྕི་བ་དང་། འགལ་ཟླ་དང་། ཉེན་ཁ། འགྲན་སློང་གསུམ་མང་བ། རྒྱལ་སྲིད་སྐྱོང་ལུགས་ལ་འཕྲད་པའི་ཚོད་བགམ་ཆེན་པོ་བཅས་སྔར་བྱུང་མྱོང་མེད། ལེགས་ཆ་དང་། རང་འགུལ། འབྱུང་འགྱུར་བཅས་ཐོབ་པ་བྱེད་དགོས་ན། ངེས་པར་དུ་མར་ཁེ་སི་རིང་ལུགས་སྤྱད་དེ་གནད་དོན་དངོས་ལ་དབྱེ་ཞིབ་དང་ཐག་གཅོད་བྱེད་པའི་ནུས་པ་ཟམ་མི་ཆད་པར་ཆེ་རུ་གཏོང་བ་དང་། ཚན་རིག་དང་མཐུན་པའི་རིགས་པའི་གཞུང་ལུགས་ཀྱི་ཐོག་ནས་ང་ཚོས་འགྲན་སློང་གལ་ཆེན་ལ་ཁ་གཏད་གཅོག་པ་དང་། ཉེན་ཁ་ཆེན་པོ་འགོག་པ། འགོག་རྐྱེན་ཆེན་པོ་ཁྱད་དུ་གསོད་པ། འགལ་ཟླ་ཆེན་པོ་སེལ་བ། གནད་དོན་ཆེན་པོ་ཐག་གཅོད་བྱེད་པ་བཅས་བྱ་རྒྱུར་ཁྲིད་སྟོན་བྱེད་པའི་ནུས་པ་ཟམ་མི་ཆད་པར་ཆེ་རུ་གཏོང་བ། མཐོང་རྒྱ་དེ་བས་ཡངས་པ་དང་མིག་རྒྱང་དེ་བས་རིང་བའི་སྒོ་ནས་འབྱུང་འགྱུར་འཕེལ་རྒྱས་ལ་འཕྲད་པའི་གནད་དོན་གལ་ཆེན་རབ་དང་རིམ་པར་བསམ་བློ་གཏོང་བ་དང་སྟངས་འཛིན་བཅས་བྱས་ཏེ་མར་ཁེ་སི་རིང་ལུགས་ལ་བཅངས་པའི་དད་སེམས་དང་གུང་ཁྲན་རིང་ལུགས་ཀྱི་ཕུགས་བསམ་ཟམ་མི་ཆད་པར་བརྟན་དུ་གཏོང་དགོས།
ཚན་རིག་དང་མཐུན་པའི་རིགས་པའི་གཞུང་ལུགས་ལ་འཛིན་པའི་ལྟ་སྟངས་ཐད་ངེས་པར་དུ་ཚན་རིག་དང་མཐུན་པའི་རྣམ་འགྱུར་ཡོད་དགོས། “མར་ཁེ་སིའི་སྤྱི་ཡོངས་ཀྱི་འཇིག་རྟེན་ལྟ་བ་ནི་བསྟན་དོན་ཞིག་མིན་པར་བརྟག་ཐབས་ཤིག་རེད”དེང་སྐབས་ཀྲུང་གོའི་རླབས་ཆེན་གྱི་སྤྱི་ཚོགས་འཕོ་འགྱུར་ནི་སྟབས་བདེའི་སྒོ་ནས་རང་རྒྱལ་ལོ་རྒྱུས་རིག་གནས་ཀྱི་མ་དཔེ་རྒྱུན་མཐུད་བྱས་པ་ཞིག་མིན་པ་དང་། སྟབས་བདེའི་སྒོ་ནས་མར་ཁེ་སི་རིང་ལུགས་ཀྱི་གསུང་རབས་མཁས་ཅན་གྱི་བསམ་བློའི་དཔེ་དབྱིབས་སྤྱད་པ་ཞིག་མིན་ལ། རྒྱལ་ཁབ་གཞན་གྱི་སྤྱི་ཚོགས་རིང་ལུགས་ཀྱི་ལག་ལེན་བསྐྱར་པར་བྱས་པ་ཞིག་ཀྱང་མིན་ལ། ཕྱི་རྒྱལ་གྱི་དེང་རབས་ཅན་འཕེལ་རྒྱས་པར་སློག་བྱས་པ་ཞིག་དེ་བས་ཀྱང་མིན། སྤྱི་ཚོགས་རིང་ལུགས་ལ་གཏན་འཁེལ་དང་འགྱུར་བ་མེད་པའི་ཐབས་ལམ་ཞིག་མེད་པར། ཚན་རིག་དང་མཐུན་པའི་སྤྱི་ཚོགས་རིང་ལུགས་ཀྱི་གཞི་རྩའི་རྩ་དོན་དེ་རྒྱལ་ཁབ་འདིའི་ཞིབ་ཕྲའི་དོན་དངོས་དང་། ལོ་རྒྱུས་རིག་གནས་སྲོལ་རྒྱུན། དུས་རབས་ཀྱི་བླང་བྱ་བཅས་དང་ཟུང་འབྲེལ་བྱས་ཏེ་ལག་ལེན་ཁྲོད་ཟམ་མི་ཆད་པར་འཚོལ་ཞིབ་དང་ཕྱོགས་སྡོམ་བྱས་ཚེ། གཞི་ནས་འཆར་གཞི་དེ་མཛེས་སྡུག་ལྡན་པའི་དོན་དངོས་སུ་འགྱུར་ཐུབ།
དུས་སྐབས་གསར་པར་མར་ཁེ་སི་རིང་ལུགས་སློབ་སྦྱོང་དང་ལག་བསྟར་བྱེད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་དགོས་ན། ངེས་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནན་གསུང་གནང་བར་ལྟར།
རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་འཇིག་རྟེན་ལྟ་བ་དང་བརྟག་ཐབས་སྨྲ་བ་མཐའ་འཁྱོངས་དང་ལག་ལེན་དང་། མར་ཁེ་སི་རིང་ལུགས་ཀྱི་ལངས་ཕྱོགས་དང་། ལྟ་བ། བརྟག་ཐབས་བཅས་མཐའ་འཁྱོངས་དང་ལག་ལེན། འཛམ་གླིང་གི་དངོས་པོའི་རང་བཞིན་དང་དེའི་འཕེལ་རྒྱས་ཆོས་ཉིད་དང་། མིའི་རིགས་ཀྱི་སྤྱི་ཚོགས་འཕེལ་རྒྱས་སྐོར་གྱི་རང་བྱུང་རང་བཞིན་དང་། ལོ་རྒྱུས་རང་བཞིན་དང་འབྲེལ་ཡོད་ཆོས་ཉིད། མིའི་རིགས་ཀྱི་བཅིངས་འགྲོལ་དང་རང་དབང་། ཕྱོགས་ཡོངས་འཕེལ་རྒྱས་སྐོར་གྱི་ཆོས་ཉིད། ངོས་འཛིན་གྱི་ངོ་བོ་དང་དེ་བཞིན་དེའི་འཕེལ་རྒྱས་ཆོས་ཉིད་སོགས་སྐོར་གྱི་རྩ་བའི་རིགས་པ། མར་ཁེ་སི་རིང་ལུགས་ཀྱི་ལག་ལེན་གྱི་ལྟ་བ་དང་། མང་ཚོགས་ཀྱི་ལྟ་བ། གྲལ་རིམ་གྱི་ལྟ་བ། འཕེལ་རྒྱས་ཀྱི་ལྟ་བ། འགལ་ཟླའི་ལྟ་བ་བཅས་མཐའ་འཁྱོངས་དང་ལག་ལེན་བྱས་ཏེ་མར་ཁེ་སི་རིང་ལུགས་འདི་ཉིད་སློབ་སྦྱོང་དང་། མཐིལ་རྟོགས། བེད་སྤྱོད་བཅས་ཡག་པོ་བྱེད་དགོས།
མར་ཁེ་སི་རིང་ལུགས་ལ་བདེན་དོན་མཇུག་འགྲིལ་མེད་པར། དེ་ལས་ལྡོག་སྟེ་བདེན་དོན་ཕྱོགས་སུ་སྐྱོད་པའི་ལམ་བུ་ཞིག་བཏོད་ཡོད། མར་ཁེ་སི་རིང་ལུགས་ཀྱི་འཕེལ་རྒྱས་ལོ་རྒྱུས་ནི་མར་ཁེ་སི་དང་། ཨེན་ཀེ་སི། དེ་བཞིན་ཁོང་རྣམ་པའི་རྒྱུན་འཛིན་པས་རྒྱུན་ཆད་མེད་པར་དུས་རབས་དང་། ལག་ལེན། ངོས་འཛིན་གྱི་འཕེལ་རྒྱས་བཅས་ལ་གཞིགས་ཏེ་འཕེལ་རྒྱས་བྱུང་བའི་ལོ་རྒྱུས་ཤིག་དང་མིའི་རིགས་ཀྱི་ལོ་རྒྱུས་ཐོག་གི་ཕུལ་བྱུང་བསམ་བློའི་རིག་གནས་གྲུབ་འབྲས་ཟམ་མི་ཆད་པར་བསྡུ་ལེན་བྱས་ནས་རང་ཉིད་ཕུན་སུམ་ཇེ་ཚོགས་སུ་བཏང་བའི་ལོ་རྒྱུས་ཤིག་རེད། ང་ཚོས་དེ་བས་རིང་བའི་མིག་རྒྱང་ཐོག་ནས་མིའི་རིགས་གསར་གཏོད་ཀྱི་ཕུལ་བྱུང་ཤེས་དཔལ་གྱི་གྲུབ་འབྲས་མཐའ་དག་བསྡུ་ལེན་བྱ་རྒྱུ་མཐའ་འཁྱོངས་དང་སྒྱུར་བཅོས་ཁྲོད་དྲང་བདེན་གསར་གཏོད་དང་ཟམ་མི་ཆད་པར་རང་ཉིད་ལས་ཚད་བརྒལ་ཡོང་བ་མཐའ་འཁྱོངས་ཀྱིས་སྒོ་དབྱེའི་ཁྲོད་ཀུན་གྱི་ལེགས་ཆ་འཚོལ་བསྡུ་དང་ཟམ་མི་ཆད་པར་རང་ཉིད་འཐུས་སྒོ་ཚང་དུ་གཏོང་བ་དང་གུང་ཁྲན་ཏང་གི་སྲིད་འཛིན་ཆོས་ཉིད་དང་། སྤྱི་ཚོགས་རིང་ལུགས་ཀྱི་འཛུགས་སྐྲུན་ཆོས་ཉིད། མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་བཅས་ལ་ངོས་འཛིན་བྱེད་ཚད་ཟམ་མི་ཆད་པར་ཟབ་ཏུ་བཏང་ཚེ། དེང་སྐབས་ཀྲུང་གོའི་མར་ཁེ་སི་རིང་ལུགས་དང་དུས་རབས་21པའི་མར་ཁེ་སི་རིང་ལུགས་ཀྱི་གནས་ཚད་གསར་པ་ཟམ་མི་ཆད་པར་བཏོད་དེ་མར་ཁེ་སི་རིང་ལུགས་ཀྲུང་གོ་ཅན་གྱི་ལེའུ་གསར་པ་མུ་མཐུད་རྩོམ་ཐུབ་ངེས་རེད།


text:
མགོ་ལོག་པདྨའི་སྨར་མདོ་གེ་སར་ཕོ་བྲང་པདྨ་ལྷ་རྩེ།
ཚེ་རིང་སྒྲོལ་མ།
སྨར་མདོ་གེ་སར་ཕོ་བྲང་ནི་སྤྱི་ལོ༡༩༩༠ལོའི་ཟླ་གསུམ་པའི་ཚེས་བཅུ་དྲུག་ཉིན་གངས་ཅན་མཁས་གྲུབ་ཡོངས་ཀྱི་གཙུག་རྒྱན་སྙིགས་དུས་བསྟན་པའི་གསལ་བྱེད་ཆེན་པོ་རྗེ་འཇིགས་མེད་ཕུན་ཚོགས་འབྱུང་གནས་ཀྱིས་དགོན་གནས་འདི་འདན་སྲས་གཡུ་འོད་འབུམ་མེའི་སྐུ་མཁར་གྱི་ཤུལ་ཡིན་ཞེས་ངོས་འཛིན་དང་འབྲེལ་གེ་སར་བསང་ཆེན་ཞེས་པའི་ཕྱག་སྲོལ་དབུ་བཙུགས་གནང་ཞིང་རྟེན་འབྲེལ་དགེ་བའི་ཤིས་བརྗོད་མཛད་པ་ནས་བཟུང་། གེ་སར་རྒྱལ་པོ་དང་འབྲེལ་བའི་བྱ་བ་མང་པོ་ཞིག་གི་དབུ་བརྩམས། དུས་དེ་ནས་བཟུང་ནམ་རྒྱུན་དུས་ངེས་དུ་ལོ་བཞིན་བསང་ཆེན་འདི་རྒྱས་སྤྲོས་ཀྱི་སྲོལ་རྒྱུན་རྒྱུན་ཆགས་སུ་གནས་ཡོད། སྤྱི་ལོ༢༠༠༦ལོའི༦པའི་ཚེས༢༠ཉིན། རྒྱལ་ཡོངས་གེ་སར་བྱ་བའི་མགོ་ཁྲིད་ཆེད་ཕེབས་མི་སྣའི་ཀྲུའུ་རིན་ཡང་ཨིན་ཧོང་དང་ཁུལ་རིམ་པའི་འབྲེལ་ཡོད་མགོ་ཁྲིད་སོགས་ཀྱིས་གེ་སར་བྱ་བ་སྒྲུབ་ཡུལ་དུ་ཆོག་མཆན་གནང་ཞིང་། གེ་སར་རིག་གནས་ངག་ཐོག་སྲོལ་རྒྱུན་ཞིབ་འཇུག་རྟེན་གཞི་རུ་སྒོ་ཕྱེས་ཏེ། གེ་སར་ཕོ་བྲང་པདྨ་ལྷ་རྩེ་ཞེས་པའི་མཚན་བྱང་བསྩལ། སྤྱི་ལོ༢༠༡༠ལོའི་ཟླ༣པའི་ཚེས༡༤ཉིན། ད་ལྟའི་སྨར་མདོ་གེ་སར་ཕོ་བྲང་པདྨ་ལྷ་རྕེ་གསར་བཞེངས་ཀྱི་ལས་གཞིའི་མགོ་བརྩམས་ཤིང་། རེབ་གོང་ལྷ་བཟོ་ཤ་བོ་ལྷུན་གྲུབ་དང་ཁོང་གི་ཞབས་འབྲིང་པ་དག་གིས་གནའ་དེང་གཉིས་ལྡན་གྱི་སྒྱུ་རྩལ་ཁྱད་ཆོས་འབུར་དུ་ཐོན་པ་སྟེ། རིན་ཆེན་བརྩེགས་པའི་ཁྲི་འཕང་མཐོན་པོར་མི་རྗེ་སེང་ཆེན་ནོར་བུ་དགྲ་འདུལ་མཆོག་ཁྲབ་རྨོག་འཁོར་གསུམ་ཅན། རྟ་མཆོག་རྐྱང་རྒོད་བཅིབས་པ། ཕྱག་གཡས་རྦ་ལྕགས་དང་། གཡོན་དུ་མདུང་རིང་བ་དན་གྱིས་བརྒྱན་པ་འཁོར་དགྲ་བླ་ཝེར་མ་བཅུ་གསུམ་གྱིས་བསྐོར་ཅིང་། གཡས་སུ་འབུམ་པ་རྒྱ་ཚ་ཞལ་དཀར་དང་། སྟག་རུང་ཨ་ཁུ་ཁྲོ་ཐུང་། གསེར་བའི་ཉི་འབུམ་དར་ཡག དམུ་བྱང་རིན་ཆེན་དར་ལུ། འོམ་བུའི་ཨ་ནུ་དཔའ་སེང་། དཔའ་བོ་སེང་སྟག་ཨ་དོམ། སྤྱི་དཔོན་སྣང་ཆུང་གཡུ་སྟག ལྷ་སྲས་དགྲ་ལྷ་རྩེ་རྒྱལ། སྟག་སྲས་ནོར་བུ་རྩེ་རྒྱལ། འདན་སྲས་གཡུ་འོད་འབུམ་མེ། སྟག་རོང་ལྷ་རྒོད་འབུམ་ལུ། མི་ཆེན་ཐར་བའི་བསོད་ནམས། དཔའ་མོ་ཨ་སྟག་ལྷ་མོ།(གླིང་སྨན་ཆོས་མཚོ)བཅོ་ལྔའི་དཔའ་གསར་ཟླ་བ། ཡ་ཐེའི་སྐྱེས་མཆོག་ཐར་བ། གདོང་བཙན་སྣང་ལུ་ཨ་དཔའ། ལྕགས་ནག་དཔོན་པོ་སེང་སེང་། གསེར་སྲས་ཉི་མ་གུང་རྒྱལ། འབྲི་སྲས་ནམ་མཁའ་ཐོག་རྒྱལ། ཨ་མྱེ་རྨ་ཆེན་སྤོམ་ར།(སྒོ་སྲུང)ཡུལ་སྐྱོང་གཡུང་དྲུང་ལྕགས་རྩེ།(སྒོ་སྲུང་)ནེའུ་ཆུང་མེ་ཏོག་མདངས་འཛིན། སྐྱང་ལོའི་སེང་ལྕམ་འབྲུག་མོ། ཁྲོམ་དཔོན་མེ་ཟ་འབུམ་སྐྱིད། གྲོ་ཟ་པད་དཀར་ལྷ་མཛེས་སྟེ་དྭངས་སྨན་མཁའ་འགྲོ་སྡེ་བཞི་བཅས་དང་། གཡོན་དུ་རིམ་པར་ཚ་ཞང་འདན་མ་བྱང་ཁྲ་དང་། སྤྱི་དཔོན་བྱང་ཆུབ་བློ་གྲོས། ལྷ་བུ་ནམ་མཁའ་སེན་ཞལ། དར་འཕེན་དུག་གི་སྡོང་པོ། མི་ཆེན་རྒྱལ་བ་ལྷུན་འགྲུབ། སྐྱ་ལོའི་སྟོན་པ་རྒྱལ་མཚན། སྟག་རོང་དཔོན་པོ་གཟིག་འཕེན། དཔའ་བོ་ཉ་ཚ་ཨ་བསྟན། རོང་ཚ་གེ་འཕེན་དམེ་ལེབ། དམུ་བའི་ཤེལ་དཀར་རྒྱང་གྲགས། ཨ་འབར་དཔའ་བོ་འབེན་སྟག སྐྱ་ལོའི་བུ་ཡག་འབྲུག་རྒྱལ། དཀར་རུའི་ཉི་མ་རྒྱལ་མཚན། འདན་གྱི་གུ་རུ་རྒྱལ་མཚན་བཅས་གླིང་གི་དཔའ་རྟུལ་རྣམས་རྟ་ལ་བཅིབས་ཤིང་། དྭངས་སྨན་རྣམས་བཞེངས་ཚུལ་གྱིས་ཕྱག་ན་མཆོད་རྫས་ཐོགས་པའི་འཇིམ་སྐུ་བཞི་བཅུ་རྩ་གྲངས་གསར་དུ་བསྐྲུན། སྤྱི་ལོ༢༠༡༡ལོར་ཟླ༤བར་ཕོ་བྲང་གི་ཉིས་ཐོག་ཏུ་གུ་རུ་སྣང་སྲིད་ཟིལ་གནོན་དང་། གཏེར་ཆེན་བདུད་འཛོམ་གླིང་བ། གཏེར་ཆེན་བདེ་གཤེགས་གླིང་བ་བཅས་ཀྱི་གསེར་སྐུ་སྤོས་དག་ཆེ་ཚད་སོགས་དང་། བཀའ་བསྟན་འགྱུར་དང་། རྙིང་མ་རྒྱུད་འབུམ། སྔ་འགྱུར་བཀའ་མའི་དཔེ་ཚོགས། མི་ཕམ་གསུང་འབུམ། གསར་རྙིང་རིས་ཀྱི་བཀའ་འབུམ་པོ་ཏི་སྟོང་ལྷག་དང་། གཅིག་ཐོག་ཏུ་དུས་ཀྱི་རྒུད་པ་གསོ་བར་ལུང་གིས་བསྔགས་པའི་ཟངས་སེར་གྱི་གེ་སར་རྒྱལ་པོ་མི་རྟ་མཉམ་འཛོམས་དང་། འཁོར་དགྲ་ལྷ་བཅུ་གསུམ་བཅས་མཐོ་ཚད་ལ་རྨིས་ལྔ་ཡོད་པ་དང་། དཔའ་རྟུལ་བཞི་ཅུ་རྩ་གཉིས། དྭངས་སྨན་མཁའ་འགྲོ་སྡེབ་བཞི། མགོ་ལོག་གི་ཡུལ་ལྷ་ཆེན་པོ་སྟེ་རྨ་གཡུ་ལྕགས་གསུམ། ཙིའུ་དམར་བོ་སོགས་མཐོ་ཚད་ལ་རྨིས་གཉིས་ཙམ་ཀྱི་གསེར་སྐུ་ལྔ་བཅུ་ལྷག་བླུས་ནས་གཟུངས་དང་རབ་གནས་རྒྱ་ཆེར་སྤེལ་ཏེ། གེ་སར་རིག་གནས་ལོ་རྒྱུས་དང་འབྲེལ་བའི་མགོ་ལོག་སྤྱིའི་ལོ་རྒྱུས་འགྲེམ་སྟོན་ཁང་དང་། སྨར་མདོ་གེ་སར་རིག་གནས་ཁྲིད་སྦྱོང་རྟེན་གཞི། གེ་སར་རིག་གནས་གཙོས་པའི་བོད་ཀྱི་རིག་གནས་བང་མཛོད་གསུམ་གཞི་གཅིག་ཏུ་འབྲེལ་བའི་གེ་སར་ལྷ་ཁང་སྔར་མེད་ཅིག་བཞེངས་སྐྲུན་མཛད་ཡོད།
དགོན་པའི་རྒྱབ་ཕྱོགས་སུ་རྒྱ་ཚའི་རྨོག་ཕོར་ཡིན་ཞེས་པའི་རྨོག་ཞུ་ལྟ་བུའི་གནས་རི་ཡོད་ལ། གཡས་གཡོན་གྱི་ཕག་རྒོད་ཐང་དང་ངར་ཆུ་ཐང་གཉིས་ནི་རྒྱ་ཚ་ཞལ་དཀར་གྱི་གཞུ་མཆོག་དཀར་གྱི་གཡས་གཡོན་གཉིས་ཡིན་ཟེར་སྲོལ་འདུག དེའི་དཀྱིལ་གྱི་ད་ལྟའི་དགོན་གནས་ནི་རྨོག་དཀར་འཇོག་ས་ཡིན་ཞེས་ཡུལ་མིའི་ངག་རྒྱུན་ཁུངས་དག་རླུང་ལྟར་གྲགས།
ཡོངས་ཁུངས། པདྨ་ས་ཁུལ་གྱི་གེ་སར་རིག་གནས་རགས་བཤད།


text:
འཕྲིན་གསར་སྡེ་ཚན།
ཕྱི་ལོ་ ༢༠༡༧ ཟླ་ ༦ ཚེས་ ༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་ཕོ་བྲང་གི་མཇལ་འཕྲད་ཁང་དུ་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ཀྱིས་གོ་སྒྲིག་ཞུས་པའི་སློབ་ཕྲུག་རྣམས་ལ་ཆོས་དང་མ་འབྲེལ་བའི་བཟང་སྤྱོད་སྤེལ་ཐབས་ཀྱི་ཚོགས་འདུར་ཕེབས་པའི་གཏན་
ཕྱི་ལོ་ ༢༠༡༧ ཟླ་ ༦ ཚེས་ ༧ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་རིགས་གཞོན་སྐྱེས་ཚོར་དམིགས་བསལ་གསུང་ཆོས་ཐེངས་ ༡༡ པའི་ཉིན་མཐའ་མར་བྱང་ཆུབ་སེམས་འགྲེལ་གྱི་བཀའ་ཁྲིད་དང་སེམས་བསྐྱེད་ཀྱི་ཆོས་འབྲེལ་སྩལ་ཡོད་པ་རེད།
ཕྱི་ལོ་ ༢༠༡༧ ཟླ་ ༦ ཚེས་ ༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་རིགས་གཞོན་སྐྱེས་ལ་དམིགས་བསལ་ནང་ཆོས་ངོ་སྤྲོད་ཀྱི་ཉིན་གཉིས་པར་སྔ་དྲོ་ཆུ་ཚོད་༨།༣༠ཙལ་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་དུ་ཆིབས་བསྒྱུར་གྱིས་བཞུགས་ཁྲི་རིན་པོ་ཆེར་
ཕྱི་ལོ་ ༢༠༡༧ ཟླ་ ༦ ཚེས་ ༥ ཉིན་རྡ་རམ་ས་ལའི་ནང་ཆོས་ངོ་སྤྲོད་ཚོགས་པས་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་བོད་རིགས་གཞོན་སྐྱེས་རྣམས་གཙོས་ཝི་ཏི་ནམ་
ཕྱི་ལོ་༢༠༡༧ ཟླ་ ༥ ཚེས་ ༣༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕོ་བྲང་མཇལ་འཕྲད་ཁང་དུ་ཝི་ཏི་ནམ་གྱི་CEOཚོགས་པས་གསོལ་འདེབས་དང་གོ་སྒྲིག་ཞུས་དོན་ལྟར་ཝི་ཏི་ནམ་གྱི་དགེ་འདུན་པ་དང་ཚོང་པ། སྒྱུ་རྩལ་བ། ཤེས་ཡོན་ཅན་སོགས་མི་སྣ་ ༡༡༥ ཙམ་ལ་ནང་ཆོས་ངོ་སྤྲོད་དང་
ཕྱི་ལོ་༢༠༡༧ ཟླ་ ༥ ཚེས་ ༣༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕོ་བྲང་མཇལ་འཕྲད་ཁང་དུ་ཝི་ཏི་ནམ་གྱི་CEOཚོགས་པའི་གསོལ་འདེབས་གོ་སྒྲིག་ཞུས་དོན་ལྟར་ཝི་ཏི་ནམ་གྱི་དགེ་འདུན་པ་དང་ཚོང་པ། སྒྱུ་རྩལ་བ། ཤེས་ཡོན་ཅན་སོགས་མི་སྣ་ ༡༡༥ ཙམ་ལ་བཀའ་སློབ་དང་བཀའ་འདྲི་ཁག་
ཕྱི་ལོ་ ༢༠༡༧ ཟླ་ ༥ ཚེས་ ༢༤ ཉིན་གྱི་སྔ་དྲོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དྷི་ལིར་ཆིབས་བསྒྱུར་བསྐྱངས་ཤིང་། ཉིན་གུང་གི་ལྗགས་སྨིན་གྲུབ་རྗེས་རྒྱ་གར་གྱི་གསར་ཤོག་གྲགས་ཅན་རྒྱ་གར་བང་ཆེན་(Indian Express)ཞེས་པས་གདན་ཞུས་ལྟར་གསར་ཤོག་གི་འགན་འཛིན་
བོད་རྒྱལ་ལོ་ ༢༡༤༤ ས་ག་ཟླ་བའི་ཚེས་ ༢ ཕྱི་ལོ་ ༢༠༡༧ ཟླ་ ༥ ཚེས་ ༢༧ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་ས་ག་ཟླ་བའི་མ་ཎི་དུང་སྒྲུབ་དང་འབྲེལ་ནས་སྤྱན་རས་གཟིགས་འཇིག་རྟེན་དབང་ཕྱུག་གི་
ཕྱི་ལོ་ ༢༠༡༧ ཟླ་ ༥ ཚེས་ ༢༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་རྒྱལ་ས་ལྡི་ལིར་རྒྱ་གར་བྷི་ཇེ་པི་ཆབ་སྲིད་ཚོགས་པའི་ཚོགས་མི་དང་རྩོམ་པ་པོ་སྐུ་ཞབས་ཨ་རུན་ཤོ་རིས་ Arun Shourie བརྩམས་པའི་རྒྱ་གར་གྱི་སྐྱེས་ཆེན་དམ་པ་གཉིས་ཀྱི་རྣམ་ཐར་སྐོར་
ཕྱི་ལོ་ ༢༠༡༧ ཟླ ༥ ཚེས་ ༢༣ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་གྱི་སྙན་གྲགས་ཆེ་བའི་མི་སྣ་ཌོག་ཊར་ཨམ་བེད་ཀར་(Dr.Ambekar) མཆོག་འཁྲུངས་ནས་ལོ་ ༡༢༥ འཁོར་བའི་དུས་ཆེན་གྱི་མཛད་སྒོའི་ཐོག་ཆིབས་བསྒྱུར་བསྐྱངས་ཡོད་པ་རེད།
ཕྱི་ལོ་ ༢༠༡༧ ཟླ་ ༥ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུས་བོད་མིའི་སྒྲིག་འཛུགས་ཀྱིས་ཨ་རིའི་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་ལ་དགའ་བསུའི་གཞུང་འབྲེལ་མཛད་སྒོར་དབུ་བཞུགས་དང་བཀའ་སློབ་སྩལ་ཡོད་པ་རེད།
ཕྱི་ལོ་ ༢༠༡༧ ཟླ་ ༥ ཚེས་ ༩ ཉིན་གུང་ཨ་རིའི་གྲོས་ཚོགས་ཀྱི་མང་གཙོ་ཚོགས་པའི་ཚོགས་གཙོ་ལྕམ་སྐུ་ནེན་སི་པེ་ལོ་སི་ Nancy Pelosi མཆོག་གིས་སྣེ་ཁྲིད་པའི་ཨ་རིའི་གྲོས་ཚོགས་ཀྱི་འཐུས་མི་བརྒྱུད་ཀྱིས་གྲུབ་པའི་ཆེས་མཐོའི་སྐུ་ཚབ་ཚོགས་ཆུང་ཞིག་བཞུགས་སྒར་རྡ་རམ་ས་ལར་ཕེབས་ཏེ་